
ΟΥΛΗ ΤΩΝ ΕΛΛΗΝΩΝ 

ΠΕΡΙΟΔΟΣ Κ΄- ΣΥΝΟΔΟΣ Γ΄ 

ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ  
                                                          Π Ρ Α Κ Τ Ι Κ Ο
                                                 (Άρθρο 40 παρ. 1 Κ.τ.Β.)
Στην Αθήνα σήμερα, 27 Απριλίου 2026, ημέρα Δευτέρα και ώρα 13.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προεδρεύοντος της, κ. Γεωργίου Στύλιου, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Εκσυγχρονισμός της νομοθεσίας για τη χρήση και την παραγωγή ενέργειας από ανανεώσιμες πηγές – Ενσωμάτωση Οδηγίας (ΕΕ) 2023/2413, Οδηγίας (ΕΕ) 2024/1405 και μερική ενσωμάτωση της Οδηγίας (ΕΕ) 2024/1788 – Ρυθμίσεις για την αγορά ενέργειας – Πολεοδομικές ρυθμίσεις – Διατάξεις περιβαλλοντικής και δασικής προστασίας – Ρυθμίσεις για την οργάνωση και την επαρκή στελέχωση του Υπουργείου Περιβάλλοντος και Ενέργειας και λοιπών φορέων εποπτείας του» (2η συνεδρίαση - ακρόαση εξωκοινοβουλευτικών προσώπων).

  Στη συνεδρίαση παρέστησαν ο Υπουργός Περιβάλλοντος και Ενέργειας, κ. Σταύρος Παπασταύρου, ο Υφυπουργός Περιβάλλοντος και Ενέργειας, κ. Νικόλαος Τσάφος, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους επί του σχεδίου νόμου, κατά τα οριζόμενα στο άρθρο 38 του Κανονισμού της Βουλής, οι κ.κ. Ευστράτιος Παραδιάς, Πρόεδρος της Πανελλήνιας Ομοσπονδίας Ιδιοκτητών Ακινήτων (ΠΟΜΙΔΑ), Δημήτριος Καρδοματέας, Πρόεδρος του ΔΣ & Γενικός Διευθυντής του Κέντρου Ανανεώσιμων Πηγών και Εξοικονόμησης Ενέργειας (ΚΑΠΕ), Δημήτριος Τσαλέμης, Διευθυντής της Διεύθυνσης Πελατών Δικτύου του Διαχειριστή του Ελληνικού Δικτύου Διανομής Ηλεκτρικής Ενέργειας (ΔΕΔΔΗΕ), Αριστοφάνης Στεφάτος, Διευθύνων Σύμβουλος της Ελληνικής Διαχειριστικής Εταιρείας Υδρογονανθράκων και Ενεργειακών Πόρων ΑΕ (ΕΔΕΥΕΠ ΑΕ), Στυλιανός Μπλέτσας, Αντιπεριφερειάρχης Βιώσιμης Ανάπτυξης, Ενέργειας, Χωροταξίας και Περιβάλλοντος και Πρόεδρος της Επιτροπής Περιβάλλοντος, Χωροταξίας, Ενέργειας και Φυσικών Πόρων της Περιφέρειας Δυτικής Ελλάδας, Νικήτας Τσαμπαλάκης, Δήμαρχος Πάτμου, Ιωάννης Κασβίκης, Πρόεδρος του ΔΣ του Πανελλαδικού Συλλόγου Εργαζομένων ΟΦΥΠΕΚΑ, Δημήτριος Μπαρέλος, Αντιπρόεδρος του ΔΣ του Πανελλαδικού Συλλόγου Εργαζομένων ΟΦΥΠΕΚΑ, Κωνσταντίνος Κοντοδήμος, Γενικός Γραμματέας του Συνδικάτου Εργαζομένων ΕΑΓΜΕ (τ. ΙΓΜΕ) και Στυλιανός Λουμάκης, Πρόεδρος του ΔΣ του Συνδέσμου Παραγωγών Ενέργειας με Φωτοβολταϊκά (ΣΠΕΦ)

Επίσης, εξέθεσαν τις απόψεις τους, μέσω υπηρεσιών τηλεδιάσκεψης (άρθρο 38§9), οι κ.κ. Ευαγγελία Γαζή, Προϊσταμένη της Διεύθυνσης Ρύθμισης Ενεργειακών Υποδομών  της Ρυθμιστικής Αρχής Αποβλήτων, Ενέργειας και Υδάτων (ΡΑΑΕΥ), Ιωάννης Χαραλαμπίδης, Προϊστάμενος της Διεύθυνσης Ανανεώσιμων Πηγών Ενέργειας και Αποθήκευσης της ΡΑΑΕΥ, Φρατζής Σιγάλας, Διευθυντής της Νομικής Διευθύνσεως του Ανεξάρτητου Διαχειριστή Μεταφοράς Ηλεκτρικής Ενέργειας (ΑΔΜΗΕ), Κωνσταντίνος Τσιρέκης, Διευθυντής Στρατηγικής & Σχεδιασμού Ανάπτυξης Συστήματος, Κωνσταντίνος Τριάντης, Διευθύνων Σύμβουλος του Οργανισμού Φυσικού Περιβάλλοντος & Κλιματικής Αλλαγής (ΟΦΥΠΕΚΑ), Ιουλία Χαϊδά, Πρόεδρος του ΔΣ του Πανελλήνιου Συνδέσμου Μαρμάρων (ΠΣΜ), Θωμάς Μπέγκας, Δήμαρχος Ιωαννιτών, Γεώργιος Φραγκιουδάκης, Αντιδήμαρχος Ναυπλιέων, Διονύσιος Γκούτης, Γενικός Διευθυντής της Ελληνικής Αρχής Γεωλογικών & Μεταλλευτικών Ερευνών (ΕΑΓΜΕ) ( τ. ΙΓΜΕ), Γιώργος Μελισσουργός, υπεύθυνος πολιτικής για το φυσικό περιβάλλον της WWF Ελλάς, Θεοδότα Νάντσου, επικεφαλής πολιτικής της WWF Ελλάς, Μαρία Γραμματικάκη, Υπεύθυνη Περιβαλλοντικής Πολιτικής της Ελληνικής Ορνιθολογικής Εταιρείας και Νικόλαος Μπόκαρης, Προέδρος του ΔΣ της Πανελλήνιας Ένωσης Δασολόγων Δημοσίων Υπαλλήλων (ΠΕΔΔΥ).

Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αθανασίου Χαράλαμπος, Αλεξοπούλου Χριστίνα, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριάκης Σπυρίδων, Κεφαλογιάννης Ιωάννης, Λεονταρίδης Θεόφιλος, Μαρκόπουλος Δημήτριος, Παναγιωτόπουλος Νικόλαος,), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη - Βιλιάλη Μαρία - Ελένη (Μαριλένα), Σταϊκούρας Χρήστος, Σταμενίτης Διονύσιος, Στύλιος Γεώργιος, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βατσινά Ελένη, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Πουλάς Ανδρέας, Χνάρης Εμμανουήλ, Χριστοδουλάκης Εμμανουήλ (Μανώλης), Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Στολτίδης Λεωνίδας, Κτενά Αφροδίτη, Μανωλάκου Διαμάντω, Μεταξάς Κωνσταντίνος Βασίλειος, Ζεϊμπέκ Χουσεΐν, Χαρίτσης Αλέξανδρος (Αλέξης), Παπαδάκης Παράσχος, Χήτας Κωνσταντίνος, Δελβερούδης Κομνηνός, Τσιρώνης Σπυρίδων, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Πούλου Παναγιού (Γιώτα), Τζάκρη Θεοδώρα και Χαλκιάς Αθανάσιος.
 ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Σας καλωσορίζω στη συνεδρίαση της Επιτροπής μας. Σήμερα θα προεδρεύσω εγώ στην Επιτροπή Παραγωγής και Εμπορίου, αν και είμαι ο Πρόεδρος της Επιτροπής Κοινωνικών Υποθέσεων. Χρειάστηκε να κάνω την αναπλήρωση. Είμαι ο Γιώργος Στύλιος, για όσους δεν με γνωρίζετε. 

Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας, με θέμα: «Εκσυγχρονισμός της νομοθεσίας για τη χρήση και την παραγωγή ενέργειας από ανανεώσιμες πηγές – Ενσωμάτωση Οδηγίας (ΕΕ) 2023/2413, Οδηγίας (ΕΕ) 2024/1405 και μερική ενσωμάτωση της Οδηγίας (ΕΕ) 2024/1788 – Ρυθμίσεις για την αγορά ενέργειας – Πολεοδομικές ρυθμίσεις – Διατάξεις περιβαλλοντικής και δασικής προστασίας – Ρυθμίσεις για την οργάνωση και την επαρκή στελέχωση του Υπουργείου Περιβάλλοντος και Ενέργειας και λοιπών φορέων εποπτείας του». 

Στη συνεδρίαση μας παρίστανται ο Υπουργός Περιβάλλοντος και Ενέργειας, κ. Σταύρος Παπασταύρου και ο Υφυπουργός Περιβάλλοντος και Ενέργειας, κ. Νικόλαος Τσάφος.
Θέλω να καλωσορίσω τους εκπροσώπους των εξωκοινοβουλευτικών φορέων που έχουν προσκληθεί και συμμετέχουν στη σημερινή συνεδρίαση, με δύο τρόπους. Με φυσική παρουσία, είτε και μέσω τηλεδιάσκεψης μέσω της πλατφόρμας Webex. Όσον αφορά τη διαδικασία, υπενθυμίζεται ότι οι εκπρόσωποι των φορέων έχουν τη δυνατότητα να αναλάβουν αρχικώς τον λόγο για χρονικό διάστημα έως 3 λεπτών και σε αυτό το σημείο θέλω να σας επισημάνω τα 3 λεπτά. Διότι, βλέπω από την λίστα με τους φορείς ότι είναι 21 φορείς συνολικά. 

Μετά την πρώτη τοποθέτηση θα ακολουθήσουν ερωτήσεις και τοποθετήσεις από τους Βουλευτές και στη συνέχεια θα δοθεί ξανά ο λόγος στους φορείς για να απαντήσετε στις ερωτήσεις που θα δεχτείτε από τους Εισηγητές, τους Ειδικούς Αγορητές και τους Βουλευτές που συμμετέχουν στην επιτροπή. Παρακαλώ, συνεπώς, να κρατηθεί το τρίλεπτο. 

Το λόγο έχει ο κ. Υπουργός. 

ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Ευχαριστώ, κ. Πρόεδρε. Κυρίες και κύριοι Βουλευτές, κυρίες και κύριοι εκπρόσωποι των φορέων, θα ήθελα να σας ευχαριστήσω που είστε σήμερα εδώ, όσοι είστε με τη φυσική παρουσία και όσους συνδεθήκατε διαδικτυακά με την επιτροπή για να συζητήσουμε το νομοσχέδιο του Υπουργείου Περιβάλλοντος και Ενέργειας. 

Θα ήθελα να χαιρετίσω την ευρεία συμμετοχή φορέων, τόσο στη δημόσια διαβούλευση, όσο και στη σημερινή συνεδρίαση, καθώς τα σχόλια που υποβλήθηκαν στη δημόσια διαβούλευση είναι σχεδόν 700 και οι φορείς, οι οποίοι τα κόμματα θεώρησαν ότι είναι χρήσιμο να συμβουλευτούμε είναι ένας μεγάλος αριθμός και γι’ αυτό αναφέρθηκε και ο Πρόεδρος στην ανάγκη να είμαστε όλοι με το χρόνο προσεκτικοί.
Θα ήθελα να πω ότι, αρκετά από τα σχόλια τα οποία ήρθαν στη δημόσια διαβούλευση τα ενσωματώσαμε, ουσιαστικά, ακούγοντας παρατηρήσεις, οι οποίες βελτιώνουν το νομοθέτημα. Έχουμε να κάνουμε με μια Οδηγία για τις Ανανεώσιμες Πηγές Ενέργειας, η οποία θέτει ακριβείς στόχους, θεσπίζει κανόνες, εξειδικεύει, δίνει ορισμούς, επικαιροποιεί το ισχύον πλαίσιο. 

Θα ήθελα να πω ότι για εμάς, μαζί με τις λοιπές σημειακές διατάξεις, είναι ένα νομοθέτημα, με το οποίο, ουσιαστικά, ενισχύουμε την ενεργειακή δημοκρατία. Δηλαδή, τι κάνουμε; Απλοποιούμε διαδικασίες, επιταχύνουμε τη βιώσιμη ενεργειακή μετάβαση, ενισχύουμε τη συμμετοχή των πολιτών στην αγορά ενέργειας με διαφάνεια και την περαιτέρω αύξηση του μεριδίου των Ανανεώσιμων Πηγών Ενέργειας στο ενεργειακό μίγμα. Γι’ αυτό μιλάω για ενεργειακή δημοκρατία. 
Ξέρετε, ο ήλιος και ο άνεμος ανήκουν σε όλους τους πολίτες και με το σημερινό νομοσχέδιο ανοίγουμε το δρόμο για τα φωτοβολταϊκά στο μπαλκόνι. Τα 800 Watt, τα οποία δίνουμε τη δυνατότητα σε κάθε Έλληνα πολίτη να μειώσει το κόστος ενέργειάς του, πραγματώνοντας έτσι την έννοια της ενεργειακής δημοκρατίας. 
Θα ήθελα να πω κάτι το οποίο αποτελεί συχνά σημείο στο δημόσιο διάλογο. Από τα 18 Gigawatt των Ανανεώσιμων Πηγών Ενέργειας που εισέρχονται στο ενεργειακό μας μίγμα, περίπου τα 9,2 είναι απ’ τον ΔΕΔΔΗΕ, δηλαδή, τη χαμηλή και τη μεσαία τάση. Από αυτά, τουλάχιστον 80.000 φωτοβολταϊκά είναι μικρά φωτοβολταϊκά. Είναι μία από τις μεγαλύτερες αναλογικά διεισδύσεις που υπάρχει στην Ευρώπη. Απόδειξη, ότι στην Ελλάδα η ενέργεια αφορά όλους, τους πολλούς και όχι τους λίγους. 

Η Οδηγία αυτή - τα είπε και ο Υφυπουργός την Παρασκευή - απευθύνεται σε όλα τα κράτη - μέλη που έχουν διαφορετικές ταχύτητες όσον αφορά τη διείσδυση των ΑΠΕ, συνεπώς, δεν έχει τον ίδιο αντίκτυπο σε όλα τα κράτη. Κάποιες χώρες, όπως  η Ελλάδα, έχουν ήδη πετύχει τους στόχους τους και μάλιστα, πρωταγωνιστούν από το ποσοστό διείσδυσης της ενέργειας από τον ήλιο και τον άνεμο στο μείγμα της ενέργειας. Είμαστε έβδομοι παγκοσμίως. Κάποια άλλα κράτη χρειάζονται αυτές τις απλοποιήσεις πολύ περισσότερο για να καταφέρουν να ενισχύσουν την διείσδυση των ΑΠΕ στο ενεργειακό τους μίγμα. 

Ποιος είναι στόχος; Ο στόχος ήταν και παραμένει, προσιτή άφθονη ενέργεια για τους πολίτες, με διαφοροποιημένο ενεργειακό μίγμα, μείωση της εξάρτησης από εισαγόμενα ορυκτά καύσιμα σε συνθήκες ενεργειακής ανθεκτικότητας και ασφάλειας για τους πολίτες και τις επιχειρήσεις. 

Παράλληλα, το νομοθέτημα έχει και ρυθμίσεις για τις περιοχές Natura, οι οποίες ξέρω ότι αποτέλεσαν αντικείμενο συζήτησης και θα αποτελέσουν και αντικείμενο συζήτησης. Προσπαθούμε να βάλουμε τάξη, προστατεύοντας τη βιοποικιλότητα της κάθε περιοχής. Ξέρετε, η πραγματικότητα είναι ότι σήμερα που μιλάμε, μέσα στο δίκτυο Natura 2000 βρίσκονται ολόκληρες πόλεις, τα Ιωάννινα, η Καστοριά, νησιά, όπως η Χάλκη, η Σκόπελος, αλλά και σημαντικές δημόσιες υποδομές, όπως αεροδρόμια και μεγάλα ή μικρότερα λιμάνια.

Τι επιδιώκουμε; Επιδιώκουμε την εξάλειψη της αλόγιστης και άναρχης επέκτασης των οικισμών και την αποτροπή δόμησης αυθαιρέτων. 

Πώς γίνεται αυτό; Μέσω της δυνατότητας περιορισμένης επέκτασης του σχεδίου πόλεως, αλλά με σχεδιασμό, όχι άναρχα όπως είναι τώρα. Ειδικές περιβαλλοντικές μελέτες στο πλαίσιο τοπικού ή ειδικού πολεοδομικού σχεδίου της περιοχής. 

Θυμίζω, ότι υπάρχει πάντα η ασφαλιστική δικλείδα της στρατηγικής μελέτης περιβαλλοντικών επιπτώσεων, όπου γίνεται εκ νέου δημόσια διαβούλευση, στο πλαίσιο της οποίας ΣΜΠΕ, εξετάζονται σε λεπτομερειακό επίπεδο οι επιπτώσεις τυχόν προτεινόμενης επέκτασης του σχεδίου πόλεως στο προστατευτέο αντικείμενο της συγκεκριμένης περιοχής.

Τέλος, για να μην ξεχνάμε, τα ΤΠΣ και ΕΠΣ εγκρίνονται από το Συμβούλιο της Επικρατείας. Ο προληπτικός έλεγχος νομιμότητας από το Σ.τ.Ε. αποτελεί ένα ισχυρότατο πρόσθετο εχέγγυο που διασφαλίζει τη συμβατότητα των προτεινόμενων χρήσεων με ανάγκη προστασίας της περιοχής. Θα έλεγα, αντί μιας κακώς εννοούμενης πολιτικής ορθότητας που στην πραγματικότητα δεν ενδιαφέρεται για την ουσιαστική προστασία της φύσης, επιλέγουμε να δούμε τα πραγματικά δεδομένα, όπως είναι σήμερα, να αναγνωρίσουμε την ανάγκη για μια ισορροπημένη ανάπτυξη με τάξη και κανόνες που να ικανοποιεί τις ανάγκες του τοπικού πληθυσμού διατηρώντας όμως την ισορροπία μεταξύ της προστασίας του φυσικού περιβάλλοντος της βιοποικιλότητας.
Θα έχουμε την ευκαιρία το απόγευμα να μιλήσουμε αναλυτικά για τα άρθρα του νομοσχεδίου. Για την ώρα θα ήθελα να σας ευχαριστήσω όλους και θα συμμετάσχω με τον Υφυπουργό και τους Γενικούς στη συζήτηση με τους φορείς. Θα έχουμε την ευκαιρία το απόγευμα να μιλήσουμε αναλυτικά για τα άρθρα του νομοσχεδίου. Για την ώρα θα ήθελα να σας ευχαριστήσω όλους και θα συμμετάσχω με τον Υφυπουργό και τους Γενικούς στη συζήτηση με τους φορείς. Σας ευχαριστώ πολύ, κύριε Πρόεδρε.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Ευχαριστούμε, κύριε Υπουργέ.

 Ξεκινώ δίνοντας το λόγο  στον κ. Παραδιά.

ΕΥΣΤΡΑΤΙΟΣ ΠΑΡΑΔΙΑΣ (Πρόεδρος της Πανελλήνιας Ομοσπονδίας Ιδιοκτητών Ακινήτων (ΠΟΜΙΔΑ): Σας ευχαριστώ πολύ, κύριε Πρόεδρε.

 Κύριε Υπουργέ, κύριοι Υφυπουργοί, κυρίες και κύριοι Βουλευτές, εκπρόσωποι των φορέων, εγώ θα αναφερθώ στο άρθρο 93 του νομοσχεδίου το οποίο επιφέρει σημαντικές τροποποιήσεις στο άρθρο 20 του νόμου 3889/2010 το οποίο ρυθμίζει τις συνέπειες κύρωσης του Δασικού Χάρτη μία ρύθμιση η οποία θα απαλλάξει πάρα πολλούς πολίτες από μια απίστευτη και άδικη ταλαιπωρία. 

Είναι γνωστή, δυστυχώς, η συχνά πολυετής καθυστέρηση των Δασικών Υπηρεσιών στην ενσωμάτωση, στους υπό κύρωση Δασικούς Χάρτες, των αποφάσεων των Επιτροπών Εκδίκασης Ενστάσεων με τις οποίες οι ιδιωτικές εκτάσεις εξαιρούνται της δασικής νομοθεσίας. Αυτό έχει ως αποτέλεσμα, ενώ οι πολίτες έχουν δικαιωθεί από τις αρμόδιες Επιτροπές να στερούνται επί σειρά ετών του δικαιώματος ελεύθερης διαχείρισης και διάθεσης της περιουσίας τους. 

Η προωθούμενη για ψήφιση διάταξη έχει στόχο την απεμπλοκή των περιουσιακών αυτών στοιχείων και των εμπραγμάτων συναλλαγών από τη δυσλειτουργία αυτή, για αυτό η διάταξη του άρθρου 93 προβλέπει τη δυνατότητα σύναψης μεταβιβαστικών συμβολαίων πώλησης, διανομής, δωρεάς ή γονικής παροχής με την προσάρτηση σε αυτά της απόφασης έγκρισης της αναμόρφωσης του κυρωμένου Δασικού Χάρτη με την οποία εξαιρείται από αυτόν η μεταβιβαζόμενη έκταση ως μη δασική.

 Η υπό ψήφιση η διάταξη προβλέπει συγκεκριμένα, ότι ειδικά για εκτάσεις οι οποίες έχουν συμπεριληφθεί στην ανάρτηση ή στον κυρωμένο Δασικό Χάρτη για τις οποίες έχουν γίνει δεκτές αντιρρήσεις ή αιτήματα αναμόρφωσης των ενδιαφερομένων αντίστοιχα, αλλά δεν έχει αναμορφωθεί ακόμη για αυτές ο Δασικός Χάρτης στο σχετικό μεταβιβαστικό συμβόλαιο αντί για το πιστοποιητικό της αρμόδιας Υπηρεσίας Δασών και μέχρι την αναμόρφωση του Δασικού Χάρτη να προσαρτάται με ποινή ακυρότητας αντίγραφο της απόφασης της Επιτροπής Εξέτασης Αντιρρήσεων ή της απόφασης έγκρισης της αναμόρφωσης του οικείου Δασικού Χάρτη με τον αριθμό διαδικτυακής ανάρτησης και με επισυναπτόμενο τοπογραφικό διάγραμμα εξαρτημένων συντεταγμένων και με επ΄ αυτού βεβαίωση του συντάκτη του Δημογραφικού ότι το ακίνητο αυτό ως προς το οποίο έχουν γίνει δεκτές οι υποβληθείσες αντιρρήσεις ή το αίτημα αναμόρφωσης του οικείου Δασικού Χάρτη.

 Η διάταξη αυτή είναι ιδιαίτερα θετική για τους ενδιαφερόμενους πολίτες που έχουν δικαιωθεί στις Επιτροπές οι οποίοι δεν θα είναι πλέον υποχρεωμένοι να περιμένουν επί χρόνια την κύρωση των Δασικών Χαρτών για να αποδεσμευθούν οι περιουσίες τους. Θα είναι επίσης θετική και για τη Δασική Διοίκηση, γιατί θα μειώσει την εύλογη πίεση των ενδιαφερομένων, δεδομένου ότι η σύνταξη συμβολαίου θα είναι δυνατή με βάση την αναρτηθείσα στο Πρόγραμμα «ΔΙΑΥΓΕΙΑ» η απόφαση έγκρισης της αναμόρφωσης του οικείου Δασικού Χάρτη σε κάθε περίπτωση που σύμφωνα με τις κείμενες διατάξεις απαιτείται βεβαίωση του δασικού ή μη χαρακτήρα έκτασης ενώπιον του Δημοσίου, των ΟΤΑ και των φορέων του Δημόσιου Τομέα.

Κύριε Υπουργέ, η ρύθμιση αυτή εμείς κρίνουμε ότι θα ήταν απαραίτητο και ιδιαίτερα χρήσιμο να επεκταθεί και για τις περιπτώσεις που είναι ταυτόσημες αυτές, όπου οι ιδιοκτήτες των γεωτεμαχίων έχουν ζητήσει αναμόρφωση του Δασικού Χάρτη είτε βάσει κατάθεσης νόμιμης οικοδομικής άδειας που έχουν λάβει είτε βάσει διαδικασίας εποικισμού. Σας ευχαριστώ.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Ευχαριστούμε τον κύριο Παραδιά και για την ακρίβεια του χρόνου του.

 Θέλω να γίνει γνωστό στους φορείς ότι μπορείτε να καταθέσετε υπόμνημα το οποίο θα διανεμηθεί σε όλα τα Κόμματα, σε όλους τους Βουλευτές που είναι μέλη της Επιτροπής  και το λέω αυτό για να είμαστε ακριβείς με τον χρόνο.

Το λόγο έχει ο κ. Καρδοματέας.

ΔΗΜΗΤΡΙΟΣ ΚΑΡΔΟΜΑΤΕΑΣ (Πρόεδρος του Δ.Σ. και Γενικός Διευθυντής του Κέντρου Ανανεώσιμων Πηγών και Εξοικονόμησης Ενέργειας (ΚΑΠΕ)): Καλημέρα, κύριε Πρόεδρε και ευχαριστούμε για την πρόσκληση.
Κυρίες και κύριοι βουλευτές, το ΚΑΠΕ, το Κέντρο Ανανεώσιμων Πηγών και Εξοικονόμησης Ενέργειας, αναφέρεται στο νομοσχέδιο σε τρεις περιπτώσεις, στις οποίες καλείται να καλύψει δράσεις, οι οποίες είναι απαραίτητο να καλυφθούν, σύμφωνα με την Οδηγία.
Η πρώτη είναι η πληροφόρηση των επιχειρήσεων και των πολιτών ως προς τις τεχνολογίες ΑΠΕ και εξοικονόμησης ενέργειας και των μέτρων στήριξης της πολιτείας για αυτές τις δράσεις, καθώς επίσης και η οργάνωση της κατάρτισης και της πιστοποίησης των εγκαταστατών και των τεχνιτών, οι οποίοι θα ασχοληθούν με την υλοποίηση των παρεμβάσεων αυτών. 
Αυτό θα γίνεται σε συνεργασία με το Υπουργείο Περιβάλλοντος και Ενέργειας και με τα άλλα αρμόδια Υπουργεία, όπου χρειάζεται. Αυτό είναι το άρθρο 6.

Η δεύτερη περίπτωση, την οποία είχε αναλάβει το ΚΑΠΕ, είναι η ετοιμασία καταλόγου με τις τεχνικές προδιαγραφές και τους τεχνικούς κανονισμούς, που αφορούν τον εξοπλισμό και τα συστήματα ενέργειας, τα οποία είναι αντικείμενο παρεμβάσεων στήριξης από την πολιτεία και αντικείμενο δημόσιων συμβάσεων. Αυτό είναι κάτι, το οποίο έλειπε, το ζητάει η Οδηγία και θα το κάνει το ΚΑΠ. Αυτό είναι το άρθρο 19.

Το τρίτο, το οποίο είναι το άρθρο 64, είναι η τεχνική και συμβουλευτική υποστήριξη προς τις ενεργειακές κοινότητες πολιτών και τις κοινότητες ανανεώσιμης ενέργειας, κάτι το οποίο ήδη κάνει το ΚΑΠ. 

Αυτά είναι τα τρία άρθρα που έχουν  μπει, φυσικά σε συνεννόηση με το Υπουργείο κατά τη σύνταξη τους και το ΚΑΠ συμφωνεί απόλυτα με αυτά.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Το λόγο έχει ο κ. Τσαλέμης.

ΔΗΜΗΤΡΙΟΣ ΤΣΑΛΕΜΗΣ (Διευθυντής της Διεύθυνσης Πελατών Δικτύου του Διαχειριστή του Ελληνικού Δικτύου Διανομής Ηλεκτρικής Ενέργειας (ΔΕΔΔΗΕ)): Ευχαριστώ, κύριε Πρόεδρε. Το σύνολο σχεδόν του νομοσχεδίου, στο Μέρος Α και στο Μέρος Β, είναι ενδιαφέροντος του ΔΕΔΔΗΕ, θα προσπαθήσω μέσα στο τρίλεπτο να πω δυο λόγια.

Τα άρθρα 11 έως 18, που αφορούν την επιτάχυνση της διοικητικής διαδικασίας εξέτασης των αιτημάτων, είναι προφανώς προς τη σωστή κατεύθυνση και στο πλαίσιο των αρμοδιοτήτων του, ως Διαχειριστής ου Δικτύου Διανομής ο ΔΕΔΔΗΕ δηλώνει τη σαφή δέσμευση να ανταποκριθεί στις νέες αυτές απαιτήσεις, καθώς αντιμετωπίζει τις εν λόγω υποχρεώσεις, ως μέρος του στρατηγικού του ρόλου για την ενεργειακή μετάβαση, ως θεσμικός εταίρος της πολιτείας.

Στο πλαίσιο αυτό ο Διαχειριστής έχει ήδη ξεκινήσει την τυποποίηση και ψηφιοποίηση των σχετικών διαδικασιών, στο πλαίσιο αναβάθμισης των πληροφοριακών του συστήματος. Ωστόσο, θα ήθελα να αναφέρω, ότι για ασφάλεια δικαίου και λόγους ενίσχυσης της προβλεψιμότητας για τους επενδυτές, ο Διαχειριστής έχει να προτείνει κάποιες μικρές νομοτεχνικές βελτιώσεις σε αυτά τα άρθρα. 

Στη συνέχεια, τα άρθρα 27 έως 30, αφορούν πολύ σημαντικές παρεμβάσεις, οι οποίες προέρχονται από την Οδηγία, όσον αφορά στην ένταξη των μικροσυστημάτων στις αγορές ηλεκτρικής ενέργειας. Προφανώς, κινούνται στη σωστή κατεύθυνση και ο Διαχειριστής δηλώνει παρών για την βέλτιστη υλοποίηση των σχετικών προβλέψεων. 

Θα έλθω γρήγορα στο Μέρος Β του νομοσχεδίου, όπου υπάρχουν πολύ σημαντικές ρυθμίσεις που διευκολύνουν τις σχετικές διαδικασίες αδειοδότησης για την πρόσβαση στο δίκτυο σταθμών αυτοπαραγωγών. Οι σχετικές διατάξεις στοχεύουν στη βέλτιστη διαχείριση των υποδομών του δικτύου και των δυνητικών πόρων αυτού, όπως είναι η αποθήκευση, μέσω του συνδυασμού των αποθηκών με σταθμούς ανανεώσιμων πηγών ενέργειας.
Συνολικά οι διατάξεις των άρθρων του νομοσχεδίου ενδιαφέροντος του ΔΕΔΔΗΕ κινούνται προς την σωστή κατεύθυνση, του εκσυγχρονισμού και της επιτάχυνσης της αδειοδοτικής διαδικασίας για την ανάπτυξη των Α.Π.Ε. και την αποθήκευση στη χώρα. Υποστηρίζει ο ΔΕΔΔΗΕ τη φιλοσοφία του νομοσχεδίου και επιβεβαιώνει τη βούλησή του να συμβάλλει ενεργά στην επιτυχή υλοποίηση του. Ευχαριστώ.
ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Ωραία. Ο επόμενος ομιλητής είναι ο κ. Αριστοφάνης Στεφάτος, Διευθύνων Σύμβουλος της Ελληνικής Διαχειριστικής Εταιρείας Υδρογονανθράκων και Ενεργειακών Πόρων. 
Ο κύριος Στεφάτος είναι εδώ μαζί με την κυρία Σωτηρία Πάτρα, τον κύριο Αλέξανδρο Τσαρούχη και τον κύριο Χάρη Μπότσαρη.
Το λόγο έχει ο κ. Στεφάτος.
ΑΡΙΣΤΟΦΑΝΗΣ ΣΤΕΦΑΤΟΣ (Διευθύνων Σύμβουλος της Ελληνικής Διαχειριστικής Εταιρείας Υδρογονανθράκων και Ενεργειακών Πόρων Α.Ε. (ΕΔΕΥΕΠ ΑΕ)): Σας ευχαριστώ πολύ, κύριε Πρόεδρε. Αξιότιμε κύριοι Βουλευτές, σας ευχαριστώ για την πρόσκληση και την δυνατότητα να τοποθετηθούμε επί ενός ιδιαίτερα σημαντικού νομοσχεδίου για την ενεργειακή πολιτική της χώρας μας. Τα σχόλιά μας αφορούν το τμήμα του νομοσχεδίου, δηλαδή, τα άρθρα 73 έως 82. 
Η Ελληνική Διαχειριστική Εταιρεία Υδρογονανθράκων και Ενεργειακών Πόρων, την οποία έχω την τιμή να εκπροσωπώ ως Διευθύνων Σύμβουλος, διαδραματίζει κρίσιμο ρόλο στην αξιοποίηση του ενεργειακού δυναμικού της χώρας και στην υποστήριξη της ενεργειακής μετάβασης, στο πλαίσιο των αρμοδιοτήτων που της έχει αναθέσει η πολιτεία. Σήμερα, η ΕΔΕΥΕΠ, είναι υπεύθυνη για την αδειοδότηση και τη διαχείριση ενεργειακών δραστηριοτήτων που αποτελούν βασικούς πυλώνες του ενεργειακού συστήματος της χώρας, όπως η έρευνα και παραγωγή υδρογονανθράκων, η αποθήκευση διοξειδίου του άνθρακα και η ανάπτυξη της υπεράκτιας αιολικής ενέργειας.

Τα υπεράκτια αιολικά πάρκα, αποτελούν ένα νέο στρατηγικής σημασίας πυλώνα για την Ελλάδα. 

Η χώρα διαθέτει ανταγωνιστικό υπεράκτιο αιολικό δυναμικό, ενδεχομένως το καλύτερο στη Μεσόγειο και τη Μαύρη Θάλασσα, το οποίο μπορεί να συμβάλει ουσιαστικά, τόσο στην ενεργειακή μετάβαση, όσο και στην ενίσχυση της ενεργειακής ασφάλειας ή αυτονομίας της χώρας μας, αλλά και στην προώθηση οικονομικής ανάπτυξης. 

Στο πλαίσιο αυτό, η ΕΔΕΥΕΠ έχει ήδη ξεκινήσει την εκπόνηση, σε συνεργασία πάντα με το Υπουργείο Περιβάλλοντος και Ενέργειας και τους αρμόδιους φορείς, το Εθνικό Πρόγραμμα Ανάπτυξης Υπεράκτιων Αιολικών Πάρκων, το οποίο θα αποτελέσει ένα ολοκληρωμένο και τεκμηριωμένο πλαίσιο σχεδιασμού για την ανάπτυξη του κλάδου στην Ελλάδα. Το Πρόγραμμα αυτό έχει αναγνωρίσει δυνητικές περιοχές ανάπτυξης υπεράκτιων αιολικών πάρκων, στηρίζεται σε εκτενή τεχνική ανάλυση του θαλάσσιου χώρου και προβαίνει σε περιβαλλοντική αξιολόγηση σε στρατηγικό επίπεδο, έχοντας χρησιμοποιήσει ως βάση, δεδομένα και τη διεθνή εμπειρία. 

Το υπό συζήτηση νομοσχέδιο και ειδικότερα οι ρυθμίσεις που αφορούν τα υπεράκτια αιολικά πάρκα, ενισχύουν και εξειδικεύουν το υφιστάμενο θεσμικό πλαίσιο, εισάγοντας μεγαλύτερη σαφήνεια ως προς τους ρόλους και τις αρμοδιότητες, επιταχύνοντας κρίσιμα στάδια και δημιουργώντας τις προϋποθέσεις για την ωρίμανση της αγοράς, χωρίς να θίγονται οι προβλεπόμενες διαδικασίες περιβαλλοντικής αξιολόγησης και ελέγχου και εν γένει ωρίμανσης των περιοχών. 

Ιδιαίτερη σημασία έχει η δυνατότητα για τη συστηματική συλλογή αξιόπιστων δεδομένων πεδίου. Η διαθεσιμότητα επαρκών και υψηλής ποιότητας δεδομένων, αποτελεί βασική προϋπόθεση για τον ορθό σχεδιασμό των έργων, τη μείωση της επενδυτικής αβεβαιότητας και τελικά, τη διασφάλιση ανταγωνιστικών διαδικασιών προς όφελος του δημοσίου. Με τον τρόπο αυτό η πολιτεία αποκτά τα κατάλληλα εργαλεία, ώστε να σχεδιάσει οργανωμένα την ανάπτυξη του κλάδου και να ολοκληρώσει το Εθνικό Σχέδιο, διασφαλίζοντας την ορθολογική αξιοποίηση του διαθέσιμου αιολικού δυναμικού στις ελληνικές θάλασσες. 

Σε αυτό το περιβάλλον ο ρόλος της ΕΔΕΥΕΠ είναι να λειτουργεί ως ειδικός σύμβουλος και συντονιστής της πολιτείας, συμβάλλοντας στην μετάβαση από τον σχεδιασμό στην υλοποίηση, με όρους ασφάλειας, διαφάνειας και αξιοπιστίας. 

Κλείνοντας, θα ήθελα να υπογραμμίσω ότι η αξιοποίηση της υπεράκτιας αιολικής ενέργειας, αποτελεί όχι μόνο μία σημαντική εθνική ευκαιρία, αλλά και αναγκαία επιλογή για την ενεργειακή ασφάλεια της χώρας. Το ζητούμενο, είναι, να πραγματοποιηθεί με τρόπο ισορροπημένο, που θα συνδυάζει την ταχύτητα, την ποιότητα σε όλα τα στάδια ανάπτυξης, πάντα με γνώμονα την προστασία του περιβάλλοντος προς όφελος του δημοσίου συμφέροντος. Σας ευχαριστώ πολύ.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Ευχαριστούμε, κύριε Πρόεδρε. 

Τώρα τον λόγο έχει ο κ. Στυλιανός Μπλέτσας Αντιπεριφερειάρχης Βιώσιμης Ανάπτυξης, Ενέργειας, Χωροταξίας και Περιβάλλοντος και Πρόεδρος της Επιτροπής Περιβάλλοντος, Χωροταξίας, Ενέργειας και Φυσικών Πόρων της Περιφέρειας Δυτικής Ελλάδας. 
Το λόγο έχει ο κ. Μπλέτσας.

ΣΤΥΛΙΑΝΟΣ ΜΠΛΕΤΣΑΣ (Αντιπεριφερειάρχης Βιώσιμης Ανάπτυξης, Ενέργειας, Χωροταξίας και Περιβάλλοντος και Πρόεδρος της Επιτροπής Περιβάλλοντος, Χωροταξίας, Ενέργειας και Φυσικών Πόρων της Περιφέρειας Δυτικής Ελλάδας): Καλημέρα, κ. Πρόεδρε και ευχαριστώ πολύ. Κύριοι Υπουργοί και Βουλευτές και εκπρόσωποι φορέων. Θα αναφερθώ στο άρθρο 52. Η Περιφέρεια Δυτικής Ελλάδας αναγνωρίζοντας έγκαιρα τις προκλήσεις της ενεργειακής κρίσης, δρομολόγησε ένα φιλόδοξο σχέδιο για την αντιμετώπιση του ενεργειακού κόστους των φορέων της Τοπικής Αυτοδιοίκησης και των αγροτικών Οργανισμών. Το έργο αφορά τη δημιουργία ενός μεγάλου φωτοβολταϊκού πάρκου στην περιοχή Πόλντερ του Μεσολογγίου, σε έκταση 1.300 στρεμμάτων που παραχωρήθηκε από το Υπουργείο Αγροτικής Ανάπτυξης.

 Για την υλοποίηση και διαχείριση του έργου η Περιφέρεια, ίδρυσε 7 ενεργειακές κοινότητες οι οποίες λειτουργούν ως συνεργατικά σχήματα 46 φορέων, στις οποίες συμμετέχουν εκτός από την Περιφέρεια, 12 Δήμοι και των 3ων Περιφερειακών Ενοτήτων,  28 Οργανισμοί Εγγείων Βελτιώσεων και 5 ΔΕΥΑ. Η συμμετοχή των ΤΟΕΒ,  ΓΟΕΒ είναι υψίστης σημασίας, καθώς το ενεργειακό κόστος για τη λειτουργία των αντλιοστασίων άρδευσης, αποτελεί το σημαντικότερο ιστορικό βάρος για τους αγρότες της περιοχής, οδηγώντας συχνά σε υπέρογκα χρέη προς παρόχους ηλεκτρικής ενέργειας. Η δημιουργία των Ενεργειακών Κοινοτήτων, αποσκοπεί στην εξάλειψη αυτών των χρεών και στη δραστική μείωση του κόστους παραγωγής.

 Το συνολικό κόστος του φωτοβολταϊκού πάρκου των 105 μεγαβάτ (MW), στο Μεσολόγγι, εκτιμάται στα 70 εκατομμύρια ευρώ. Η χρηματοδότηση του έργου προβλέπεται να γίνει μέσω συνδυασμού πόρων, 25 εκατομμύρια ευρώ έχουν ήδη δεσμευτεί από το ΕΣΠΑ της Περιφέρειας Δυτικής Ελλάδας, ενώ το υπόλοιπο θα καλυφθεί μέσω τραπεζικού δανεισμού με την Περιφέρεια να επιδιώκει ευνοϊκούς όρους και χρηματοδότηση που θα καλύπτει μέχρι το 80%. Η οικονομετρική μελέτη της Περιφέρειας καταδεικνύει, ότι η εφαρμογή του ενεργειακού συμψηφισμού Net Metering στο πάρκο  του Μεσολογγίου, θα επιφέρει μείωση του ενεργειακού κόστους μεσοσταθμικά, κατά 62,6% για τους συμμετέχοντες φορείς, 66% για τα 10 πρώτα χρόνια και 58% για τα υπόλοιπα. Η συνολική δαπάνη για την ενέργεια σήμερα, των 46 φορέων ετησίως, ανέρχεται σε 27,5 περίπου εκατομμύρια ευρώ και η εξοικονόμηση θα ανέρχεται ετησίως σε περίπου 17,5 εκατομμύρια ευρώ.

 Αυτοί οι πόροι που σήμερα, χάνονται σε λογαριασμούς ενέργειας θα μπορούν στην περίπτωση των Δήμων να επιστραφούν στους πολίτες μέσω μειωμένων δημοτικών τελών ή νέων υποδομών και στην περίπτωση των ….. να αποτελέσουν σημαντικό παράγοντα μείωσης του κόστους παραγωγής και αύξηση της ανταγωνιστικότητας, αλλά και τη διασφάλιση της βιωσιμότητας του πρωτογενούς τομέα. Ο χρόνος απώλειας συγκεκριμένης επένδυσης εκτιμάται μετά και την ευρωπαϊκή χρηματοδότηση σε 2, 3 έτη. Πέραν από τα οικονομικά μεγέθη το έργο της Περιφέρειας, έχει βαθύτατο κοινωνικό χαρακτήρα, στοχεύοντας στην προστασία των πιο ευάλωτων στρωμάτων της κοινωνίας. 

Η Δυτική Ελλάδα καταγράφει τα υψηλότερα ποσοστά ενεργειακής φτώχειας στην Ευρώπη, με χιλιάδες νοικοκυριά να αδυνατούν να θερμάνουν επαρκώς τις κατοικίες τους. Κεντρική δέσμευση  της Περιφέρειας, είναι η παροχή δωρεάν ηλεκτρικής ενέργειας σε περίπου 17.000 χιλιάδες ευάλωτα νοικοκυριά, μέσω του πλεονάσματος της ενέργειας που θα παράγεται φωτοβολταϊκο πάρκο. Η ενέργεια αυτή, θα καλύπτει τις βασικές ανάγκες των πολιτών που πλήττονται από την ενεργειακή ένδεια, προσφέροντας μια απτή ανακούφιση της καθημερινότητάς τους. Για τους 140.000 χιλιάδες κατ’ επάγγελμα αγρότες, της Δυτικής Ελλάδος, το έργο υπόσχεται μείωση του κόστους άρδευσης που μπορεί να φτάσει και το 66%. Η μείωση αυτή, θα καταστήσει τα αγροτικά προϊόντα της περιοχής πιο ανταγωνιστικά στις διεθνείς αγορές και θα διασφαλίσει τη βιωσιμότητα των αγροτικών εκμεταλλεύσεων.

 Η ενεργειακή μετάβαση της Περιφέρειας Δυτικής Ελλάδας …. Κοινοτήτων, αποτελεί ένα πρότυπο μοντέλο για ολόκληρη τη χώρα. Το φωτοβολταϊκο πάρκο στο Μεσολόγγι, αναμένεται να αποτελέσει ακρογωνιαίο λίθο της Περιφερειακής ανάπτυξης τα επόμενα 25 χρόνια. Η Περιφέρεια Δυτικής Ελλάδας ανέδειξε και απέδειξε, ότι η ενεργειακή μετάβαση μπορεί να είναι δίκαια και συμπεριληπτική.  Σας ευχαριστώ. 

 ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Ευχαριστούμε τον κ. Μπλέτσα. Ο κ. Νικήτας Τσαμπαλάκης, Δήμαρχος Πάτμου, έχει τον λόγο.

ΝΙΚΗΤΑΣ ΤΣΑΜΠΑΛΑΚΗΣ ( Δήμαρχος Πάτμου): Ευχαριστώ πολύ. Κύριε Υπουργέ, κύριε Υφυπουργέ, κυρίες και κύριοι Βουλευτές, στέκομαι σήμερα ενώπιον σας, ως Δήμαρχος της Πάτμου, για να τονίσω την βαθιά σημασία της προτεινόμενης νομοθετικής ρύθμισης, στο άρθρο 89, για την ανέγερση πολυχώρου στην περιοχή Χοχλακάς, Σκάλας Πάτμου. Δεν πρόκειται απλώς για τεχνικό ή πολεοδομικό ζήτημα. Πρόκειται για μια στρατηγική παρέμβαση που αγγίζει την κοινωνική συνοχή, τον πολιτισμό, την ανάπτυξη, το μέλλον του νησιού μας.

 Η Πάτμος ένας τόπος με παγκόσμια ακτινοβολία, γνωστός για την πνευματική και πολιτιστική του κληρονομιά, έχει ανάγκη από σύγχρονες υποδομές που ανταποκρίνονται στις απαιτήσεις της εποχής. Ο πολυχώρος που προβλέπεται με τη συγκεκριμένη ρύθμιση έχει να καλύψει ένα διαχρονικό κενό, τη δημιουργία ενός οργανωμένου χώρου που θα μπορεί να φιλοξενήσει πολιτιστικές, αθλητικές και κοινωνικές δραστηριότητες. Η δυνατότητα παρέκκλισης στις ισχύουσες χρήσεις γης, δεν είναι αυθαίρετη. Είναι απολύτως, στοχευμένη και αναγκαία. Διασφαλίζεται, ότι η ανάπτυξη θα γίνει με σαφείς όρους, περιορισμένο συντελεστή δόμησης, ελεγχόμενη κάλυψη, αυστηρό ύψος, ώστε να προστατεύεται το φυσικό και αισθητικό περιβάλλον του νησιού μας. Ο πολυχώρος αυτός, αποτελεί σημείο αναφοράς για την τοπική κοινωνία, θα προσφέρει διεξόδους στη νεολαία, θα ενισχύσει τον πολιτιστικό τουρισμό και θα δημιουργήσει νέες θέσεις εργασίας και θα συμβάλει στην επιμήκυνση της τουριστικής περιόδου.
Παράλληλα πρόκειται για μία επένδυση στην ποιότητα ζωής των κατοίκων. Ένας χώρος συνάντησης, έκφρασης και δημιουργίας που θα ανήκει σε όλους. 

Σας καλώ λοιπόν να στηρίξετε αυτή τη ρύθμιση, δεν αφορά μόνο ένα έργο υποδομής, αφορά την προοπτική ενός νησιού που θέλει να εξελίσσεται με σεβασμό στην ταυτότητά του, αλλά και με το βλέμμα στο μέλλον. Το οφείλουμε στα παιδιά της Πάτμου. Να τους αφήσουμε ένα τόπο που δεν θα εγκαταλείπουν, αλλά θα τον επιλέγουν.

Σας ευχαριστώ πολύ.

ΓΕΩΡΓΙΟΣ ΣΤΥΛΙΟΣ(Προεδρεύων της Επιτροπής): Ευχαριστούμε δήμαρχε και για τη διάρκεια της τοποθέτησης. Να διευκρινίσω το εξής ότι σύμφωνα με τον Κανονισμό της Βουλής  στις συζητήσεις στις επιτροπές η τοποθέτηση γίνεται από τη θέση ειδικά όταν ο χρόνος ομιλίας είναι κάτω από 5 λεπτά.
NIKHΤΑΣ ΤΣΑΜΠΑΛΑΚΗΣ (Δήμαρχος Πάτμου): Σας ζητάω συγνώμη, δεν το γνωρίζω
ΓΕΩΡΓΙΟΣ ΣΤΥΛΙΟΣ(Προεδρεύων της Επιτροπής):  Δεν πειράζει, καταλαβαίνω τις ανάγκες τις αυτοδιοικητικές και τις πολιτικές και εγώ πολιτεύομαι, το καλύψατε με το χρόνο. Γίνεται αυτό για να μην χάνουμε χρόνο, με το να ανέβει ένας  ομιλητής και να κατέβει, αλλά το καλύψατε και ευχαριστούμε δήμαρχε. 
Δίνω τώρα το λόγο στον κύριο Ιωάννη Κασβίκη, Πρόεδρο του ΔΣ του Πανελλαδικού Συλλόγου Εργαζομένων ΟΦΥΠΕΚΑ  ο οποίος είναι εδώ μαζί με τον κύριο  Δημήτριο Μπαρέλο, Αντιπρόεδρο του ΔΣ του Πανελλαδικού Συλλόγου Εργαζομένων ΟΦΥΠΕΚΑ που τον γνωρίζω από την Άρτα και από τον Αμβρακικό, από τον Φορέα Αμβρακικού, τον κ.  Μπαρέλο πολλά χρόνια. Έχετε το λόγο, κύριε Κασβίκη.

ΙΩΑΝΝΗΣ ΚΑΣΒΙΚΗΣ(Πρόεδρος του ΔΣ του Πανελλαδικού Συλλόγου Εργαζομένων ΟΦΥΠΕΚΑ): Καλημέρα σας. Αξιότιμε κύριε Υπουργέ, αξιότιμοι κυρίες και κύριοι βουλευτές, σας ευχαριστούμε θερμά για την πρόσκληση και για τη δυνατότητα που μας δίνετε σήμερα να καταθέσουμε τις απόψεις μας ενώπιον σας.

 Η παρουσία μας εδώ και μόνο αποτελεί για εμάς μια σημαντική θεσμική στιγμή διαλόγου. Εκπροσωπούμε το νεοσύστατο αλλά δυναμικό Σύλλογο Εργαζομένων ΟΦΥΠΕΚΑ, έναν Σύλλογο που αναδεικνύει με σοβαρότητα τα ζητήματα των εργαζομένων που υπηρετούν το φυσικό περιβάλλον της Χώρας. 

Η πλειονότητα των εργαζομένων στήριξαν τη διαχείριση και ανάδειξη των προστατευόμενων περιοχών για 20 και πλέον χρόνια με συνέπεια, γνώση και αφοσίωση.

 Βρίσκονται στην πρώτη γραμμή της προστασίας της φύσης συχνά κάτω από δύσκολες και αβέβαιες συνθήκες και συνεχίζουν μέχρι σήμερα να στηρίζουν ουσιαστικά το έργο του  ΟΦΥΠΕΚΑ χωρίς τους οποίους το Εθνικό Σύστημα Διαχείρισης Προστατευόμενων Περιοχών δεν θα  είχε λειτουργήσει.

 Η ίδια η Πολιτεία μέσα από τις διαδοχικές παρατάσεις έχει αναγνωρίσει στην πράξη τη σημασία της συνέχειας των εργαζομένων αυτών για τη λειτουργία των προστατευόμενων περιοχών και του ΟΦΥΠΕΚΑ.

 Η παρούσα νομοθετική ρύθμιση που προβλέπει την παράταση δύο ετών με δυνατότητα παράτασης των συμβάσεων των συναδέλφων που έμειναν εκτός πινάκων διοριστέων της προκήρυξης 1Κ-2025 του ΑΣΕΠ επιβεβαιώνει αυτή την κατεύθυνση.

 Σε κάθε περίπτωση θα πρέπει να διευκρινιστεί η διαδικασία ανανέωσης. 

Ωστόσο, θεωρούμε ότι έχει έρθει ο καιρός αυτή η πορεία των μεταβατικών λύσεων να οδηγηθεί σε μια οριστική θεσμική ολοκλήρωση.

 Σε αντίστοιχες περιπτώσεις στο παρελθόν, όπως στο Κτηματολόγιο και σε άλλες οργανωτικές ρυθμίσεις δόθηκε οριστική λύση μέσα από τη δημιουργία προσωποπαγών θέσεων αναγνωρίζοντας την πραγματική και διαχρονική προσφορά των ανθρώπων που στήριξαν αυτά τα εγχειρήματα.

 Κάτι αντίστοιχο θεωρούμε ότι μπορεί να αποτελέσει οριστική λύση και για τη δική μας περίπτωση, όχι ως εξαίρεση, αλλά ως αναγνώριση μιας πραγματικότητας που υφίσταται και λειτουργεί καθημερινά μέσα στον Οργανισμό.

 Για εμάς κάθε εργαζόμενος δεν είναι αριθμός, είναι άνθρωπος, είναι γνώση, είναι εμπειρία, είναι αναπόσπαστο κομμάτι της προσπάθειας για την προστασία του φυσικού περιβάλλοντος και αυτό το κομμάτι της φύσης που υπηρετούμε δεν πρέπει να χάνεται μέσα στην εργασιακή αβεβαιότητα.

 Οι εργαζόμενοι είναι απολύτως ενωμένοι σε αυτό το αίτημα με κοινό στόχο τη σταθερότητα, την αξιοπρέπεια και την οριστική θεσμική αποκατάσταση.

 Ζητούμε τη στήριξή σας σε μια κατεύθυνση που δεν αναιρεί τις μέχρι τώρα-σήμερα προσπάθειες, αλλά τις ολοκληρώνει με τρόπο δίκαιο και λειτουργικό. 

Κλείνοντας, θέλω να σας ευχαριστήσουμε θερμά για τη σημερινή δυνατότητα να εκφράσουμε τις θέσεις μας. 

      ΓΕΩΡΓΙΟΣ ΣΤΥΛΙΟΣ(Προεδρεύων της Επιτροπής):  Ευχαριστούμε. 

Επόμενος ομιλητής είναι ο κ. Κωνσταντίνος Κοντοδήμος, Γενικός Γραμματέας του Συνδικάτου Εργαζομένων ΕΑΓΜΕ.

ΚΩΝΣΤΑΝΤΙΝΟΣ ΚΟΝΤΟΔΗΜΟΣ(Γενικός Γραμματέας του Συνδικάτου Εργαζομένων ΕΑΓΜΕ (τ. ΙΓΜΕ)): Καλημέρα σας και σας ευχαριστώ αξιότιμε κύριε Υπουργέ και την Πολιτική Ηγεσία του Υπουργείου, τους βουλευτές και τους εκπροσώπους των φορέων.

 Θα μιλήσω για το άρθρο 100 που κάνει πιο ευέλικτη την πρόσληψη ΙΔΟΧ στην ΕΑΓΜΕ παρακάμπτοντας τις διαδικασίες του ΑΣΕΠ ουσιαστικά και με Επιτροπές Προσλήψεων του Φορέα μόνο.

 Το Συνδικάτο δεν είχε γνώση για την κατάθεση του νομοσχεδίου και ενημερώθηκε την επομένη της κατάθεσης. Διαχρονικά, το Συνδικάτο ήταν αντίθετο με την ψήφιση του ν. 4602/2019, ο οποίος μετέτρεψε το ιστορικό ΙΓΜΕ σε ΕΑΓΜΕ, δηλαδή από Ινστιτούτο Εφαρμοσμένης Γεωλογικής και Μεταλλευτικής Έρευνας σε Αρχή, δηλαδή μια δημόσια καταστατική υπηρεσία και με τη μείωση ταυτόχρονα των χιλίων οργανικών θέσεων που είχε το ΙΓΜΕ σε μόλις 220.Θα σας καταθέσουμε και δελτίο τύπου με την ομόφωνη απόφαση του Συνδικάτου μετά την ψήφιση του νόμου περί ΕΑΓΜΕ το 2019.

Η ΕΑΓΜΕ αυτή τη στιγμή λειτουργεί κυρίως με ελαστικές σχέσεις εργασίας, με συμβασιούχους μίσθωσης έργου και με δελτία παροχής υπηρεσιών, οι οποίοι έρχονται, παράγουν έργο και φεύγουν όταν τελειώσουν οι συμβάσεις τους. 

Αποτέλεσμα, από το 2014 να έχουν περάσει και φύγει πάνω από 200 επιστήμονες που είναι κυρίως συμβασιούχοι. Με την αποχώρησή τους χάνεται και η πολύτιμη τεχνογνωσία και εμπειρία που λαμβάνουν μέσα στο Ινστιτούτο και μια γνώση που θα μπορούσαν να την αξιοποιήσουν εάν ήταν μόνιμο προσωπικό.

  Αυτή τη στιγμή, οι μόνιμοι υπάλληλοι που προέρχονται από το ΙΓΜΕ είναι περίπου 100 με προοπτική αποχωρήσεων, λόγω συνταξιοδοτήσεων, 35 περίπου για το 2026, 15 το 2027 και άλλοι 10 το 2028.

 Δηλαδή, τον Ιανουάριο του 2029, θα είμαστε περίπου 55 μόνιμοι υπάλληλοι, αν δεν πάρουμε άλλους. Όλοι οι υπόλοιποι θα είναι ΣΥΜΕΔ, τα κοινώς μπλοκάκια ή ΙΔΟΧ βάσει του παρόντος νομοσχεδίου που θα ψηφιστεί σε λίγες μέρες.

 Έτσι όμως, το πολύ σοβαρό ζήτημα της δραματικής αποδυνάμωσης μέσω της αποστελέχωσης του μόνιμου προσωπικού του ΙΓΜΕ παραμένει διότι όταν ολοκληρωθούν τα έργα για τα οποία θα προσληφθούν οι ΙΔΟΧ θα αποχωρήσουν μαζί με την εμπειρία που θα έχουν αποκτήσει. 

Για όλους αυτούς τους λόγους, ζητάμε να γίνει πράξη μια κυβερνητική δέσμευση για άμεση προκήρυξη 120 προσλήψεων προσωπικού για το 2026. Επίσης, να ισχύει αυστηρά κανόνας μία αποχώρηση προς μία πρόσληψη, στο οποίο συμφωνεί και η διοίκηση της ΕΑΓΜΕ και έτσι  η ΕΑΓΜΕ θα έχει καλυμμένες τις 220 τουλάχιστον οργανικές θέσεις που προβλέπει ως τώρα.

 Σας ευχαριστώ πάρα πολύ που με ακούσατε.

 ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Ευχαριστούμε. 

Τώρα το λόγο έχει ο κ. Στυλιανός Λουμάκης, Πρόεδρος του ΔΣ του Συνδέσμου Παραγωγών Ενέργειας με Φωτοβολταϊκά, οι οποίοι έχουν στείλει και υπόμνημα και στο Υπουργείο και σε όλα τα μέλη της Επιτροπής μας.
ΣΤΥΛΙΑΝΟΣ ΛΟΥΜΑΚΗΣ (Πρόεδρος του ΔΣ του Συνδέσμου Παραγωγών Ενέργειας με Φωτοβολταϊκά (ΣΠΕΦ)): Ευχαριστούμε πολύ.

Καταρχήν σε επίπεδο γενικού σχολιασμού θα συμφωνήσω και θα υπερθεματίσω ως προς το Υπουργό κ. Παπασταύρου. Έχουμε πάρα πολλά φωτοβολταϊκά και πάρα πολλά και μικρά φωτοβολταϊκά και μεγάλα φωτοβολταϊκά. 

Άρα οτιδήποτε ακουστεί σε επίπεδο συζήτησης εδώ από τους φορείς δεν έχει καμία βάση, είναι μόνο λαϊκισμός. Μακάρι σήμερα να μιλάγαμε κύριε Υπουργέ σε επίπεδο εξοπλισμού στο μπαλκόνι για μπαταρίες  στο μπαλκόνι και φωτοβολταϊκά στο μπαλκόνι.

Γιατί βάζοντας φωτοβολταϊκά στο μπαλκόνι δημιουργούμε ένα επιπλέον πρόβλημα το οποίο μετά θέλουμε πολύ παραπάνω μπαταρίες, δεν θα φθάνουν οι μπαταρίες για να το λύσουμε.

 Άρα, καταλαβαίνω την πίεση που δέχεστε για να βάλετε αυτό το πράγμα, αλλά πραγματικά αυτό δεν θα μπορείτε και να το ελέγξετε ότι θα τηρήσουν τα 800 βατ, είναι πάρα πολύ μεγάλη πρόκληση. 

Εμείς είμαστε αντίθετοι.

Να βάλουμε μπαταρίες στο μπαλκόνι; Ευχαρίστως, για να λύσουμε και το πρόβλημα και τις γκρίνιες που ακούτε σε επίπεδο φωτοβολταϊκών πάρκων, περικοπών και αρνητικών τιμών. Όχι ότι δεν τα ξέρανε, οι επιμελητές, τα ξέρανε, αλλά θέλουμε την μπαταρία για να τα λύσουμε. Άρα, φωτοβολταϊκά στο μπαλκόνι είναι πρόβλημα.

 Τώρα, σε επίπεδο νομοσχεδίου θα τοποθετηθώ στο άρθρο 18 που αφορά τη «διαδικασία και διάρκεια αδειοδότησης σταθμών ΑΠΕ και ΣΗΘΥΑ υπό ριζική ανανέωση, το οποίο τροποποιεί το άρθρο 42 του ν. 4951.».

Αυτό το άρθρο κύριε Υπουργέ, το άρθρο 42 του ν. 4951, τροποποιήθηκε με το ν. 5151 επί υπουργίας κυρίου Σκυλακάκη το Νοέμβριο του ‘24 και μπήκε μια διάταξη εκεί ότι οποιοσδήποτε κάνει ριζική ανανέωση του σταθμού του φωτοβολταϊκού του, δηλαδή αλλάξει πάνελ και ινβέρτερ, χάνει το σχήμα λειτουργικής ενίσχυσης. Αυτό είναι μια αναδρομική ρύθμιση, η οποία έφερε πάρα πολύ κόσμο εξαπίνης και πραγματικά δεν έχει καμία βάση υπό την έννοια ότι, εντάξει, αν κάποια πάρκα είναι παλιά και έχει πέσει ο εξοπλισμός σημαντικά δεν  χάνει και κάτι η Πολιτεία να του δώσει τη δυνατότητα του αλλουνού να αλλάξει τον εξοπλισμό. 

Πραγματικά δεν έχει βάση με την έννοια ότι η λειτουργική ενίσχυση είχε υπολογιστεί να αφορά την εικοσαετή λειτουργία του πάρκου και μάλιστα το θέμα ήταν επαρκώς ρυθμισμένο με το άρθρο 48 του ν. 4951 που έλεγε ότι αν κάνεις ριζική ανανέωση δεν μπορείς να υπερβαίνεις το 5% της καλύτερης πρώτης πενταετίας. 
Ήρθε μετά αυτή η δεύτερη διάταξη που πραγματικά ανατρέπει επιχειρηματικά σχέδια. Υπάρχουν πάρκα τα οποία έχουν υποστεί καταστροφές, έχουν υποστεί μείωση απόδοσης λόγω ελαττωματικό προϊόντος, δεν μπορούν να εφαρμοστούν οι εγγυήσεις των προμηθευτών. 
Ζητούμε λοιπόν με ταπεινότητα και σεβασμό προς το Υπουργείο σας να απαλειφθεί η παράγραφος 7 του άρθρου 42 του 49.51 ώστε στο υπολειπόμενο διάστημα να μπορούν οι άνθρωποι να ανακαινίσουν τον εξοπλισμό τους.
Επαναλαμβάνω, αν το πρόβλημα είναι να μη βάλουν Τράκερς, να φωτογραφηθεί μόνο ότι δεν μπορείς να αλλάξεις αν έχεις σταθερές βάσεις δεν πας σε Τράκερς, αν έχεις Τράκερς, παραμένεις Τράκερς. Για να μην πάμε από αποδώσεις 1500 κιλοβατώρες ανά κιλοβάτ, μην πάμε στο 2200. 

Ευχαριστώ πάρα πολύ. 

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Προχωρούμε. Το λόγο έχει η κυρία Ευαγγελία Γαζή, Προϊσταμένη της Διεύθυνσης Ρύθμισης Ενεργειακών Υποδομών της ΡΑΑΕΥ μέσω Webex. 

ΕΥΑΓΓΕΛΙΑ ΓΑΖΗ (Προϊσταμένη της Διεύθυνσης Ρύθμισης Ενεργειακών Υποδομών της Ρυθμιστικής Αρχής Αποβλήτων, Ενέργειας και Υδάτων): Κύριε Πρόεδρε, σας ευχαριστώ πολύ. Η τοποθέτησή μας αφορά σχεδόν το σύνολο των από τα μέρη α και β του νομοσχεδίου που ενσωματώνει την οδηγία, η οποία ορίζει ένα δεσμευτικό στόχο, υψηλότερο δεσμευτικό στόχο 42,5% για τη συμμετοχή ΑΠΕ στην τελική κατανάλωση ενέργειας ως το 2030 και έχει τρεις βασικούς άξονες. Την επιτάχυνση των ΑΠΕ, την εξειδίκευση κανόνων και στόχων για τη βιομάζα για τα ανανεώσιμα καύσιμα και το υδρογόνο και εισάγει νέους τομεακούς στόχους για τη βιομηχανία και τα κτίρια ψύξης - θέρμανσης. 
Συνολικά θεωρούμε ότι το νομοσχέδιο ενσωματώνει ορθά την οδηγία και είναι στη σωστή κατεύθυνση και λαμβάνει υπόψη τη σημερινή πραγματικότητα και τις ιδιαιτερότητες της χώρας μας. Σχετικά με τα άρθρα για την επιτάχυνση των ΑΠΕ θα συμπληρώσει ο κ. Χαραλαμπίδης που είναι διευθυντής και αποθήκευσης. Εγώ θα αναφερθώ σε 2 - 3 άρθρα. 

Πρώτον στα άρθρα 22 με 25, σχετικά με τις εγγυήσεις προέλευσης που είναι τα ηλεκτρονικά πιστοποιητικά που εκδίδονται από το ΔΑΠΕΠ και αποδεικνύουν ότι μια συγκεκριμένη ποσότητα ενέργειας έχει παραχθεί από ΑΠΕ ή συμπαραγωγή υψηλής απόδοσης.
Εδώ συμπληρώνονται οι περιπτώσεις προέλευσης προκειμένου να περιλάβουν και να ανανεώσουν τα καύσιμα και το υδρογόνο. Η ΡΑΑΕΥ έχει ήδη προδιαγράψει τις προϋποθέσεις υπό τις οποίες το υδρογόνο μπορεί να χαρακτηριστεί πράσινο σύμφωνα με τον ευρωπαϊκό κανονισμό 1184 του 2023. 

Επίσης το άρθρο εισάγει απαραίτητες σημαντικές τροποποιήσεις που έχουν ήδη εντοπιστεί στην πράξη ότι χρήζουν βελτίωσης ή αποσαφήνισης, ειδικά σε έργα ………. Και επίσης έχει μια σωστή πρόβλεψη για το πώς, το οποίο πρέπει να εξειδικευτεί από την ΡΑΑΕΥ, πως δεν θα μετρηθεί διπλά η εγγύηση προέλευσης. Για παράδειγμα, αν σε παραγωγή υδρογόνου από ΑΠΕ δεν πρέπει να προσμετρηθεί οι ενεργειακές των ΑΠΕ και ως προς το πράσινο υδρογόνο δίπλα. Οπότε αυτά έχουν ενσωματωθεί ορθά. 

Υπάρχουν επίσης στο άρθρο 28, ένα σημαντικό άρθρο για τη δημοσίευση και ανταλλαγή δεδομένων μεταξύ ΑΔΜΗΕ και ΔΕΔΔΗΕ σχετικά με το μερίδιο ενέργειας από ΑΠΕ. Εξουσιοδοτεί την ΡΑΑΥΕ να καθορίσει τη διαδικασία και την ανταλλαγή δεδομένων και την ορθή απεικόνισή τους έτσι ώστε να διασφαλίζεται η διαλειτουργικότητα και η δυνατότητα χρήσης από ψηφιακές εφαρμογές, από υποδομές ηλεκτροκίνησης και λοιπά προκειμένου για την καλύτερη και ευκολότερη συμμετοχή μικρών και κινητών συστημάτων στην αγορά, όπως οικιακές μπαταρίες, ηλεκτρικά οχήματα, όπως προδιαγράφεται στο άρθρο 29. Είναι σημαντική επίσης η διάταξη του άρθρου 51 για τη συμμετοχή των Οργανισμών Εγγείων Βελτιώσεων στις Ενεργειακές Κοινότητες που υλοποιούν σταθμούς αυτοκατανάλωσης και καθορισμός του τρόπου λειτουργίας των σταθμών - Υποχρέωση του διαχειριστή του συστήματος, αλλά αυτό αναφέρθηκε από άλλον ομιλητή. 

Είναι πάρα πολύ σημαντικό το ότι δίνει για 10 χρόνια τη δυνατότητα για την εφαρμογή που θα είναι πιο επωφελές και σαν ρυθμιστική αρχή και των υδάτων συμφωνούμε απόλυτα. Στο άρθρο 52 για τις ΥΚΩ και τα επόμενα άρθρα, είναι μια απαραίτητη ρύθμιση που έχει εντοπιστεί εδώ και αρκετό καιρό δεδομένου ότι έχουμε προχωρήσει, ο ΔΕΔΔΗΕ έχει προχωρήσει σε μηνιαία καταμέτρηση. Είναι απαραίτητο να διευκρινιστεί πως μεταφέρονται τα όρια από την τετραμηνιαία στην μηνιαία κατανάλωση, όσον αφορά τις χρεώσεις ΥΚΩ.
Επίσης, έχουμε ελάφρυνση των ΥΚΩ στις κατηγορίες ΚΟΤ.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής):  Κυρία Γαζή, πέρασε το τρίλεπτο, μπορείτε να στείλετε υπόμνημα για να το διανείμουμε στους Βουλευτές. 

ΕΥΑΓΓΕΛΙΑ ΓΑΖΗ (Προϊσταμένη της Διεύθυνσης Ενεργειακών Υποδομών της Ρυθμιστικής Αρχής Αποβλήτων, Ενέργειας και Υδάτων (ΡΑΑΕΥ)): Ευχαριστώ. 

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής):  Τον λόγο έχει ο κ. Χαραλαμπίδης, Προϊστάμενος της Διεύθυνσης Ανανεώσιμων Πηγών Ενέργειας και Αποθήκευσης της ΡΑΑΕΥ, για ένα λεπτό.

ΙΩΑΝΝΗΣ ΧΑΡΑΛΑΜΠΙΔΗΣ (Προϊστάμενος της Διεύθυνσης Ανανεώσιμων Πηγών Ενέργειας και Αποθήκευσης της ΡΑΑΕΥ): Καλημέρα σας κυρίες και κύριοι, σχετικά με την διαδικασία των περιοχών επιτάχυνσης, έχω να  και αναφέρω ότι  επί της ουσίας είναι η ενσωμάτωση της  RED IIΙ,  που δημιουργεί προϋποθέσεις για την πιο γρήγορη διαδικασία αδειοδότησης, όσον αφορά από την ΡΑΑΕΥ και από τους άλλους φορείς, των έργων Ανανεώσιμων Πηγών Ενέργειας. 

Το σημαντικό είναι ότι με τις περιοχές επιτάχυνσης θα πρέπει να εκπονηθεί μια στρατηγική μελέτη περιβαλλοντικών επιπτώσεων από τη Διεύθυνση Χωρικού Σχεδιασμού και Αστικού Περιβάλλοντος, προκειμένου να οριστούν οι περιοχές αυτές με σαφήνεια, οι οποίες θα οριστούν με απόφαση του ΥΠΕΝ. Με την απόφαση αυτή του Υπουργείου Περιβάλλοντος και Ενέργειας θα οριστεί το μέγεθος της κάθε περιοχής επιτάχυνσης, η μέγιστη ισχύς ΑΠΕ της κάθε περιοχής, οι όροι και οι κανόνες ανάπτυξης των περιοχών αυτών, όπως και των υποδομών τους, δίκτυα, αποθήκευση και θα θεσπιστούν οι κανόνες, οι κατευθύνσεις και τα μέτρα μετριασμού για την προστασία του περιβάλλοντος. 

Αυτή  όλη η διαδικασία και όταν πια έχουμε τις περιοχές επιτάχυνσης σημαίνει ότι η περιβαλλοντική αδειοδότηση των σταθμών ΑΠΕ στην περιοχή επιτάχυνσης θα είναι πολύ πιο γρήγορη, καθώς δεν θα απαιτείται πια να γίνεται πλήρης η διαδικασία γιατί θα υπάρχει στρατηγική μελέτη περιβαλλοντικών επιπτώσεων. Οπότε οι φορείς των έργων ΑΠΕ σε μια περιοχή επιτάχυνσης πριν από την υποβολή αίτησης για τη χορήγηση σύνδεσης θα υποβάλλει στην αρμόδια Περιβαλλοντική Αρχή μια αίτηση εξαίρεσης, καθώς υπάγονται στην περιοχή επιτάχυνσης. Όλα αυτά βέβαια έχουν και κάποιες παραμέτρους, οι οποίες θα ελεγχθούν  και είναι πιστεύουμε προς το καλό για τη διαδικασία επιτάχυνσης. 

Το επόμενο άρθρο 11, αναφέρεται  στη διαδικασία αδειοδότησης των σταθμών ΑΠΕ, που  η διαδικασία αδειοδότησης επί της ουσίας παραμένει η ίδια, δηλαδή όλα τα στάδια που θα περνάμε, χορήγηση βεβαίωσης παραγωγού, χορήγηση ΟΠΣ, χορήγηση … αδειοδότησης, παραμένουν ίδια, απλά, πλέον, επειδή έχουμε μια διαδικασία που είναι πιο γρήγορη, η διαδικασία αδειοδότησης είναι πολύ πιο σύντομη. Δηλαδή, η ΡΑΑΕΥ θα πρέπει εντός 10 ημερών να δώσει την βεβαίωση παραγωγού, ο διαχειριστής εντός 30 ημερών να εκδώσει την μαζική προσφορά σύνδεσης, οπότε όλα τα διαστήματα μικραίνουν. Συνολικά, η συνολική διάρκεια αδειοδότησης μέσα από τη διαδικασία των περιοχών επιτάχυνσης θα είναι πολύ πιο σύντομη. Παραδείγματος χάρη, η διαδικασία αδειοδότησης για το σύνολο των διαφόρων σταδίων θα πρέπει να είναι μέχρι 12 μήνες. Βέβαια, στο διάστημα των 12 μηνών αυτών εξαιρείται ο χρόνος κατασκευής ή ανανέωσης του σταθμού ΑΠΕ ή και ανανέωσης των συνδέσεών του, του δικτύου. 

Σας ευχαριστώ.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής):  Τον λόγο έχει ο κ. Φρατζής Σιγάλας, Διευθυντής της Νομικής Διεύθυνσης του Ανεξάρτητου Διαχειριστή Μεταφοράς Ηλεκτρικής Ενέργειας ΑΔΜΗΕ, μέσω webex.

Είναι, επίσης, συνδεδεμένος ο κ. Κωνσταντίνος Τσιρέκης, Διευθυντής Στρατηγικής και Σχεδιασμού Ανάπτυξης Συστήματος του ΑΔΜΗΕ. Ορίστε, έχετε τον λόγο, κύριε Σιγάλα.

ΦΡΑΤΖΗΣ ΣΙΓΑΛΑΣ (Διευθυντής της Νομικής Διευθύνσεως του Ανεξάρτητου Διαχειριστή Μεταφοράς Ηλεκτρικής Ενέργειας (ΑΔΜΗΕ)): Κύριε Πρόεδρε, κ.κ. Βουλευτές καλησπέρα σας, θέλουμε να σας ευχαριστήσουμε που μας προσκαλέσατε στη  σημερινή συζήτηση, στο πλαίσιο συμμετοχής του ΑΔΜΗΕ  στη συζήτηση φορέων στην Επιτροπή Παραγωγής και Εμπορίου της Βουλής, σχετικά με το νομοσχέδιο. Αρχικά σημειώνουμε ότι το νομοσχέδιο είναι σε θετική κατεύθυνση και ο ΑΔΜΗΕ βρίσκεται πάντοτε σε συνεχή διάλογο με το Υπουργείο. 

Τα θέματα του ΑΔΜΗΕ κυρίως είναι στο Α και Β Μέρος του νομοσχεδίου  που έχουν να κάνουν με τη RED IIΙ  και τη γρήγορη ενσωμάτωση των ΑΠΕ μέσα σε περιοχές ένταξης και επιτάχυνσης, όπως έχουν επισημάνει και οι προηγούμενοι ομιλητές σωστά γίνεται σε 12 και σε 24 μήνες. Αυτό όλο θα βοηθήσει το πράσινο …, το οποίο είναι βασικός στόχος και για την ενίσχυση του ρόλου. Ταυτόχρονα, όμως, όπως είπε και ο προηγούμενος ομιλητής, χαιρετίζουμε πού θετικά και το άρθρο 53 του νομοσχεδίου, που αφορά την αποθήκευση και θα διευκολύνει και την αποθήκευση, ώστε  να έχουμε μία ισορροπία στο σύστημα για να μπορέσουμε να επιτελούμε και τον ρόλο μας  καλύτερα.
Ιδιαίτερα σημαντικό για τον ΑΔΜΗΕ είναι το άρθρο 28, όπως είπε και ο αντίστοιχος συνάδελφος από τον ΔΕΔΔΗΕ, με το οποίο εισάγεται στην εθνική έννομη τάξη η υποχρέωση των διαχειριστών ΑΔΜΗΕ και ΔΕΔΔΗΕ, για δημοσίευση και ανταλλαγή στοιχείων σχετικά με την βαρύτητα παραγωγής από ΑΠΕ της συνολικής παραγωγής για το σύστημα και το δίκτυο. 

Επί των άρθρων ειδικότερα, για το άρθρο 76, που αφορά τις χρήσεις γης, ο ΑΔΜΗΕ επίσης στο πλαίσιο του διαλόγου με το ΥΠΕΝ  έχει καταθέσει ολοκληρωμένη πρόταση, ώστε να μπορούν οι χρήσεις γης να ενταχθούν στις επιτρεπόμενες χρήσεις. Στο πλαίσιο αυτό για την ολοκλήρωση όλης της ενσωμάτωσης του νομοσχεδίου που εισάγεται,  θεωρούμε πολύ σημαντικό για να μπορέσουμε να έχουν, να δούμε στις επόμενες συζητήσεις για το θέμα me τις ευέλικτες συμβάσεις σύνδεσης. 

Με βάση όλα τα προαναφερθέντα, η υπό συζήτηση με αυτήν την πρωτοβουλία, επιδιώκει να βελτιώσει το υφιστάμενο πλαίσιο στην κατεύθυνση της απλούστευσης των διαδικασιών και της επιτάχυνσης της στρατηγικής μετάβασης, καθώς και της πληρέστερης ενσωμάτωσης της πράσινης ενέργειας στο ηλεκτρικό σύστημα. 

Ευχαριστώ πάρα πολύ και είμαστε εδώ για οτιδήποτε άλλο χρειάζεται για περαιτέρω συζήτηση.
ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Το λόγο έχει ο κ. Τριάντης.
ΚΩΝΣΤΑΝΤΙΝΟΣ ΤΡΙΑΝΤΗΣ (Διευθύνων Σύμβουλος του Οργανισμού Φυσικού Περιβάλλοντος και Κλιματικής Αλλαγής (ΟΦΥΠΕΚΑ)): Ευχαριστώ πολύ, κύριε Πρόεδρε. Σε σχέση με το άρθρο 103 και την παράταση των Συμβάσεων των εργαζομένων του ΟΦΥΠΕΚΑ, που οι θέσεις τους καλύφθηκαν μέσω του διαγωνισμού του ΑΣΕΠ, είμαστε προφανώς απολύτως σύμφωνοι, είναι μια δίκαιη και απαραίτητη πρωτοβουλία, υπολογίζουμε για λιγότερα από 30 στελέχη του ΟΦΥΠΕΚΑ, πρόκειται για στελέχη που εργάζονται με αφοσίωση για πάρα πολλά χρόνια και έχουν αποκτήσει μεγάλη εμπειρία και εξειδίκευση, χωρίς ποτέ να αποκτήσουν την εργασιακή ασφάλεια που τους αρμόζει, οπότε η ψήφιση της συγκεκριμένης διάταξης, θεωρούμε, ότι εν πολλοίς αντιμετωπίζει και το συγκεκριμένο ζήτημα και ταυτόχρονα λειτουργεί συμπληρωματικά και στη μεγάλη προσπάθεια των τελευταίων 6 ετών για να αποκτήσει η χώρα μας για πρώτη φορά μόνιμο προσωπικό αποκλειστικά και ειδικά για τις προστατευόμενες περιοχές. Θυμίζω, ότι έχουν εκδοθεί ήδη οριστικοί πίνακες του ΑΣΕΠ και αναμένουμε τα ΦΕΚ διορισμών εντός του επόμενου τριμήνου. 

Θέλω την άδειά σας να κάνω και ένα γενικό σχόλιο για το άρθρο 96 και τη δυνατότητα πολεοδόμησης στην ζώνη 4, το περιεχόμενο NATURA, δηλαδή, στη ζώνη βιώσιμης διαχείρισης φυσικών πόρων. Υπενθυμίζω, ότι είναι η ζώνη με τη χαμηλότερη προστασία και στην οποία επιτρέπεται σχεδόν το σύνολο των χρήσεων γης. Επιτρέψτε μου, απλώς να περιγράψω εν τάχει τη γενική εικόνα που σίγουρα θα βοηθήσει στη συζήτηση. Στη χώρα μας αυτή τη στιγμή έχουμε 446 προστατευόμενες περιοχές, καλύπτουν το 28% της χερσαίας επιφάνειας και του 19% των θαλασσών μας. Εντός του 2026 το ποσοστό στις θάλασσες θα ξεπεράσει το 35% με τη θεσμοθέτηση των δύο νέων θαλάσσιων πάρκων σε Αιγαίο και Ιόνιο και θεωρούμε, ότι είναι χρυσή ευκαιρία να κινηθούμε στην ίδια κατεύθυνση και στο χερσαίο κομμάτι, προσθέτοντας νέες περιοχές ώστε να ξεπεράσουμε και εκεί το 30% και να κατακτήσουμε τον παγκόσμιο στόχο του 30 30 από πολύ νωρίς, έχουμε και τη γνώση και την εμπειρία και τα επιστημονικά εργαλεία για να προσδιορίσουμε αυτές τις νέες περιοχές. 

Στο πλαίσιο αυτό, η συγκεκριμένη διάταξη του άρθρου 96, έρχεται να αντιμετωπίσει ένα υπαρκτό πρόβλημα, ένα πρόβλημα, που αν μου επιτρέπεται, είναι αυταπόδεικτο ότι χρειάζεται επίλυση. Τα Γιάννενα και όλοι οι όμοροι οικισμοί τους, για όσους γνωρίζουν την περιοχή, αναφέρω ενδεικτικά Ανατολή και Κατσικάς, είναι στο σύνολό τους εντός του δικτύου NATURA. Το ίδιο ισχύει για τον Τύρναβο και τα Φάρσαλα, για  μέρος της Καστοριάς και του Ναυπλίου και για περισσότερους από χίλιους οικισμούς σε όλη τη χώρα. 
Η ύπαρξη, λοιπόν, πόλεων και οικισμών, κυρίως πόλεων, εντός του δικτύου NATURA και ταυτόχρονα τα τοπικά πολεοδομικά σχέδια τα οποία υλοποιούνται, θέτουν ένα πρόβλημα που με πολλές ασφαλιστικές δικλείδες και θεωρούμε, ότι η συγκεκριμένη διάταξη της THETIS θα πρέπει να αντιμετωπιστεί. Ευχαριστώ. 
ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Το λόγο έχει η κυρία Χαϊδά.
ΙΟΥΛΙΑ ΧΑΪΔΑ (Πρόεδρος του ΔΣ του Πανελλήνιου Συνδέσμου Μαρμάρων (ΠΣΜ)):Καλησπέρα σας. Κυρίες και Κύριοι Βουλευτές, Ο Πανελλήνιος Σύνδεσμος Μαρμάρων εκπροσωπεί τον κλάδο του μαρμάρου, έναν από τους πιο εξωστρεφείς και δυναμικούς της ελληνικής οικονομίας με σημαντική συμβολή στις εξαγωγές και την απασχόληση. Θα ήθελα καταρχάς να σημειώσω ότι οι ρυθμίσεις των άρθρων 70 έως 72 κινούνται προς τη σωστή κατεύθυνση, συμβάλλοντας στην απλοποίηση και την λειτουργικότητα του πλαισίου για τον κλάδο. 
Ιδιαίτερα το άρθρο 71, διασφαλίζει τη συνέχεια της δραστηριότητας σε μεταβατικό στάδιο, ενώ το άρθρο 72 αντιμετωπίζει συγκεκριμένες ανάγκες διαχείρισης. Θα ήθελα όμως να σταθώ κυρίως στο άρθρο 70, το οποίο έχει ιδιαίτερη σημασία για τον κλάδο μας. Δεν αποτελεί απλώς μια τεχνική ρύθμιση, αποτελεί μια ουσιαστική παρέμβαση που έρχεται να λύσει μια χρόνια διοικητική της λειτουργία.

 Στην πράξη, στον κλάδο μας, παρατηρείται συχνά το φαινόμενο ο ίδιος φορέας να εκμεταλλεύεται όμορους ατομικούς χώρους μέσω πολλαπλών ανεξάρτητων μισθώσεων, δημιουργώντας σημαντική γραφειοκρατική επιβάρυνση τόσο για τις επιχειρήσεις όσο και για τη δημόσια διοίκηση. Η δυνατότητα σύναψης ενιαίας μίσθωσης έρχεται να αντιμετωπίσει ακριβώς αυτή τη στρέβλωση, συμβάλλει ουσιαστικά στον εξορθολογισμό της λειτουργίας και κυρίως στην απλοποίηση του διοικητικού ελέγχου, μειώνοντας τη γραφειοκρατία και ενισχύοντας τη διαφάνεια και την αποτελεσματικότητα της εποπτείας.

 Παράλληλα, η ενιαία διαχείριση επιτρέπει καλύτερο σχεδιασμό, πιο αποδοτική αξιοποίηση των κοιτασμάτων και δημιουργία οικονομιών κλίμακας στοιχεία κρίσιμα για την ανταγωνιστικότητα του κλάδου. Επιτρέψτε μου να τονίσω, το ελληνικό μάρμαρο δεν είναι ένα απλό εξορυκτικό προϊόν, είναι ένα φυσικό υλικό με διεθνή αναγνώριση, υψηλή προστιθέμενη αξία και βαθιά σύνδεση με την ιστορία και τον πολιτισμό της χώρας μας.

 Η Ελλάδα συγκαταλέγεται διαχρονικά ανάμεσα στις πρώτες χώρες παγκοσμίως σε εξαγωγές μαρμάρου, γεγονός που αποδεικνύει τη σημασία του κλάδου για την εθνική οικονομία. Η ενίσχυση της λειτουργικότητας του κλάδου δεν αφορά μόνο τις επιχειρήσεις, αφορά τη συνολική αξιοποίηση του εθνικού ορυκτού πλούτου και την ενίσχυση της διεθνούς παρουσίας της χώρας μας.

 Σε ένα περιβάλλον ιδιαίτερα έντονο διεθνούς ανταγωνισμού, είναι πολύ κρίσιμο να διασφαλιστεί ένα πιο απλό λειτουργικό και αποτελεσματικό πλαίσιο, ώστε οι ελληνικές επιχειρήσεις να παραμείνουν ανταγωνιστικές. Επιπλέον, η ενιαία διαχείριση συμβάλλει στη βιώσιμη ανάπτυξη και στην προστασία του φυσικού περιβάλλοντος. Ο εκσυγχρονισμός του θεσμικού πλαισίου είναι απαραίτητος για να στηριχθεί ένας κλάδος που δημιουργεί θέσεις εργασίας και ενισχύει τις εξαγωγές. Για τους λόγους αυτούς στηρίζουμε τις συγκεκριμένες διατάξεις, καθώς αποτελούν ένα ουσιαστικό βήμα προς ένα πιο λειτουργικό, πιο απλό και πιο αποτελεσματικό τρόπο οργάνωσης. Σας ευχαριστώ.

ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Προεδρεύων της Επιτροπής): Εμείς σας ευχαριστούμε. Τον λόγο τώρα έχει ο κύριος Θωμάς Μπέγκας, Δήμαρχος Ιωαννιτών.

ΘΩΜΑΣ ΜΠΕΓΚΑΣ (Δήμαρχος Ιωαννιτών): Καλησπέρα σας κύριε Πρόεδρε, κύριε Υπουργέ, κύριοι Υφυπουργοί, κυρίες και κύριοι Βουλευτές. Κυρίες και οι κύριοι εκπρόσωποι φορέων που συμμετέχετε στη σημερινή συνεδρίαση, τοποθετούμε ως Δήμαρχος Ιωαννίνων επί του άρθρου 98 του νομοσχεδίου περιβαλλοντικές ρυθμίσεις για τις επόμενες χρήσεις σε προστατευόμενες περιοχές δικτύων «NATURA» και μεταφέρω τα δεδομένα που αφορούν συγκεκριμένα τον τόπο μου, χωρίς να μπορώ να γενικεύσω αυτά τα θέματα στο σύνολο της χώρας. 

Στα Γιάννενα, έχουμε την τύχη να κατοικούμε σε ένα μοναδικό φυσικό περιβάλλον στο πολύτιμο οικοσύστημα της Παμβώτιδας και σε κάθε περίπτωση προτεραιότητά μας είναι η διαφύλαξη αυτών των αγαθών. Βέβαια, όπως αντιλαμβάνεστε προτεινόμενο στο συγκεκριμένο άρθρο, διότι βρισκόμαστε κι εμείς σε καθεστώς «NATURA». 

Σήμερα στα Γιάννενα εκπονείται τοπικό πολεοδομικό σχέδιο και έχει παραδοθεί η πρώτη φάση του. 

Κατά τη μελετητική διαδικασία, διαπιστώθηκε ότι τα σημερινά όρια σχεδίου πόλης, έχουν διαμορφώσει μια ασφυκτική κατάσταση όπου δεν δύνανται να εξυπηρετηθούν ούτε οι σημερινές ανάγκες σε κοινόχρηστους και κοινωφελείς χώρους όπως σχολεία, γηροκομεία, χώροι πολιτισμού κλπ.

 Με την τεκμηρίωση μέσω του τοπικού πολεοδομικού σχεδίου σε σχέση με την τάση του μελλοντικού πληθυσμού, θα καταστεί παντελώς αδύνατος ο σχεδιασμός πόρων Πρόνοιας, Εκπαίδευσης, Πολιτισμού και Αθλητισμού. Παράλληλα, η στεγαστική πίεση είναι τεράστια, τόσο σε επίπεδο κοινότητας, όσο και σε επίπεδο φοιτητικής κατοικίας μιας και στα Γιάννενα φιλοξενούνται ένας εξαιρετικά μεγάλος πληθυσμός φοιτητών του Πανεπιστημίου Ιωαννίνων. 
Επιπλέον, τα Γιάννενα συμμετέχουν ως, «πόλη πιλότος στην ευρωπαϊκή αποστολή», για την κλιματική ουδετερότητα, δέσμευση από την οποία απορρέουν υποχρεώσεις για επενδύσεις σε κοινωνική κατοικία, οι οποίες συνάδουν και με την πολιτική της δημοτικής μας αρχής, να υλοποιήσουμε την κοινωνική συνοχή. 

Από όσα ανέφερα, γίνεται σαφές ότι ο Δήμος Ιωαννιτών, έχει ανάγκη να εντοπιστούν με αυστηρή επιστημονική τεκμηρίωση το τονίζω, τα εργαλεία που θα επιτρέψουν την υγιή ανάπτυξη ενός βιώσιμου αστικού ιστού, σε συνύπαρξη με την περιβαλλοντική ταυτότητα. Η απόλυτα τεκμηριωμένη και λελογισμένη επέκταση ωαρίων  σχεδίου πόλης, είναι το μόνο εργαλείο ώστε να εμποδίσουμε την ασφυξία της περιοχής μας και να διασφαλίσουμε τη συγκράτηση νέων πληθυσμού στα Γιάννενα.

 
Επιπρόσθετα, πρέπει να δούμε κάποια ρεαλιστικά δεδομένα. Υπάρχουν εκτάσεις που ανήκουν σε κοινωνικούς συνεταιρισμούς, οι οποίες βρίσκονται εκτός πόλης και οι οποίες για να καταστούν αξιοποιήσιμες ακόμη και με αυστηρές παραμέτρους, θα χρειαζόταν μία ρύθμιση τύπου ιδιωτικών πολεοδόμησης σε εφαρμογή των διατάξεων του ν. 4280/2014, όπως ισχύει σήμερα και ειδικότερα στις περιοχές που ορίζονται ρητά σε αυτόν στο άρθρο 7.

 
Κλείνοντας, τονίζω ξανά ότι πρωταρχική μας ανησυχία είναι να μην  καταστρατηγηθεί  το φυσικό περιβάλλον που μας φιλοξενεί αντίθετα, μας ενδιαφέρει να βρεθεί με επιστημονικά κριτήρια και με παραδείγματα από άλλες περιοχές με τα ίδια χαρακτηριστικά παγκοσμίως, ο ισορροπημένος τρόπος αρμονικής συνύπαρξης ανθρώπου και φύσης στο λεκανοπέδιο Ιωαννίνων.

 Σας ευχαριστώ, πολύ.

ΣΤΥΛΙΑΝΟΣ (Στέλιος) ΠΕΤΣΑΣ (Προεδρεύων της Επιτροπής): Και εμείς ευχαριστούμε, κύριε Δήμαρχε.  

Τον λόγο τώρα έχει τώρα ο κ. Δημήτριος Ορφανός, Δήμαρχος Δήμου Ναυπλιέων.

ΓΕΩΡΓΙΟΣ ΦΡΑΓΚΙΟΥΔΑΚΗΣ (Αντιδήμαρχος Πολεοδομίας και Τεχνικών Υπηρεσιών του Δήμου Ναυπλιέων): Ευχαριστώ, πολύ. Η τοποθέτησή μας αφορά το άρθρο 98, αναφορικά με την πολεοδομική οργάνωση εντός Ζωνών Βιώσιμης Διαχείρισης Φυσικών Πόρων.

 Αξιότιμε κύριε Υπουργέ, αξιότιμε κύριοι βουλευτές, η παρέμβασή μας εστιάζει στην επιτακτική ανάγκη θεσμικής εφαρμογής των νέων νομοθετικών εργαλείων, για την οργανωμένη πολεοδόμηση εντός προστατευόμενων περιοχών με επίκεντρο το Ναύπλιο, μια πόλη που φέρει το βάρος να διαφυλάξει την αρχιτεκτονική της κληρονομιά και ταυτόχρονα, να προστατεύσει το μοναδικό φυσικό περιβάλλον που την αγκαλιάζει. 

Το Ναύπλιο, συνιστά μια ιδιαίτερη περίπτωση στον ελλαδικό χώρο, καθώς ο αστικός του ιστός  ταυτίζεται λειτουργικά, με τη χερσαία ζώνη του «Natura» Παλαμηδίου – Ακροναυπλίας, στην αρχαιολογική ζώνη προστασίας του Παλαμηδίου, καθώς και τον αρχαιολογικό χώρο προστασίας του ιστορικού κέντρου της παλιάς πόλης του Ναυπλίου, αλληλοεπιδρώντας  άμεσα και με το ευαίσθητο θαλάσσιο μέτωπο του Αργολικού Κόλπου.

 Όπως χαρακτηριστικά τεκμηριώνεται και στην αιτιολογική Έκθεση του σχεδίου νόμου, η θέσπιση οργανωμένων οικιστικών υποδοχέων εντός των Ζωνών Βιώσιμης Διαχείρισης Φυσικών Πόρων, δεν αποτελεί υποχώρηση της περιβαλλοντικής προστασίας, αλλά κεντρική στρατηγική επιλογή, για την ανάσχεση της άναρχης αποσπασματική και περιβαλλοντικά επιζήμιας εκτός σχεδίου δόμησης. 

Στην περίπτωση του Ναυπλίου, η παραδοχή αυτή του νομοθέτη αποκτά υπαρξιακή ουσιαστικά διάσταση. Η σημερινή πολεοδομική ασφυξία απόρροια της σχεδόν πλήρους εξάντλησης των εντός σχεδίων πόλης οικοπέδων, δεν συνιστά μόνο τροχοπέδη για την κοινωνική συνοχή, αλλά την βασική αιτία υποβάθμισης του φυσικού κεφαλαίου.

 Η έλλειψη προσφοράς γης εντός ρυμοτομικού σχεδίου περιοχές λόγω μεγάλης ζήτησης και έντονης τουριστικής ανάπτυξης, εκτοξεύει το κόστος στέγης καθιστώντας την πόλη απρόσιτη για τους μόνιμους κατοίκους, ενώ ταυτόχρονα μετατοπίζει μοιραία την οικιστική πίεση στην εκτός σχεδίου δόμηση. Το φαινόμενο αυτό στερούμενος κεντρικών δικτύων αποχέτευσης και οργανωμένης διαχείρισης ομβρίων επιβαρύνει τον υδροφόρο ορίζοντα του Αργολικού Κόλπου πολύ περισσότερο από ότι μια επιστημονικά  τοποθετημένη  και ελεγχόμενη επέκταση.

 
Αξιοποιώντας το άρθρο 98 του νομοσχεδίου, υποστηρίζουμε ότι η λελογισμένη επέκταση του σχεδίου πόλεως εντός του προβλεπόμενου ορίου του 20%,  συνιστά έναν απαραίτητο εξορθολογισμό χρήσεων που εγγυάται την βιωσιμότητα του ιστορικού τόπου του Ναυπλίου. 

Επιπλέον, η εν λόγω νομοθετική πρωτοβουλία επιτρέπει στο Δήμο Ναυπλιέων να προχωρήσει σε ένα ολοκληρωμένο χωροταξικό σχεδιασμό που θα εξισορροπεί την τουριστική πίεση με τις ανάγκες μόνιμης κατοικίας.

Η θεσμοθέτηση καθαρών ορίων δόμησης εντός της περιοχής Natura σε συνδυασμό με την προστασία των φυτικών ειδών και της πανίδας του Παλαμηδίου συνδυάζει την αναγκαία πολεοδομική επέκταση με την περιβαλλοντική ευθύνη που αρμόζει στην περιοχή. 

Όλα τα παραπάνω θα μπορέσουν να υλοποιηθούν οργανώνοντας την οικιστική δραστηριότητα μέσω των τοπικών πολεοδομικών σχεδίων, όπως προδιαγράφεται στο παρόν νομοσχέδιο και αποτελεί ένα πολύ σημαντικό βήμα αντιμετώπισης της άναρχης διάχυσης της δόμησης λόγω έντονης τουριστικής ανάπτυξης που απειλεί την ιστορική ταυτότητα της πρώτης πρωτεύουσας της Ελλάδας. 

Το Ναύπλιο δεν μπορεί να μείνει στάσιμο. Αυτό που εμείς ζητούμε είναι τη θεσμική θωράκιση των πολεοδομικών επεκτάσεων που θα επιτρέψουν στο Ναύπλιο να μετεξελιχθεί σε ένα διεθνές πρότυπο πόλης – μουσείου, όπου η αυστηρή τήρηση της περιβαλλοντικής νομοθεσίας και η προστασία του δικτύου Natura 2000 θα αποτελούν, όχι τα εμπόδια, αλλά τους καταλύτες για το δικαίωμα των πολιτών μας στη στέγη, στην εργασία και την ποιότητα ζωής σε ένα υγιές περιβάλλον. Ευχαριστώ. 

ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Προεδρεύων της Επιτροπής): Το λόγο έχει ο κ. Γκούτης.
ΔΙΟΝΥΣΙΟΣ ΓΚΟΥΤΗΣ (Γενικός Διευθυντής της Ελληνικής Αρχής Γεωλογικών & Μεταλλευτικών Ερευνών (ΕΑΓΜΕ)): Ευχαριστώ, κ. Πρόεδρε. Το προτεινόμενο σχέδιο νόμου και η νομοθετική ρύθμιση που αφορά την ΕΑΓΜΕ είναι το άρθρο 100. 

Η προτεινόμενη νομοθετική ρύθμιση αποσκοπεί στη διασφάλιση της εύρυθμης και αποδοτικής λειτουργίας  της Ελληνικής Αρχής Γεωλογικών και Μεταλλευτικών Ερευνών κατά την εκτέλεση των ερευνητικών έργων και προγραμμάτων που εκτελεί η Αρχή, μέσω της αυτεπιστασίας, δηλαδή, με ίδια μέσα. 

Ουσιαστικά, με τη σχετική διάταξη εισάγεται η δυνατότητα απασχόλησης προσωπικού με συμβάσεις εργασίας ιδιωτικού δικαίου ορισμένου χρόνου, είτε μιλάμε για κατάλληλο επιστημονικό, τεχνικό ή ειδικό προσωπικό, προκειμένου να καλυφθούν οι αυξημένες ανάγκες που προκύπτουν από την υλοποίηση των έργων και των προγραμμάτων που εκτελεί η Αρχή, καθώς η υφιστάμενη νομοθεσία, δυστυχώς, δεν προέβλεπε επαρκώς τη δυνατότητα κάλυψης αυτών των αναγκών. 

Ειδικότερα, η προτεινόμενη ρύθμιση προσδίδει τη δυνατότητα η Αρχή να ενισχυθεί με προσωπικό για συγκεκριμένο χρονικό διάστημα που καθορίζεται από τις ανάγκες των χρηματοδοτούμενων έργων, τα οποία χρησιμοποιούμε είτε εξ ολοκλήρου, είτε μερικώς από ενωσιακούς, διεθνείς ή ίδιους πόρους. 

Με την παρούσα διάταξη, θεωρούμε ότι ενισχύεται η δυνατότητα της ΕΑΓΜΕ να ανταποκριθεί αποτελεσματικά στις απαιτήσεις των προγραμμάτων που υλοποιεί, εξασφαλίζοντας επαρκή στελέχωση με κατάλληλο προσωπικό. Ενώ, με αυτό τον τρόπο θα μπορέσουν να επιτευχθούν και οι στρατηγικοί στόχοι της Αρχής στον τομέα της γεωλογικής και μεταλλευτικής έρευνας. 

Όσον αφορά τα άρθρα 70 έως 72, θεωρούμε ότι κινούνται στη σωστή κατεύθυνση. Ιδιαίτερα το άρθρο 70 που αφορά την ενιαία μίσθωση για τους όμορους λατομικούς χώρους, θεωρούμε ότι έχει μια προσαυξάνουσα αξία, διότι προσβλέπει την ορθολογική αξιοποίηση των λατομικών ορυκτών, τη μεγιστοποίηση της αξιοποίησης του δυναμικού και καταφέρνει να μειώσει την γραφειοκρατία και να μειώσει το φόρτο της δημόσιας διοίκησης και την ίδια στιγμή να μειώσει το χρόνο και το διαχειριστικό κόστος για τους ενδιαφερόμενους και τις ιδιωτικές εταιρείες. 

Επομένως, δημιουργούνται οικονομίες κλίμακος που μεγιστοποιούν, κατά την άποψή μας, τα οφέλη των φορέων της εκμετάλλευσης. Επομένως και αυτά τα 3 άρθρα στο σύνολό τους είναι προς τη θετική κατεύθυνση. Σας ευχαριστώ πολύ. 

ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Προεδρεύων της Επιτροπής): Το λόγο έχει ο κ. Μελισσουργός.

ΓΙΩΡΓΟΣ ΜΕΛΙΣΣΟΥΡΓΟΣ (Υπεύθυνος πολιτικής για το φυσικό περιβάλλον της WWF Ελλάς): Ευχαριστώ, κ. Πρόεδρε. Θα μου επιτρέψετε να εστιάσω στο άρθρο 76, περί της δυνατότητας πολεοδόμησης σε μια ορισμένη κατηγορία ζωνών εντός προστατευόμενων περιοχών. 

Κατά τη γνώμη μας, η διάταξη αυτή του νομοσχεδίου θα έπρεπε κατ’ ελάχιστον να θέτει αυστηρές προϋποθέσεις που εναρμονίζουν την επίλυση πολεοδομικών προβλημάτων με το σκοπό και τον χαρακτήρα των προστατευόμενων περιοχών, όπως για παράδειγμα κατ’ εξαίρεση δυνατότητα επεκτάσεων μόνο για λόγους υπέρτερου δημοσίου συμφέροντος και με κατάλληλη τεκμηρίωση. Ως έχει, η διάταξη του νομοσχεδίου προβλέπει μια δυνατότητα πολεοδόμησης που δεν είναι συμβατή με το ισχύον σύστημα πολεοδομικού σχεδιασμού, το οποίο για τις Natura μας λέει ότι προβλέπονται μόνο περιοχές ειδικού καθεστώτος και περιβαλλοντικής προστασίας και όχι, οικιστικές περιοχές. Για να επιλυθεί αυτή η συμβατότητα, εικάζουμε ότι αυτό που θα ακολουθήσει σε επίπεδο εφαρμογής είναι η εξαίρεση μέρους προστατευόμενων περιοχών προς πολεοδόμηση. 

Άρα θα έχουμε ντε φάκτο αποχαρακτηρισμό τμημάτων περιοχών Natura. Αυτό με τη σειρά του είναι μια καταστρατήγηση ορισμένων από τις πλέον βασικές προβλέψεις της Ευρωπαϊκής Οδηγίας για τους οικοτόπους σε ότι αφορά τη λήψη κατάλληλων μέτρων, αποφυγή υποβάθμισης και διενέργεια δέουσας εκτίμησης για επιπτώσεις. Άρα, δημιουργείται σοβαρό ζήτημα συμμόρφωσης με το ενωσιακό δίκαιο. Ευχαριστώ. 

ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Προεδρεύων της Επιτροπής) : Το λόγο έχει η κυρία Νάντσου, Επικεφαλής Πολιτικής της WWF Ελλάς.


ΘΕΟΔΟΤΑ ΝΑΝΤΣΟΥ (Επικεφαλής Πολιτικής της WWF Ελλάς) : Ευχαριστώ πολύ κύριε Πρόεδρε. Εκ μέρους του WWF θα ήθελα να κάνω ένα σχόλιο, το οποίο αφορά σε περιοχές επιτάχυνσης. Να πούμε ότι η ενσωμάτωση Οδηγιών αποτελεί πάντα μια μεγάλη ευκαιρία για τη δημιουργία ενός ολοκληρωμένου πλαισίου για τις κρίσιμες πολιτικές που ρυθμίζονται από το ενωσιακό δίκαιο, όπως είναι οι ΑΠΕ. Στη συγκεκριμένη περίπτωση, καλώς έρχεται η ενσωμάτωση της RED III, η οποία, όμως, δυστυχώς, γίνεται αποσπασματικά και δυστυχώς, επίσης, σε συνδυασμό και με το χωροταξικό των ΑΠΕ, το οποίο ισχύει από το 2008 και έχει δημιουργήσει πολύ σοβαρά προβλήματα σε πάρα πολλές περιοχές, δημιουργούν ένα πάρα πολύ μπερδεμένο πλαίσιο για τη μεγάλη πρόκληση, ζωτικής σημασίας πρόκληση, της σωστής ανάπτυξης των ΑΠΕ.

Συγκεκριμένα, έχουμε τις περιοχές επιτάχυνσης που ρητά από την Οδηγία, ευτυχώς, εξαιρούν τις περιοχές Natura, από τον καθορισμό τους ως τέτοιες, όμως, έχουμε το χωροταξικό των ΑΠΕ, το οποίο φαίνεται να ισχύει παράλληλα, το οποίο προβλέπει περιοχές επιτάχυνσης, για παράδειγμα, μέσα στις οποίες βρίσκονται και περιοχές Natura και άλλες περιοχές εξαιρετικής ευαισθησίας. Και, μάλιστα, η Κομισιόν έχει ανοίξει εδώ και πολλά χρόνια υπόθεση παράβασης του ενωσιακού δικαίου, με αντικείμενο, ακριβώς, το χωροταξικό των ΑΠΕ. 

Εμείς ζητάμε αυτή η τεράστια πρόκληση να ρυθμιστεί σωστά, με ένα ολοκληρωμένο πλαίσιο από το Υπουργείο. Να καταργηθεί τουλάχιστον η πρόνοια για περιοχές αιολικής προτεραιότητας, όπως προβλέπει το χωροταξικό των ΑΠΕ και φυσικά, να έρθει ένα σωστό χωροταξικό ΑΠΕ, το οποίο, πραγματικά, σέβεται την ευαισθησία των περιοχών αυτών και σίγουρα, να εφαρμοστεί σωστά και να γίνει πρόβλεψη για τις πρόνοιες για σοβαρή κοινωνική συμμετοχή στην ανάπτυξη των ΑΠΕ. Πρόκειται για τεράστια πρόκληση, ειδικά στην εποχή μας με δύο πολέμους που εξελίσσονται γύρω από την Ελλάδα, οι οποίοι δείχνουν σίγουρα με σαφήνεια την ανάγκη για τέλος στις εισαγόμενες πηγές ενέργειας, άρα LNG, άρα υδρογονάνθρακες, οι ΑΠΕ εμφανίζονται ως μονόδρομος. Ο σωστός σχεδιασμός, ακόμα και τώρα, είναι τεράστια πρόκληση, ειδικά για την Ελλάδα που έχει άφθονο  δυναμικό ΑΠΕ.

Σας ευχαριστούμε και πάλι για την πρόσκληση. Έχουμε ήδη στείλει υπόμνημα στην Επιτροπή σας τα σχόλια που υποβάλαμε στην διαβούλευση και βεβαίως, είμαστε στη διάθεση των μελών του Ελληνικού Κοινοβουλίου για ερωτήσεις, απαντήσεις και κάθε συζήτηση. 

ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Προεδρεύων της Επιτροπής) : Ευχαριστούμε πολύ και την κυρία Νάντσου. Το υπόμνημά σας έχει διανεμηθεί, όπως και τα άλλα υπομνήματα των φορέων, στους συναδέλφους της Επιτροπής. 

Συνεχίζουμε με την κυρία Μαρία Γραμματικάκη, υπεύθυνη περιβαλλοντικής πολιτικής της Ελληνικής Ορνιθολογικής Εταιρείας. 

ΜΑΡΙΑ ΓΡΑΜΜΑΤΙΚΑΚΗ (Υπεύθυνη περιβαλλοντικής πολιτικής της Ελληνικής Ορνιθολογικής Εταιρείας) : Καλησπέρα σας. Αξιότιμε κύριε Υπουργέ, αξιότιμες κυρίες και κύριοι βουλευτές, εκ μέρους της Ελληνικής Ορνιθολογικής Εταιρείας σας ευχαριστώ για τη δυνατότητα να τοποθετηθούμε σχετικά με το σχέδιο νόμου του Υπουργείου Περιβάλλοντος και Ενέργειας στο πλαίσιο της δημόσιας διαβούλευσης. 

Θα ξεκινήσω με ένα ζήτημα διαδικαστικό, το οποίο, όμως, είναι ταυτόχρονα και ζήτημα ουσίας. Πρόκειται για ένα εκτενές νομοσχέδιο με 110 άρθρα, τα οποία αφορούν πληθώρα κρίσιμων ζητημάτων, με ένα περιβαλλοντικό, κοινωνικό και οικονομικό αντίκτυπο, ωστόσο, τέθηκε σε διαβούλευση για λίγες μόνο εργάσιμες ημέρες, μέσω της εορταστικής περιόδου του Πάσχα. Θεωρούμε, λοιπόν, ότι η πρακτική αυτή, δεν ανταποκρίνεται ούτε στις απαιτήσεις της νομοθεσίας περί δημόσιας διαβούλευσης, αλλά ούτε και στην ουσία της καλής νομοθέτησης, καθώς περιορίζει τη δυνατότητα ουσιαστικού επιστημονικού και κοινωνικού διαλόγου.

Επί των προτεινόμενων ρυθμίσεων τώρα, στο άρθρο 9, ο καθορισμός των περιοχών επιτάχυνσης ΑΠΕ θα πρέπει, σύμφωνα με την Ευρωπαϊκή Οδηγία, να βασίζεται σε αυστηρά επιστημονικά κριτήρια και να αποκλείει περιοχές υψηλής οικολογικής αξίας. Οι περιοχές επιτάχυνσης δεν μπορούν, κατά συνέπεια, να βρίσκονται σε περιοχές Natura, ούτε σε τεχνητές ή κατασκευασμένες επιφάνειες εντός των περιοχών αυτών. Δεν δύναται να βρίσκονται εντός των αυστηρά προστατευόμενων σημαντικών περιοχών για τα πουλιά, ούτε πάνω στις κύριες μεταναστευτικές οδούς της ορνιθοπανίδας, οι οποίες θα πρέπει να προσδιοριστούν σε χάρτες, βάσει επικαιροποιημένης επιστημονικής τεκμηρίωσης. Τέλος, από το άρθρο απουσιάζει η αναφορά στη χρήση χαρτών ευαισθησίας της άγριας πανίδας, εργαλείου που προβλέπεται από την ίδια Ευρωπαϊκή Οδηγία. 
Στο άρθρο 61, επιμέρους ρυθμίσεις που διευκολύνουν την ταχεία αδειοδότηση έργων ή επεκτείνουν ευνοϊκές διαδικασίες σε μικρά υδροηλεκτρικά έργα ακόμα και σε περιπτώσεις έργων με ανακληθείσες άδειες, δημιουργούν ερωτήματα ως προς την ασφάλεια δικαίου και την επάρκεια των περιβαλλοντικών ελέγχων. 

Όσον αφορά στα άρθρα 74 - 83 για τα Υπεράκτια Αιολικά Πάρκα η έγκριση του Εθνικού Προγράμματος Ανάπτυξης Υπεράκτιων Αιολικών Πάρκων και της στρατηγικής μελέτης περιβαλλοντικών επιπτώσεων αποτελεί αναγκαία προϋπόθεση για τον ολοκληρωμένο χωρικό και περιβαλλοντικό σχεδιασμό. Η λήψη αποφάσεων ή ο καθορισμός περιοχών ενδιαφέροντος πριν τη θεσμοθέτηση του πλαισίου αυτού αποδυναμώνει τη στρατηγική περιβαλλοντική αξιολόγηση και δεν συνάδει με την αρχή της πρόληψης. Παράλληλα, η συγκέντρωση στην ΕΔΕΥΕΠ κρίσιμων αρμοδιοτήτων που αφορούν στο σχεδιασμό, την αξιολόγηση και τη διαχείριση δεδομένων εγείρει ζητήματα θεσμικής ισορροπίας και διαφάνειας. 

Τέλος, στο άρθρο 98 η ρύθμιση για τη δυνατότητα αλλαγής χρήσεων γης και πολεοδόμησης σε ζώνες της βιώσιμης διαχείρισης φυσικών πόρων στην παράγραφο 4 δεν έχει επαρκή επιστημονική τεκμηρίωση ούτε συνδέεται με σαφή πολεοδομικά ή κοινωνικά κριτήρια, ενώ οι ειδικές περιβαλλοντικές μελέτες δεν έχουν αξιολογήσει τέτοιες παρεμβάσεις. 

Δημιουργείται έτσι κίνδυνος γενικευμένης πίεσης για δόμηση εντός προστατευόμενων περιοχών, ανατροπής του υφιστάμενου σχεδιασμού και της κοινωνικής συναίνεσης και υπονόμευση της σταθερότητας και της αξιοπιστίας του πλαισίου προστασίας των περιοχών Natura, το οποίο έχει διαμορφωθεί με βάση ευρωπαϊκές υποχρεώσεις και επιστημονικά δεδομένα. 

Επιπλέον, στην παράγραφο 7 του ίδιου άρθρου απαιτείται σαφέστερη διαφοροποίηση των επιτρεπτών παρεμβάσεων, ιδιαίτερα για τις ζώνες απολύτου προστασίας της φύσης. 

Εν κατακλείδι, η Ελληνική Ορνιθολογική Εταιρεία αναγνωρίζει τη σημασία της επιτάχυνσης της ενεργειακής μετάβασης και τις σχετικές υποχρεώσεις της χώρας που απορρέουν από την εθνική και ενωσιακή νομοθεσία, επισημαίνει όμως, ότι η μετάβαση αυτή δεν μπορεί να υλοποιηθεί χωρίς στρατηγικό χωρικό σχεδιασμό, επιστημονική τεκμηρίωση και ουσιαστική προστασία της φύσης και της βιοποικιλότητας. Σας ευχαριστώ.

ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Προεδρεύων της Επιτροπής): Ευχαριστούμε, κυρία Γραμματικάκη.

 Το λόγο τώρα έχει ο κ. Μπόκαρης.

ΝΙΚΟΛΑΟΣ ΜΠΟΚΑΡΗΣ (Πρόεδρος του Διοικητικού Συμβουλίου της Πανελλήνιας Ένωσης Δασολόγων Δημοσίων Υπαλλήλων (ΠΕΔΔΥ):  Ευχαριστώ, κύριε Πρόεδρε.

 Εγώ δεν θα κάνω γενικό σχεδιασμό για το νομοσχέδιο, αλλά θα μπω κατευθείαν στα άρθρα.

Θα μιλήσω για τα άρθρα 9 και 10 που μιλούν για τις περιοχές επιτάχυνσης και θα ήθελα να τονίσω ότι δεν υπάρχει καμία δικλείδα ή πρόβλεψη για τον χειρισμό των δασών αναφορικά με τη δυνατότητα υπαγωγής τους στις περιοχές επιτάχυνσης των Ανανεώσιμων Πηγών Ενέργειας. Κατά την άποψή μου, θα έπρεπε να υπάρχει υποχρέωση περιβαλλοντικής αδειοδότησης και οικολογικής αξιολόγησης για την περίπτωση ορισμένων κατηγοριών από τα δάση του άρθρου 3 του 998.

 Το δεύτερο σχόλιο είναι για το άρθρο 32 που αφορά την αξιοποίηση της βιομάζας . Το άρθρο αυτό θα ήθελα να πω ότι καταλήγει σε μια λογική συγκριτικής αξιολόγησης με βάση τη δυνατότητα της τοπικής βιομηχανίας να χρησιμοποιεί δασική βιομάζα με τρόπο που να δίνει προστιθέμενη αξία μεγαλύτερη από την παραγωγή ηλεκτρικής ενέργειας από παραγωγή ξυλείας μη κατάλληλη για τις τοπικές εγκαταστάσεις επεξεργασίας. Εμείς εκτιμάμε ότι η αξιολόγηση αυτή με τον τρόπο που διατυπώνεται θα έχει πάντα συγκεκριμένο πρόσημο που θα συνηγορεί υπέρ της καταστρατήγησης της αρχής της αξιοποίησης της βιομάζας. Επομένως, θα έπρεπε να είναι πιο προσεκτική αυτή η διατύπωση.

 Σχετικά με τα άρθρα 94-97 έχω να πω, ότι τα περισσότερα από αυτά είναι επαναλήψεις παλαιότερων άρθρων. Δηλαδή, το άρθρο 94  έχει τροποποιηθεί 5 φορές και αυτή είναι η 5η φορά είναι κάτι που έρχεται και επανέρχεται  και κάποια στιγμή θα πρέπει να σταματήσει αυτή η απαίτηση των ΟΤΑ να νομιμοποιούν συνέχεια εγκαταστάσεις. 

Το άρθρο 95 που αναφέρεται στους Δασικούς Χάρτες  νομίζω ότι χρειάζεται κάποια βελτίωση. Δεν είναι σωστό να προβλέπεται άλλη απόφαση έγκρισης από τον Γενικό Διευθυντή και άλλη απόφαση από το Γενικό Γραμματέα Δασών που δημοσιεύεται. Θα μπορούσατε να αναθέσετε στο ένα επίπεδο, στη Γενική Διεύθυνση ή στο Γενικό Γραμματέα Δασών να βγάζει και να δημοσιεύει μια απόφαση για την αναμόρφωση του Δασικού Χάρτη. Δεν χρειάζονται και τα δύο επίπεδα.

Επίσης σε πολλές διατυπώσεις μιλάτε για απευθείας απόφαση του Υπουργού Περιβάλλοντος. Τι σημαίνει η λέξη «απευθείας»;

 Είναι λάθος, δηλαδή, νομοτεχνικά. Αρκεί και μόνο η αναφορά στην έκδοση απόφασης του Υπουργού Περιβάλλοντος. Δεν χρειάζεται, δηλαδή, η λέξη «απευθείας» απόφαση.
Επίσης, στο άρθρο 90 για τις αναδασωτέες, έχει γίνει τρεις φορές αλλαγή της συγκεκριμένης διάταξης, η σημερινή προφανώς λύνει μια ασάφεια, που είχε ψηφιστεί επί ΣΥΡΙΖΑ, η μια διάταξη την καταργούσε, η άλλη την επανέφερε,  με όρους που δεν θα συμφωνήσουμε.
Όσον αφορά στο άρθρο 97 για την παύση της κινητικότητας, εμείς συμφωνούμε.
Με επιστολή μας στον κ. Υπουργό το ζητήσαμε αυτό, γιατί οι Δασικές Υπηρεσίες δεν έχουν μπει στην προβλεπόμενη κανονικότητα της λειτουργίας τους. Υπάρχουν τεράστια ζητήματα στις προσλήψεις προσωπικού της Δασικής Υπηρεσίας και υπάρχει πρόβλημα με το οργανόγραμμα, το οποίο πρέπει κάποια στιγμή να προχωρήσει. 
Επομένως, θεωρούμε ασφαλές να σταματήσει αυτή τη στιγμή η κινητικότητα για να μπορέσουν οι Δασικές Υπηρεσίες να υποστηριχθούν με το διοικητικό και οικονομικό προσωπικό, το οποίο δεν φρόντισε, όταν έγινε η πολύ σημαντική μεταρρύθμιση της σημερινής Κυβέρνησης της υπαγωγής των Δασικών Υπηρεσιών στο Υπουργείο Περιβάλλοντος, να διασφαλίσει την υποστήριξη με το αναγκαίο  διοικητικό και οικονομικό προσωπικό.
Επομένως, απαιτείται να σταματήσει αυτή τη στιγμή η κινητικότητα, να δουλέψουν οι Δασικές Υπηρεσίες, να φτάσουμε σ’ ένα ικανό επίπεδο λειτουργικότητας τους και μετά ασφαλώς μπορεί να μπούμε σε μια κανονικότητα, όπου θα επιτρέπεται η κινητικότητα. 
Ευχαριστώ πάρα πολύ και είμαι και είμαι στη διάθεσή σας.
ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Προεδρεύων της Επιτροπής): Ευχαριστούμε πολύ, κύριε Μπόκαρη.
Στο σημείο αυτό ο Προεδρεύων της Επιτροπής έκανε τη β΄ ανάγνωση του καταλόγου των μελών της. Παρόντες ήταν οι Βουλευτές κ.κ.: Αθανασίου Χαράλαμπος, Αλεξοπούλου Χριστίνα, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριάκης Σπυρίδων, Κεφαλογιάννης Ιωάννης, Λεονταρίδης Θεόφιλος, Μαρκόπουλος Δημήτριος, Παναγιωτόπουλος Νικόλαος,), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη - Βιλιάλη Μαρία - Ελένη (Μαριλένα), Σταϊκούρας Χρήστος, Σταμενίτης Διονύσιος, Στύλιος Γεώργιος, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βατσινά Ελένη, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Πουλάς Ανδρέας, Χνάρης Εμμανουήλ, Χριστοδουλάκης Εμμανουήλ (Μανώλης), Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Στολτίδης Λεωνίδας, Κτενά Αφροδίτη, Μανωλάκου Διαμάντω, Μεταξάς Κωνσταντίνος Βασίλειος, Ζεϊμπέκ Χουσεΐν, Χαρίτσης Αλέξανδρος (Αλέξης), Παπαδάκης Παράσχος, Χήτας Κωνσταντίνος, Δελβερούδης Κομνηνός, Τσιρώνης Σπυρίδων, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Πούλου Παναγιού (Γιώτα), Τζάκρη Θεοδώρα και Χαλκιάς Αθανάσιος.
Με τον κ. Μπόκαρη εξαντλήθηκε ο κατάλογος των προσώπων που θα συμμετάσχουν στη σημερινή ακρόαση των εξωκοινοβουλευτικών προσώπων, καθώς δύο φορείς που έχουν προσκληθεί δεν ανταποκρίθηκαν.
Το Τεχνικό Επιμελητήριο Ελλάδος μάς ενημέρωσε για κώλυμα της τελευταίας στιγμής του κ. Στασινού, του Προέδρου του, οπότε δεν θα μπορεί να συμμετάσχει και η GREEN PEACE GREECE δεν απάντησε στις υπηρεσίες. 
Επομένως, θα προχωρήσουμε σε αυτό το σημείο στις ερωτήσεις των Εισηγητών, των Ειδικών Αγορητών και των συναδέλφων που επιθυμούν να θέσουν ερωτήσεις στους φορείς. Παρακαλώ οι συνάδελφοι που θα θέτουν ερωτήσεις να είναι συγκεκριμένοι σε ποιον απευθύνονται, προκειμένου να διευκολύνουμε στην καταγραφή των απαντήσεων.
Το λόγο έχει ο κ. Κυριάκης.
ΣΠΥΡΙΔΩΝ ΚΥΡΙΑΚΗΣ (Εισηγητής της Πλειοψηφίας): Ευχαριστώ πολύ,  κύριε Πρόεδρε. Η αλήθεια είναι ότι έχω αρκετές ερωτήσεις.
Αρχικά προς τον εκπρόσωπο του ΔΕΔΔΗΕ, τον κ. Τσαλέμη, έχω τέσσερις ερωτήσεις, τις οποία θα κάνω όλες μαζί. 
Η πρώτη ερώτηση είναι, εάν εκτιμάτε ότι οι ρυθμίσεις του νομοσχεδίου για την επιτάχυνση των αδειοδοτικών διαδικασιών για εγκατάσταση έργων ΑΠΕ συμβάλλουν ουσιαστικά στην ενίσχυση της ενεργειακής αυτονομίας της χώρας.  Κατά την άποψή σας, ποιο είναι το συνολικό όφελος για την κοινωνία από την ταχύτερη ανάπτυξη και ένταξη των έργων αυτών στην αγορά ηλεκτρικής ενέργειας;
Δεύτερη ερώτηση. Το νομοσχέδιο ενισχύει τη συμμετοχή αποκεντρωμένων και ευέλικτων ενεργειακών συστημάτων, όπως μπαταρίες, σημεία φόρτισης κτλ. και επιβάλλει στους κατασκευαστές μπαταριών και ηλεκτρικών οχημάτων την υποχρέωση γνωστοποίησης δεδομένων σε πραγματικό χρόνο. Πώς αξιολογείτε τη συμβολή αυτών των ρυθμίσεων στη βελτίωση της ευστάθειας και της ασφαλούς λειτουργίας του δικτύου και πώς συνάδει με τον προγραμματισμό του ΔΕΔΔΗΕ;
Τρίτη ερώτηση. Με το άρθρο 27 του νομοσχεδίου επιδιώκεται η ενίσχυση της συμμετοχής στην αγορά ηλεκτρικής ενέργειας των μικρών ή κινητών συστημάτων, όπως μπαταρίες καταναλωτών και μπαταρίες ηλεκτρικών οχημάτων. Πόσο αποτελεσματική θεωρείτε την εν λόγω ρύθμιση και πώς συνδέεται ξανά με τον προγραμματισμό του ΔΕΔΔΗΕ;
Η τέταρτη ερώτηση είναι, πώς κρίνετε την πρόβλεψη του υπό ψήφιση σχεδίου νόμου για δυνατότητα περιορισμού της συμβολής στο βραχυκύκλωμα των σταθμών βιομάζας, βιοαερίου, των μικρών υδροηλεκτρικών έργων, καθώς και των ΣΗΘΥΑ και τι άλλα μέτρα θα μπορούσαν να ληφθούν από τη Διαχειριστική είτε από τους παραγωγούς, τα οποία θα συνεισφέρουν στη σύνδεση των νέων σταθμών; Θα μπορούσε να υπάρξει κάποια άλλη πολιτική, η οποία θα βοηθούσε προς αυτή την κατεύθυνση;
Έχω μια κοινή ερώτηση τον ΑΔΜΗΕ, τον ΔΕΔΔΗΕ και τη ΡΑΑΕΥ. Η Ευρωπαϊκή Οδηγία και κατ’ επέκταση το υπό ψήφιση σχέδιο θέτουν ένα αυστηρό χρονικό πλαίσιο αδειοδότησης για τους σταθμούς ΑΠΕ και περιορισμένες χρονικές προθεσμίες απόκρισης προς τους εμπλεκόμενους φορείς. Τι θεωρείτε ότι πρέπει να γίνει στην πράξη, ώστε αυτοί οι χρόνοι να επιτευχθούν στην ουσία και να έχουμε μια πιο αυτοματοποιημένη, πιο απλοποιημένη και γρήγορη αδειοδότηση των σταθμών ΑΠΕ;

Προς την ΡΑΑΕΥ, προς την κυρία Γαζή και τον κύριο Χαραλαμπίδη. Πώς κρίνετε την ανάγκη για υιοθέτηση, η θέσπιση περιοχών επιτάχυνσης για τα φωτοβολταϊκά και ΑΠΕ, σύμφωνα και με τις προβλέψεις του Ενωσιακού πλαισίου, ικανοποιώντας πάντα το ισχύον θεσμικό πλαίσιο που αφορά την πρωτολογική αδειοδότηση των έργων. 
Έχω ακόμα ερώτηση, προς τον ΑΔΜΗΕ, θα μπορούσε να είναι και προς τον ΔΕΔΔΗΕ. Το ενεργειακό μας σύστημα με την ραγδαία και υψηλή διείσδυση ΑΠΕ, έχει επιτακτική ανάγκη, την εγκατάσταση σταθμών αποθήκευσης ηλεκτρικής ενέργειας. Πλέον των μέτρων που έχουν ήδη ληφθεί από την Κυβέρνηση και το Υπουργείο, ώστε οι πρώτες μπαταρίες να έχουν ξεκινήσει ήδη να λειτουργούν: Θεωρείται πως το υπό ψήφιση νομοσχέδιο εξυπηρετεί αυτή την ανάγκη, ώστε να έχουμε στο σύστημά μας περισσότερες μπαταρίες, αλλά και σταθμούς άντληση-εκταμίευσης; 
Επίσης, προς τον ΑΔΜΗΕ. Το υφιστάμενο θεσμικό πλαίσιο για τη στήριξη των μικρών φωτοβολταϊκών, προβλέπει την υποβολή κοινών αιτημάτων στο διαχειριστή του συστήματος και τη σύνδεσή τους, μέσω ιδιωτικών δικτύων μέσης τάσης. Θεωρείται ότι το υπί ψήφιση σχέδιο νόμου, επιλύει τυχόν προβλήματα των κατόχων μικρών φωτοβολταϊκών σταθμών που έχουν ανακύψει κατά την αδειοδότησή τους, ώστε να μπορέσουν να εγκαταστήσουν σταθμούς και να ωφεληθούν από τις επενδύσεις τους; 
Προς την ΡΑΑΕΥ, ξανά. Εκτιμάται ότι είναι αναγκαία η προώθηση της ανάπτυξης των υπεράκτιων αιολικών σταθμών, που προκρίνονται στο παρόν σχέδιο νόμου; 

Ερώτηση προς την ΚΑΠΕ. Η Ευρωπαϊκή Οδηγία και κατ’ επέκταση το θεσμικό μας πλαίσιο, προβλέπει την εκπόνηση κατάλληλων προγραμμάτων ενημέρωσης, εκπαίδευσης και κατάρτισης, τόσο των πολιτών, όσο και των επαγγελματιών, σχετικά με τις ανανεώσιμες πηγές ενέργειας. Θα μπορούσατε να μας πείτε, τι δράσεις έχουν γίνει μέχρι στιγμής ή προβλέπεται να γίνουν από το ΚΑΠΕ; 

Ποια είναι η ανταπόκριση του κοινού και ποια τα συμπεράσματα σας μέχρι στιγμής από την διενέργεια των προγραμμάτων αυτών; 
Ως προς την ΕΔΕΥΕΠ Α.Ε.. Η πρώτη ερώτηση είναι, πώς συμβάλλει η δυνατότητα σύστασης εταιρείας ειδικού σκοπού, για τη συλλογή δεδομένων, στη διαμόρφωση ώριμων μελλοντικών συνθηκών και στην ορθολογική αξιοποίηση του θαλάσσιου χώρου και του ενεργειακού δυναμικού, προς όφελος του δημόσιου συμφέροντος; 
Η δεύτερη ερώτηση. Με ποιο τρόπο διασφαλίζεται ότι η κεντρική συλλογή και διάθεση δεδομένων για τις περιοχές ανάπτυξης ΕΥΑΒ, ενισχύει και δεν περιορίζει τον ανταγωνισμό μεταξύ των επενδυτών, διασφαλίζοντας συνθήκες διαφάνειας και ίσης πρόσβασης. 
Προς τον ΣΠΕΦ. Πώς κρίνετε το υφιστάμενο θεσμικό πλαίσιο που διέπει την αδειοδότηση των έργων Α.Π.Ε. και τις αλλαγές που επιφέρει η δημοσίευση του σχεδίου νόμου ως προς την επιτάχυνση της αδειοδοτικής διαδικασίας στο σταθμό Α.Π.Ε., στους χρόνους που επιτάσσει πλέον και η Ευρωπαϊκή Οδηγία; 
Όπως, επίσης, το υπό ψήφιση σχέδιο νόμου προσπαθεί να αντιμετωπίσει και να δώσει λύσεις, αναφορικά με τυχόν καθυστερήσεις που ανακύπτουν κατά την αδειοδότηση των έργων Α.Π.Ε., που ενδεχομένως θέτουν σε κίνδυνο την αδειοδότηση ή ακόμα και την υλοποίηση και λειτουργία των σταθμών. Τι επιπλέον μέτρα θεωρείται ότι θα πρέπει να ληφθούν από την πολιτεία, για την περαιτέρω μείωση της γραφειοκρατίας, για την επιτάχυνση των διαδικασιών και για τη μείωση του επενδυτικού ρίσκου; 

Προς τον ΕΑΓΜΕ και προς τον Σύλλογο τον ΠΣΜ, για τα μάρμαρα. Προς τον ΕΑΓΜΕ. Εξηγήστε μας παρακαλώ, αν και με ποιο τρόπο ενισχύεται η ερευνητική ικανότητα και λειτουργία της ΕΑΓΜΕ, μέσα από την προτεινόμενη διατάξη του άρθρου 100. 

Προς τον ΠΣΜ. Ποιες είναι οι βασικές διοικητικές λειτουργίες που αντιμετωπίζει σήμερα ο κλάδος του μαρμάρου και πώς βοηθάει στην απλοποίηση αυτών, η ρύθμιση του άρθρου 70. 

Ως προς την ΠΟΜΙΔΑ. Θεωρείτε ότι το άρθρο 95 νομοσχεδίου, θα τύχει θετικής υποδοχής από τους πολίτες και από τα μέλη της ΠΟΜΙΔΑ, οι οποίοι παρά τις θετικές αποφάσεις των (Επιτροπών Εξέτασης Αντιρρήσεων) ΕΠ.Ε.Α., δεν μπορούσαν να αξιοποιήσουν την περιουσία τους μέχρι σήμερα, παρά μόνο μετά την οριστική κύρωση των δασικών χαρτών. 

Μια τελευταία ερώτηση, προς τον WWF και την Ορνιθολογική Εταιρεία. ακούσαμε τους δημάρχους Ιωαννιτών και Ναυπλιέων, οι οποίοι ουσιαστικά μιλήσανε για ένα πάρα πολύ ασφυκτικό πλαίσιο, ότι υπάρχει πολύ μεγάλο πρόβλημα στεγαστικό στην περιοχή τους, ενώ ταυτόχρονα μιλήσανε, για την αγάπη που έχουν για τον τόπο τους, αλλά ταυτόχρονα και για την θέλησή τους για την προστασία του περιβάλλοντος. Η ερώτηση, είναι: Τι απαντάτε στους Δημάρχους και τους κατοίκους των περιοχών αυτών; 

Έχετε εσείς να προτείνετε κάποια άλλη ρύθμιση, η οποία θα μπορούσε να λύσει το ασφυκτικό πλαίσιο για το οποίο ακούσαμε; 

Και επίσης, η τρίτη ερώτηση είναι η εξής. Είναι σωστό εμείς εδώ από την Αθήνα, να λέμε στους ανθρώπους αυτούς που ζουν στις περιοχές αυτές, για το ποια θα πρέπει να είναι η προστασία του περιβάλλοντος της πόλης τους; 
Μήπως οι άνθρωποι αυτοί ξέρουν καλύτερα από εμάς, για το πώς θα θέλουν να προστατεύσουν την πόλη τους, να την αναδείξουν και να προστατέψουν το περιβάλλον τους; Ευχαριστώ πολύ.
ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Προεδρεύων της Επιτροπής): Ευχαριστούμε τον κ. Κυριάκη. Τον λόγο τώρα έχει, ο Εισηγητής της Μειοψηφίας, ο κ. Φραγκίσκος Παρασύρης, μέσω webex. Κύριε Παρασύρη, έχετε τον λόγο.

ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ (Εισηγητής της Μειοψηφίας): Ευχαριστώ, κύριε Πρόεδρε. Στην προηγούμενη συνεδρίαση θέσαμε το πλαίσιο θεωρώντας εξαρχής, ότι το νομοσχέδιο επιχειρεί να ενσωματώσει μία Ευρωπαϊκή Οδηγία. Ωστόσο θεωρούμε, ότι με την ρύθμιση η οποία γίνεται, ουσιαστικά έχουμε την πραγμάτωση ενός εντελώς θεωρητικού κατασκευάσματος και εκλείπει ο ρεαλισμός σχετικά με τα πολύ ζέοντα και φλέγοντα θέματα. Θα ήθελα, έχοντας την ευκαιρία σήμερα να έχουμε μαζί μας τους φορείς, να βάλω κάποια θέματα τα οποία είναι ευρύτερα και ξεπερνούν, δηλαδή, το πλαίσιο, του ίδιου του νομοσχεδίου.

Έχουμε λάβει μια επιστολή και το τελευταίο διάστημα έχει οξυνθεί ιδιαίτερα το ζήτημα των περικοπών. Είδα, ότι δεν το σχολιάζατε καθόλου στην τοποθέτησή σας. Σας δίνω, λοιπόν, την ευκαιρία να μας ενημερώσετε καλύτερα ως Επιτροπή, θεωρώντας ότι αυτό είναι ένα μείζον ζήτημα το οποίο απειλεί τους μικρομεσαίους, τέλος πάντων, επενδυτές, γύρω από τα φωτοβολταϊκά πάρκα που έχουν γίνει.
Υπάρχει μια ενημέρωση, ότι τον Απρίλιο έχουμε πάνω από 60% των περικοπών -μείωση των εσόδων, με αποτέλεσμα όλα τα business plan να ξεφεύγουν εντελώς και ότι σύμφωνα και με κάποιες μελέτες οι οποίες, δεν ξέρω αν πραγματικά ευσταθούν, αλλά είναι επικίνδυνες αν τελικά επιβεβαιωθούν, ότι θα έχουμε 40% περικοπών τα επόμενα 4 έτη.
Με δεδομένο, ότι οι μονάδες αποθήκευσης ηλεκτρικής ενέργειας που έχουμε θέσει εμείς ως «ΠΑΣΟΚ», εδώ και 2 χρόνια επιτακτικά στην πολιτική ηγεσία του Υπουργείου, έτσι ώστε να προχωρήσουν αυτές τις ομάδες αποθήκευσης. Ποια είναι η  τοποθέτηση σας, γύρω από αυτό; 

Είχαμε πάνω από 2 TWh, το 2025, οι οποίες πετάχτηκαν από το παράθυρο «Πράσινης φθηνής Ενέργειας». Το 2026, λέτε ότι θα ξεπεράσουμε τις 3,5 TWh. Πως σχολιάζετε αυτή, την - αν υπάρχει, εάν είναι όντως αυτή η εκτίμηση - ότι τελικά τα αιολικά και φωτοβολταϊκά πάρκα και ειδικά τα μικρομεσαία σύμφωνα με τις περικοπές, οδηγούνται σε πτώχευση, με αποτέλεσμα να έχουμε πάρα πολλές και σημαντικές μεταβιβάσεις από τους μικρούς προς σχήματα μεγαλύτερα, τα οποία μπορούν να αντέξουν, τέλος πάντων, σε μια κλίμακα και να γίνονται αυτές οι μεταβιβάσεις προς μεγαλύτερους Ομίλους, έτσι ώστε να μπορούν να αντέξουν αυτή την κατάσταση.

 Τώρα, θα ήθελα να πω και πιο συγκεκριμένα σχετικά με το άρθρο 18, γιατί δεν άκουσα να σχολιαστεί,  για τη ριζική ανανέωση. Αν, σας βρίσκει σύμφωνους η ρύθμιση σχετικά με την αντικατάσταση των πάνελ και αν αυτό, τέλος πάντων, μπορεί να γίνει και ταυτόχρονα να χάνεται η λειτουργική ενίσχυση; Αυτό είναι ένα από τα μικρά ζητήματα, τα οποία ενδεχομένως να σας απασχολεί και πως τοποθετήστε, απέναντι στο άρθρο 18;

 Τώρα σε ό,τι αφορά  τα άρθρα 11-17, για το ΔΕΔΔΗΕ και τον ΑΔΜΗΕ. Είναι μία γενικότερη αντίληψη αυτή που βλέπουμε στο υπό συζήτηση νομοσχέδιο, να γίνεται μια ενσωμάτωση, αλλά από κει και πέρα αυτός ο καθορισμός των ασφυκτικών προθεσμιών, θεωρούμε ότι είναι εντελώς ανεδαφικός και ευφάνταστος να επιτευχθεί, σύμφωνα με τα μέχρι σήμερα δεδομένα που έχουμε σε σχέση με τις αδειοδοτήσεις και την επίσπευση των εγκρίσεων. 

Για τα άρθρα 11 έως 17, θα ήθελα να προκαλέσω τον ΑΔΜΗΕ και τον ΔΕΔΔΗΕ, αν έχετε υπόψη σας τις συγκεκριμένες προθεσμίες και ποια είναι η δυνατότητα που έχετε να ανταπεξέρθετε σε αυτές τις προθεσμίες. 

Δεν έχει κανένα νόημα να γράφουμε νόμους και να ενσωματώνουμε οδηγίες όταν αυτές οι οδηγίες και αυτές οι διατάξεις, όταν αυτοί οι νόμοι στην πράξη δε μπορούν να εφαρμοστούν ποτέ. Μιλάμε, δηλαδή, για προθεσμίες οι οποίες είναι εντελώς ανέφικτες σε σχέση με την εμπειρία που έχουμε μέχρι σήμερα. Αυτό είναι κάτι το οποίο δοκιμάζει, προφανώς, την επιτελική αντοχή που έχει το κράτος να ανταποκριθεί απέναντι σε αυτές τις προθεσμίες. 
Εμείς θα λέγαμε ότι θα έχει ένα νόημα αν εσείς συμφωνείτε ότι μπορείτε, ο ΑΔΜΗΕ και ο ΔΕΔΔΗΕ,  να ανταπεξέρθετε σε αυτό, θα μπορούσε ενδεχομένως να μπουν και κάποιες ποινές, θα το βάλω αυτό στην εισήγηση μου ως μία πρόταση, στο διαχειριστή, αν εσείς μας πείτε ότι μπορείτε να ανταπεξέλθετε και μπορείτε να διαχειριστείτε αυτή την κατάσταση.
Διαφορετικά δεν έχει κανένα νόημα η νομοθέτηση που κάνουμε σήμερα, είναι εντελώς φανταστική, εντελώς θεωρητική και κανένα πεδίο εφαρμογής δε θα μπορεί να έχει αν δεν υπάρχει και μια ποινή για τους διαχειριστές, έτσι ώστε να μπορεί να ανταπεξέλθει. Διαφορετικά θα πρέπει να πάμε σε ένα εντελώς διαφορετικό πλαίσιο, το οποίο να ανταποκρίνεται με ένα ρεαλισμό στην πραγματικότητα. 

Τέλος, σε σχέση με τους εργαζόμενους στο ΟΦΥΠΕΚΑ, τους οποίους άκουσα να τοποθετούνται θετικά, θα ήθελα λίγο παραπάνω να μας πουν δύο πράγματα σχετικά με τη ρύθμιση της διετούς παράτασης, αν πραγματικά δίνει το χρόνο για να πάμε σε μια οριστική λύση ή αν μεταθέτει το πρόβλημα λίγο παραπέρα. 

Επίσης, συνολικά ποια είναι η εικόνα που έχουμε από τη συμμετοχή των εργαζομένων στην 1Κ του 2025 και τα αποτελέσματα της; 

Προκύπτει ότι καλύπτονται οι ανάγκες μας ή μένουν σημαντικά κενά, ειδικά αν υπολογίσουμε και όσους έχουν ήδη αποχωρήσει. 

Τι σημαίνουν, ουσιαστικά, οι διατάξεις που αφορούν τον ΟΦΥΠΕΚΑ για τη λειτουργία του Οργανισμού;

Αν αυτοί οι άνθρωποι πού έμειναν εκτός της συγκεκριμένης προκήρυξη του ΑΣΕΠ τελικά δεν αξιοποιηθούν, πώς σκέπτονται το μέλλον του ίδιου του Οργανισμού;

 Ευχαριστώ.

 ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Προεδρεύων της Επιτροπής): Κι εμείς ευχαριστούμε.

Ο κ. Ζαμπάρας, έχει το λόγο.

ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Ευχαριστώ, κύριε Πρόεδρε.

Πριν μπω στις ερωτήσεις για τους φορείς, θα ήθελα να κάνω ένα σχόλιο, γιατί ο Υπουργός ξεκίνησε την ομιλία του μιλώντας για ενεργειακή δημοκρατία. Πραγματικά αναρωτιέμαι εάν μπορούμε σήμερα από αυτό το βήμα, σε αυτή την Επιτροπή, να μιλάμε για ενεργειακή δημοκρατία και όχι για ενεργειακή ολιγαρχία. 

Το λέω αυτό γιατί εμείς, κύριε Υπουργέ, προτείναμε πολύ συγκεκριμένους φορείς να έρθουν και να παραστούν εδώ και εσείς τους αποκλείσατε, παράδειγμα, ΠΟΣΠΗΕΦ. Είναι το μοναδικό δευτεροβάθμιο σωματείο και αυτή την ώρα που οι άνθρωποι χρεοκοπούν, χρεοκοπούν, κλείνουν, τέλος, δεν έχουν φωνή σε αυτή την Επιτροπή. Δεν έχουν φωνή καν σε αυτή την Επιτροπή, να έρθουν να βάλουν τους προβληματισμούς, τις αιτιάσεις, για ποιο λόγο συμβαίνει αυτό σήμερα, να πάρουν ενδεχομένως μια απάντηση επίσημη εδώ, στη Βουλή των Ελλήνων. 

Είμαστε Βουλευτές εκλεγμένοι εμείς, κύριε Υπουργέ, είμαστε Βουλευτές του Ελληνικού Κοινοβουλίου και όταν δίνουμε μία λίστα με κάποιους φορείς θεωρούμε ότι έχει μία σημασία να είναι αυτοί εδώ, για να βάλουν τα ζητήματα όπως αυτοί θεωρούν. Έρχεστε και μιλάτε για ενεργειακή δημοκρατία σήμερα όταν έχουμε ραγδαία αύξηση περικοπών από τις ΑΠΕ, που εκτιμάται ότι το 2026 θα φτάσουν τα 3,5 γιγαβατώρες. Τόσο μεγάλες θα είναι οι περικοπές. Αυτό αντιστοιχεί σε ένα εκατομμύριο νοικοκυριά. 

Πετάτε, δηλαδή, πράσινη ενέργεια που αντιστοιχεί σε ένα εκατομμύριο νοικοκυριά και έχετε το θράσος να μιλάτε για ενεργειακή δημοκρατία.

Και τι μας λέει ο Υπουργός; 

Τι μας είπε πριν από λίγο;
 

Ότι θα δίνετε πρόσβαση σε αυτοπαραγωγή σε 80.000 μετρητές χαμηλής τάσης. 

Ξέρετε πόσοι είναι σήμερα οι πάροχοι χαμηλής τάσης;

Είναι 7.664.967 παροχές. Είναι το 1% της ενεργειακής δημοκρατίας που επικαλείστε, που θα γίνει. Έχετε, δε, το θράσος, πραγματικό θράσος, με όλα αυτά που κάνετε, να μιλάτε για ενεργειακή δημοκρατία. Ακούγεται πάρα πολύ ωραίο. 

Πείτε μου εσείς, με απώλεια εσόδων που ξεπερνά το 62% και με εξυπηρετούμενα δάνεια κόκκινα, πώς μπορείτε να μιλάτε για ενεργειακή δημοκρατία; 

Πείτε μου εσείς, λοιπόν, ποιος κερδίζει από αυτή την κατάσταση; 

Κερδίζουν οι προμηθευτές και οι πάροχοι, που πρακτικά στη χώρα μας είναι το ίδιο πράγμα σήμερα και το γνωρίζετε πολύ καλά, και παραγωγός και πάροχος ενέργειας από φυσικό αέριο. 

Είναι πραγματικά, το ξαναλέω, ειρωνικό και γελοίο να μιλάμε για ενεργειακή δημοκρατία την ίδια στιγμή που το κράτος ωθεί αυτούς τους επενδυτές στην έξοδο προς όφελος των μεγάλων ενεργειακών ομίλων και τους καταναλωτές στον καιάδα. 

Κανένας δε μιλάει για τους καταναλωτές που πληρώνουν πανάκριβο ρεύμα, που αυτή τη στιγμή μπαίνει στο δημόσιο διάλογο η «επένδυση», εντός πολλών εισαγωγικών, της ΔΕΗ χωρίς να αυξάνεται αντίστοιχα το ποσοστό σε μετοχές. Το μεγάλο κόλπο ή αλλιώς το μεγάλο φαγοπότι που θέλετε να κάνετε εις βάρος των καταναλωτών, εις βάρος των πολιτών και εις βάρος του δημοσίου συμφέροντος. 

Δημόσιο συμφέρον, την έχετε ξεχάσει αυτή τη λέξη, δημόσιο συμφέρον. Καμία έννοια γι’ αυτό. 

Θα επιστρέψω στην τοποθέτησή μου όταν θα έρθει η ώρα πιο συνολικά στην Επιτροπή, σε λίγες ώρες, όταν δε θα είναι εδώ οι φορείς. 

Επιτρέψτε μου όμως να κάνω και κάποιες ερωτήσεις στους φορείς, γιατί νομίζω ότι, ξέρετε κάτι και το δούλεμα έχει τα όριά του. Έχει τα όριά του και το δούλεμα.

Πάμε στις ερωτήσεις.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Παρακαλώ, μισό λεπτό. 

ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Όχι, τι μισό λεπτό. Πάμε στις ερωτήσεις, αφήστε με να κάνω τις ερωτήσεις.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Όχι, το λόγο δεν τον δίνετε εσείς τον δίνει το Προεδρείο. Δεν έχετε εσείς το λόγο και παρακαλώ πολύ να σεβαστείτε το Προεδρείο. 

ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Σας ακούω.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Εκφράσεις σαν αυτή που είπατε πιο πριν, παρακαλώ πολύ να ζητήσετε να διαγραφεί. 

ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Ποιο να ζητήσω να διαγραφεί;

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Με τον τρόπο που απευθυνθήκατε και είπατε.

ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Κύριε Πρόεδρε, ποιο να διαγραφεί;

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής):  Τώρα, θα τη δω εγώ, δεν κάνουμε διάλογο.

ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Όχι, θα μου πείτε ποια λέξη.

Προεδρεύετε της διαδικασίας, ποια λέξη ζητάτε να διαγραφεί από τα λεγόμενά μου; 

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Καταλάβατε ότι θα διαγραφεί από τα πρακτικά;

ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Δεν έθιξα κανέναν, σας παρακαλώ πολύ, σεβασμός στον ομιλητή, πείτε μου ποια λέξη θέλετε να διαγραφεί.

Θα μου πείτε ποια λέξη θέλετε να διαγραφεί;

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Δεν έχετε το λόγο. Ότι λέει ο κ. Ζαμπάρας να μην γραφεί στα πρακτικά.

ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Ναι, αλλά, σας παρακαλώ, να μου ποια λέξη θέλετε να διαγαφεί.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Δεν έχετε το λόγο, κύριε Ζαμπάρα. 

Συνεχίστε.

ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Θα μου πείτε ποια λέξη θέλετε να διαγραφεί;

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Δεν καταγράφονται στα πρακτικά όσα λέτε.

ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Με ποιο δικαίωμα, κύριε Πρόεδρε, μου λέτε, απαιτείτε, να διαγραφεί μια λέξη που δεν μου τη λέτε; 

Να συμφωνήσουμε, να διαγραφεί. 

Ποια λέξη, ποια φράση ζητάτε να διαγραφεί;

Γιατί εγώ μιλάω με στοιχεία.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Να διαγραφεί.

ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Χωρίς να μου λέτε ποια;

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Θέλω να σας πω το εξής.

ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΑΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Συγγνώμη, λέτε κάτι και δεν εξηγείτε αυτό που λέτε. Λέτε κάτι τέτοιο και δεν το εξηγείτε. 

Μας προσβάλει αυτό, κύριε Πρόεδρε. 

Θα μου πείτε μια λέξη θέλετε να διαγράψετε από τα πρακτικά, ναι ή όχι; 

Σας ακούω.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Έχουμε πει το εξής, ότι οι Βουλευτές θα κάνουν στην τοποθέτησή τους ερωτήσεις. Εγώ έλειψα για λίγο και έλεγα, ναι, έκανε τη διαχείριση του Προεδρείου ο συνάδελφός μου, κ. Πέτσας και παρακολουθώ τον Ειδικό Αγορητή της Κοινοβουλευτικής Ομάδας του ΣΥ.ΡΙΖ.Α., ο οποίος έκανε τοποθέτηση. 

Δεν έχουμε χρόνο να κάνουμε τοποθέτηση. Τοποθέτηση θα γίνει στην τελική.

ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Των φορέων. 

Κύριε Πρόεδρε, η τοποθέτησή μου αφορούσε τους φορείς.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Σας παρακολούθησα και δε σας διέκοψα.

ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Δε με παρακολουθήσατε. 

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Δε μπορώ να καταλάβω πως μπορείτε να μιλάτε ο ένας πάνω στον άλλο. Δε μπορώ να το αντιληφθώ αυτό. Δεν ξέρω τι πολιτικός πολιτισμός και τι διάλογος είναι να μιλάει ο ένας πάνω στον άλλον. Δε μπορώ να το καταλάβω και με ξεπερνά πραγματικά.
ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Μπορώ να συνεχίσω; 
ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Σας άκουσα, σας παρακολούθησα και είδα ότι απευθυνόσασταν στους Υπουργούς, δεν απευθυνόσασταν στους φορείς. Λοιπόν, άρα για να οργανώσουμε το διάλογο και τη συζήτηση παρακαλώ απευθύνετε ερωτήσεις και αυτό που λέω για τον ειδικό αγορητής της κοινοβουλευτικής ομάδας του ΣΥΡΙΖΑ ισχύει και για τους υπόλοιπους ειδικούς αγιορείτες. Απευθύνετε ερωτήσεις. Οι τοποθετήσεις θα γίνουν στην τρίτη συνεδρίαση. Μπορείτε να πείτε ό τι πιστεύετε και ότι θέλετε στην Κυβέρνηση και στους Υπουργούς. Ευχαριστώ. 
ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Κύριε Πρόεδρε συνεχίζουμε τις ερωτήσεις. Επιτρέψτε μου όμως να πω ότι δεν ήταν άσχετη η τοποθέτησή μου. Αφορούσε συγκεκριμένο φορέα που καλέστηκε και δεν ήρθε. Ενώ η αντιπολίτευση τον πρότεινε, δεν ήρθε. Άρα σχετίζεται αυτό που λέω με τη διαδικασία την κοινοβουλευτική που διεξάγεται αυτή τη στιγμή στην αίθουσα. Έτσι για να συνεννοούμαστε. 
Λοιπόν, θα ήθελα να θέσω ένα ερώτημα στη ΡΑΑΕΥ. Πώς κρίνετε ότι βγαίνει το συγκεκριμένο σχέδιο νόμου για τις περιοχές επιτάχυνσης πριν την εκπόνηση του ειδικού χωροταξικού; Τι πιστεύετε θα συμβεί αν όντως αναμένεται ότι θα έχουμε πληθώρα προσφυγών στο ΣΤΕ για ακυρώσεις έργων. Κι ένα δεύτερο ερώτημα στη ΡΑΑΕΥ. Έκανε σχετική εισήγηση στο ΥΠΕΝ για το ζήτημα των ΥΚΩ; Στο μέτρο λοιπόν των αρμοδιοτήτων σας τι σκοπεύετε να κάνετε; Ειδικά στο τι και πώς πληρώνεται από τον ειδικό λογαριασμό των ΥΚΩ ώστε να έχουμε εξορθολογισμό και μείωση των χρεώσεων ΥΚΩ, στο κέντρο ανανεώσιμων πηγών ενέργειας στο ΚΑΠΕ. Έχει το ΚΑΠΕ τις απαραίτητες υποδομές και την απαραίτητη στελέχωση για να παίξει αποφασιστικό ρόλο υποστήριξης; Τι ενέργειες έχετε κάνει για τη βελτίωση αυτών των προϋποθέσεων και τι θα θέλατε παραπάνω; Θα θέλαμε μια απάντηση. Πραγματική απάντηση. Για να μπορέσουμε και εμείς στο μέτρο των δυνατοτήτων μας να συμβάλλουμε σε αυτό. 
Μία ερώτηση που αφορά τον ανεξάρτητο διαχειριστή μεταφοράς ηλεκτρικής ενέργειας, τον ΑΔΜΗΕ. Αν ο ΑΔΜΗΕ στο δεκαετές του πρόγραμμα στοχεύει σε ένα σύστημα μεταφοράς που μοιάζει περισσότερο να ταιριάζει με το παρελθόν και αν έχει γίνει κάποια μελέτη πάνω στη νέα πιθανή αρχιτεκτονική που ενδεχομένως θα απαιτεί μικρότερες γραμμές μεταφοράς, περισσότερη ουτοπικότητα, ενίσχυση, αποθήκευσης σε ότι αφορά την κανονική λειτουργία όσο και τις εφεδρείες; 
Πάμε τώρα σε ένα άλλο ζήτημα που έχει προκύψει και αναφέρομαι στην περιφέρεια της δυτικής Ελλάδας και στον κύριο Μπλέτσα, τον Αντιπεριφερειάρχης. Μιας και έχει μπει στο παρόν σχέδιο νόμου το άρθρο 52. Το πρώτο ερώτημα που θέτω στον κύριο Μπλέτσα είναι αν συμφωνεί εκείνος, αν συμφωνεί η περιφέρεια δυτικής Ελλάδας που την εκπροσωπεί στη Βουλή των Ελλήνων με την αλλαγή της διάρκειας της σύμβασής τον Net Metering από 25 χρόνια σε 10 χρόνια Net Metering και 15 Net Billing. 

Συμφωνείτε κύριε Μπλέτσα σε αυτό; Γιατί αυτό θα έχει κόστος στο δημόσιο συμφέρον. Πρέπει σαν περιφέρεια να δώσετε μια σαφή απάντηση. Θα χαθούν χρήματα και θα καταλήξουν σε άλλες τσέπες. Όταν σήμερα παίρνουμε μία σύμβαση από τον ΑΔΜΗΕ για Net Metering, αν μπείτε στο σάιτ του ΑΔΜΗΕ που είναι 25 χρόνια, πως εσείς θα δικαιολογήσει σεφτέ στους ΟΤΑ, στους αγρότες, στους ΤΟΕΒ και στις ΔΕΥΑ που έχουν χρεοκοπήσει ότι τα 25 χρόνια ενεργειακού συμψηφισμού θα γίνουν 10 χρόνια επί της ουσίας και τα άλλα θα χαθούν. Και ξέρετε γιατί θα χαθούν τα άλλα; Για αυτό μιλάω για δημόσιο συμφέρον και θα δείξω αυτόν τον πίνακα εδώ, είναι στη διάθεσή σας, μπορώ να σας το δώσω. Βέβαια τον έχετε, γιατί τον έχω πάρει από την απόφαση του περιφερειακού συμβουλίου, από την ΑΔΑ, από το ίντερνετ. Όταν εγκρίνετε το έργο με συγκεκριμένη διάρκεια ενεργειακού συμψηφισμού.

Είναι δύο πίνακες, ο ένας πίνακας έχει να κάνει με τα αποτελέσματα της δράσης και της παρέμβασης με net metering που η εξοικονόμηση της ετήσιας δαπάνης στην Περιφέρεια Δυτικής Ελλάδας είναι 33 εκατομμύρια ευρώ και σε βάθος δεκαπενταετίας 508 και με το net billing που θέλετε να φέρετε από την πίσω πόρτα -θα πρέπει να μας εξηγήσετε, γιατί φέρνετε αυτό το άρθρο 52, κύριε Υπουργέ- η ετήσια εξοικονόμηση σε επίπεδο Περιφέρειας Δυτικής Ελλάδας είναι 8 εκατομμύρια ευρώ. Άρα, τα 508 εκατομμύρια που θα είναι κέρδος σε επίπεδο δεκαπενταετίας, θα γίνουν 127, τα άλλα 400 εκατομμύρια, πού πάνε; 

Χάνονται. Χάνονται από τα ευάλωτα νοικοκυριά, χάνονται από τους ΟΤΑ, χάνονται από τις ΔΕΥΑ, χάνονται από τους ΤΟΕΒ  και οι αγρότες δεν μπορούν σήμερα να ποτίσουν τα χωράφια τους. 

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Είμαστε ήδη στα 9,5 λεπτά. Μπορείτε να κάνετε κοινοβουλευτικό έλεγχο και να ρωτήσετε τον κ. Υπουργό, ότι θέλετε.

ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ(Ειδικός Αγορητής της Κ.Ο «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»): Σας παρακαλώ, κύριε Πρόεδρε, θέλω μια απάντηση από την Περιφέρεια.

 
Άρα, δεν έχουμε να κάνουμε εδώ με κοινωνική πολιτική, δεν έχουμε να κάνουμε με στήριξη ευάλωτων νοικοκυριών. 

Κύριε Πρόεδρε, μου κλείνετε τον χρόνο;

 ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Σας παρακαλώ, μιλάτε επί δέκα λεπτά. Υπάρχουν κανόνες, εδώ υπάρχει μία Επιτροπή που λειτουργεί με συγκεκριμένο χρόνο και ο οποίος έχει ανακοινωθεί και έχει καθοριστεί από την αρχή.  Σας παρακαλώ, θέστε τα ερωτήματά σας, για τρία λεπτά.

 
ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ(Ειδικός Αγορητής της Κ.Ο «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»): Κλείνοντας, για το θέμα αυτό που αφορά την Περιφέρεια Δυτικής Ελλάδας, θα ήθελα να μου πείτε εάν επί της ουσίας συμφωνείτε ή διαφωνείτε με το άρθρο 52 και αν υπάρχουν συλλογικές αποφάσεις σε σχέση με αυτό, δηλαδή σε σχέση με αυτό που θίγεται από τη μεταφορά και την αλλαγή του net metering σε net billing.

 
Έχω πολλές ερωτήσεις να θέσω και σε σχέση με την Greenpeace και την WWF HELLAS. Γνωρίζετε ότι η Ελλάδα έχει ήδη καταδικαστεί από το Δικαστήριο της Ευρωπαϊκής Ένωσης για την αποτυχία της να θεσπίσει επαρκή μέτρα προστασίας στις περιοχές Natura 2000 και με δεδομένο αυτό το ιστορικό, θεωρείτε ότι το υπό συζήτηση νομοσχέδιο διορθώνει αυτή την παραβίαση ή αντίθετα τη διαιωνίζει;

Επίσης, ένα τελευταίο σχόλιο στην Πανελλήνια Ένωση Δασολόγων Δημοσίων Υπαλλήλων,  πώς κρίνετε την απαγόρευση κινητικότητας των υπαλλήλων των Υπηρεσιών Δασικής Πολιτικής του ΥΠΕΝ; Τι σκοπεύετε να κάνετε γι’ αυτό και ποιο είναι το έλλειμμα σε μόνιμο προσωπικό, ποιο είναι το έλλειμμα σε δασολόγους, σήμερα στη χώρα μας; Ευχαριστώ.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής):  Τον λόγο έχει η Ειδική Αγορήτρια της Κοινοβουλευτικής Ομάδας του ΚΚΕ, η κυρία Αφροδίτη Κτενά. 
Θα ήθελα μόνο για ερωτήσεις παρακαλώ, διότι και εσείς θα κουραστείτε και όλοι οι υπόλοιποι θα κουραστούν και έχουμε και την επόμενη συνεδρίαση της Επιτροπής μας στις 16:00 η ώρα, όπου μπορούν να ειπωθούν πολλά. Δεν αναφέρομαι προσωπικά, το λέω ως παρότρυνση, ας πάμε μόνο στις ερωτήσεις. Έχετε 3 λεπτά.

ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο  «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Κύριε Πρόεδρε, δεν ξεκίνησα να μιλάω και δέχτηκα παρατήρηση.
ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Δεν είναι προσωπική παρατήρηση για εσάς, είναι για όλους. Βλέπω ότι το προεδρείο έχει δώσει τρία λεπτά για ερωτήσεις. Παρακαλώ, απευθύνετε ερωτήσεις στους φορείς, έχετε τρία λεπτά στη διάθεσή σας. Το ότι παράβηκε τον κανόνα κάποιος Ειδικός Αγορητής δεν σημαίνει ότι αυτό θα πρέπει να συνεχιστεί να γίνεται με όλους τους υπόλοιπους. Ευχαριστώ. 
Ορίστε, έχετε τον λόγο, κυρία Κτενά. 

ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. του Κ.Κ.Ε.): Θα ξεκινήσω από το τέλος και η πρώτη ερώτηση είναι προς τον εκπρόσωπο του Συνδικάτου Εργαζομένων, κύριε Κοντοδήμε, μπορείτε να μας πείτε,  σε σχέση με αυτά θα προβλέπει για το ρόλο του πρώην ΙΓΜΕ στο παρόν σχέδιο νόμου και βέβαια και τις άλλες λειτουργίες που έχει η Αρχή, μπορείτε να μας πείτε, αν οι οργανικές θέσεις, που αυτή τη στιγμή έχει η Αρχή, επαρκούν για την υλοποίηση του έργου και πόσες θέσεις, αν αναγνωρίζετε, συμβασιούχων προβλέπονται για την υλοποίηση του έργου; 

Επίσης, μία πιο συνολική ερώτηση παρακαλώ, γιατί έχει σημασία να καταλαβαίνουν και αυτοί που μας ακούν, το 2009 άλλαξε η ονομασία και ο χαρακτήρας και η λειτουργία του Ινστιτούτου Γεωλογικών Μελετών και από Ινστιτούτο μετατράπηκε σε Αρχή, θέλω να μας εξηγήσετε, τι σημαίνει αυτό για τη λειτουργία και το σκοπό και τα κριτήρια με τα οποία εκτελούνται τα έργα στο πρώην ΙΓΜΕ και τι θα άλλαζε εάν επιστρέφαμε στη προηγούμενη μορφή του, ως Ινστιτούτο, δηλαδή, Γεωλογικών Μελετών, σε σχέση βέβαια και με την διαφύλαξη και αξιοποίηση του ορυκτού πλούτου της χώρας με κριτήριο τις λαϊκές ανάγκες; 

Στη συνέχεια θέλω να απευθύνω μια ερώτηση προς τον Εκπρόσωπο των Δασολόγων, τον κ.  Μπόκαρη, αναφερθήκατε στην αλυσιδωτή χρήση της βιομάζας και την εκμετάλλευση ξυλείας από τα δάση μας σαν βιομάζα για παραγωγή ενέργειας, εάν θεωρείτε, ότι το παρόν νομοσχέδιο με αυτή την ρύθμιση διασφαλίζει τα δάση μας από αλόγιστη εκμετάλλευση, δεδομένου και του θεσμικού πλαισίου του ν.5106 του 2024. Τι άλλο χρειάζεται να γίνει σε περίπτωση που κινδυνεύουν τα δάση μας; Σε σχέση με αυτή την ερώτηση, κατά πόσον επαρκεί η στελέχωση των υπηρεσιών, των δημοσίων υπηρεσιών, προκειμένου να προστατεύσουν τα δάση μας; 

Η επόμενη ερώτηση είναι προς τον κ. Γκούτη, το Γενικό Διευθυντή της ΕΑΓΜΕ, μία διευκρίνιση, ποιοι είναι οι ήδη οι πόροι της Αρχής από τους οποίους προβλέπεται και κάλυψη στελέχωσης; 
Επόμενη ερώτηση είναι προς τον κ. Μπλέτσα, τον Αντιπεριφερειάρχη της Δυτικής Ελλάδας, αναφερθήκατε με υπερηφάνεια στις 7 ενεργειακές κοινότητες που δραστηριοποιούνται στην περιοχή. Θα ήθελα το σχόλιό σας και με το δεδομένο ότι υπάρχουν πολλές αντιδράσεις από τοπικούς φορείς, πως εξασφαλίζεται η ανάπτυξη των ενεργειακών κοινοτήτων σε σχέση με την κρισιμότητα της αγροτικής περιοχής της περιοχής, της βιωσιμότητά της και κυρίως της βιωσιμότητας των βιοπαλαιστών αγροτών και βέβαια, πώς μπορεί να εξασφαλιστεί κάτι τέτοιο, όταν κριτήριο των ενεργειακών κοινοτήτων και δεν θα μπορούσε να είναι διαφορετικά γιατί δεν θα ήταν βιώσιμες, είναι ότι τα κέρδη, είναι το κέρδος, άσχετα με το πού διανέμονται και το πώς αξιοποιούνται, πώς λοιπόν οι ενεργειακές κοινότητες μπορούν να διασφαλίσουν την αγροτική παραγωγή της περιοχής; 

Δεύτερον, επειδή αναφερθήκατε στην συμπερίληψη και τη δίκαιη μετάβαση, μέχρι τώρα η λειτουργία των ενεργειακών κοινοτήτων πως έχει μειώσει και πόσο έχει μειώσει το κόστος ενέργειας για τα νοικοκυριά και τους βιοπαλαιστές της περιοχής; 

Επόμενη ερώτηση προς τον κ. Τριάντη του ΟΦΥΠΕΚΑ, θα ήθελα μια διευκρίνιση για το κατά πόσον το 20% για τη δυνατότητα επέκτασης στις περιοχές NATURA,  αυτό το 20%, πώς προσδιορίζεται, εάν έχει προσδιοριστεί με επιστημονικά κριτήρια και ποια είναι αυτά;
Η επόμενη ερώτηση είναι και οι τελευταίες που απευθύνω, αφορά σε Ρ.Α.Α.Ε.Υ  σε ΔΕΔΗΕ και ΑΔΜΗΕ. Η μία έχει να κάνει με την αμφίδρομη φόρτιση και τη διαχείριση ευελιξίας. Η ερώτηση είναι, κατά πόσον υπάρχει η υποδομή και η στελέχωση αυτή τη στιγμή να υποδεχτεί η αγορά και το δίκτυο διαχείριση ευελιξίας από μικρές μπαταρίες και αμφίδρομη φόρτιση αυτοκινήτων και σε τεχνικό επίπεδο από ΑΔΜΗΕ-ΔΕΔΔΗΕ αλλά και σε επίπεδο διαχείρισης από τη Ρ.Α.Α.Ε.Υ.
Επίσης, προς τον ΑΔΜΗΕ υπάρχει αναφορά σε κοινά προγράμματα με άλλες χώρες. Φαντάζομαι αυτά τα γνωρίζει ο ΑΔΜΗΕ.  Θα θέλαμε λοιπόν παραδείγματα, τέτοιων κοινών προγραμμάτων που μάλιστα υπάρχει και ρύθμιση σχετικά με το τι θα γίνει σε  περίπτωση που θεωρείται περιβαλλοντικά βλαπτικό ένα έργο από τη γείτονα χώρα ή από άλλη χώρα και όχι από εμάς.
Θα ήθελα λοιπόν το σχόλιο για τέτοια έργα και παραδείγματα για να καταλάβουμε και εμείς τη σχετική διάταξη. Τέλος, ένα σχόλιο από τον ΑΔΜΗΕ σχετικά με την ανάγκη διατήρησης λειτουργίας των λιγνιτικών μονάδων, για την ενεργειακή ασφάλεια της χώρας με κριτήρια βέβαια επιστημονικά και καθαρά τεχνικά. Ευχαριστώ.
ΣΤΥΛΙΑΝΟΣ (ΣΤΕΛΙΟΣ )ΠΕΤΣΑΣ (Προεδρεύων της Επιτροπής): Σας ευχαριστούμε. Το λόγο έχει ο κύριος Κωνσταντίνος Μπούμπας, Ειδικός Αγορητής της Κ.Ο «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ».
ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»): Ευχαριστώ, κύριε Πρόεδρε. Θα προσπαθήσω να είμαι όσο το δυνατόν περιεκτικός αν και τέθηκαν πολλά ερωτήματα που αφορά το ενεργειακό.
ΣΤΥΛΙΑΝΟΣ (ΣΤΕΛΙΟΣ )ΠΕΤΣΑΣ (Προεδρεύων της Επιτροπής):  Λόγω του ότι είστε και Ηπειρώτης θα κάνουμε κάτι καλύτερο.
ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»):  Ξέρετε μια και το βάζετε αυτό, υπάρχει και μια αγωνία των περιβαλλοντικών οργανώσεων. Κάποια χωριά της Ηπείρου και στην περιοχή Τσεπέλοβο διάβαζα σε κάποια άρθρα αν και εκλέγομε στις Σέρρες αλλά το είδα αυτό, μπορούν να επεκταθούν ξέρετε και να χαθεί το αρχιτεκτονικό τοπίο και επειδή είστε από την Άρτα, θα πρέπει να είμαστε ιδιαίτερα προσεκτικοί σε αυτό, γιατί ήδη το αρχιτεκτονικό τοπίο έχει αλλάξει, έχει αλλάξει σε ότι αφορά και με τα φωτοβολταϊκά και τα αιολικά πάρκα. 

Τώρα, τίθενται ζητήματα που είναι πάρα πολύ σημαντικά ξέρετε, από τη μία η κυβέρνηση να δίνει μία βαρύτητα στις ανανεώσιμες πηγές ενέργειας και από την άλλη να έχει υποβαθμιστεί πάρα πολύ το πρώην (ΙΓΜΕ) το πρώην Ινστιτούτο Γεωλογικών και Μεταλλευτικών Ερευνών, δηλαδή η Εθνική Αρχή Γεωλογικών και Μεταλλευτικών Ερευνών. Είναι μια ερώτηση και προς τον κύριο Γκούτη αυτή, αλλά και προς τον κύριο Κοντοδήμο, διότι για παράδειγμα δεν υπάρχει μηχανικός γεωτρήσεων αυτή την ώρα στην Εθνική Αρχή Γεωλογικών και Μεταλλευτικών Ερευνών. 

Το να πραγματοποιήσεις μια γεώτρηση να πάρει ζεστό νερό και αν θέλεις να την επενδύσεις στον αγροτικό χώρο υπό τη μορφή θερμοκηπίων όπως υπάρχουν και γεωθερμικά δυνατά πεδία όπως και στις Σέρρες από όπου εκλέγομε αλλά και σε άλλες περιοχές, δεν θεωρείται (ΑΠΕ) το ζεστό νερό στη γεώτρηση, θεωρείται μεταλλευτική δραστηριότητα.

 Αυτό, κατά τους επαΐοντες είναι για να προστατευτούν κάποιες περιοχές, από την άλλη όμως είναι αδήριτη ανάγκη όταν μιλάμε για (ΑΠΕ) ώστε να μπορέσουμε επιτέλους να εκμεταλλευτούμε στα έγκατα της γης το ζεστό νερό και για άλλες χρήσεις που αφορούν κυρίως την οργανωμένη καλλιεργητική παραγωγή. 

Είναι μια ερώτηση προς τον κύριο Γκούτη αυτό και προς τον κύριο Κοντοδήμο κύριε Πρόεδρε. Απέναντι στην Εθνική Αρχή Γεωλογικών και Μεταλλευτικών Ερευνών, πρέπει αυτός ο επιστημονικός φορέας, να μπει σε ένα δίκτυο όπως του αρμόζει και οι προσλήψεις να είναι καθαρά μέσα από τους επιστημονικούς φορείς χωρίς να υπάρχει υποστελέχωση, αν θέλουμε τουλάχιστον να μιλάμε για γεωτρήσεις, για εκμετάλλευση πόρων στην Ελλάδα.

 Δεν μπορείς να έχεις υποστελεχωμένη την Εθνική Αρχή και αυτή την ώρα να μην υπάρχουν μηχανικοί γεωτρήσεων. Επίσης, το θέμα της αποθήκευσης είναι οξύμωρο. 
Υπάρχει επίσης, αυτό το θέμα με τα δάση, γιατί εδώ μιλάμε για περιβαλλοντικές οργανώσεις που καθήκον της κάθε περιβαλλοντικής οργάνωσης είναι, να αντιδράσει σε  κάθε παρέμβαση στο περιβάλλον, αλλιώς, δεν υπηρετεί τον σκοπό της. Και εδώ με τις «Natura» έχουμε καταδικαστεί και το 2020 και για το ότι είχαμε θέμα και με τα Αιολικά πάρκα πέρυσι νομίζω το Φεβρουάριο του 2025, γιατί εδώ, πάει να καταργηθεί τώρα η οικολογική αξιολόγηση. Ποιος μπορεί να μας απαντήσει γι’ αυτό;
 Ποιος μπορεί να μας απαντήσει σε αυτό που καταργείται οικολογική αξιολόγηση;
 Εδώ οι πολίτες, δεν θα μπορούν να προσφύγουν δικαστικά διότι, αντί να βγαίνουν διατάγματα, Προεδρικά διατάγματα και ούτω καθεξής, πάει με έναν τυπικό νόμο όπου και πληροφόρηση δεν θα έχει ο πολίτης, ούτε  δικαστικά θα μπορεί να προσφύγει.
Θα ήθελα να ρωτήσω τον κ.  Μπόκαρη, ο οποίος πολλές φορές έχει κάνει προτάσεις, για την ενίσχυση το ό τι αφορά την Δασική υπηρεσία και ορθά έχει κάνει άνθρωπος, γιατί έχει κάνει προτάσεις για καθαρισμό δασών. Θυμάμαι, όταν συζητούσαμε για τις πυρκαγιές, για αντιπυρικές ζώνες, για περισσότερες αρμοδιότητες που πρέπει να έχει η Δασική υπηρεσία έναντι της πυροσβεστικής, αλλά ακόμη και για μία προδιαγεγραμμένη καύση που έχει προτείνει, υπό συγκεκριμένες προϋποθέσεις.Αυτή την ώρα, από τη στιγμή που έχουμε αυτό το άρθρο 96, που έχουμε αντιδράσεις, ποια είναι η άποψη του για  κάποιες περιοχές οι οποίες ναι μεν κρίθηκαν αναδασωτέες, αλλά επειδή είχαν άδεια πριν την καύση του δάσους για κάποιες επιχειρηματικές δράσεις, παύουν να είναι αναδασωτέες. Πόσο επικίνδυνο μπορεί να είναι αυτό;

 Γιατί αυτά, έχουν συμβεί στο παρελθόν. Καιγόντανε  χιλιάδες στρέμματα και τα  αναδασωτέα ήτανε πολύ λίγο σε σχέση με την καμένη έκταση. Είναι το άρθρο 96, που εγείρει ερωτηματικά και ανησυχίες και νομίζω, ο κ. Μπόκαρης είναι  στους επαΐοντες και μπορεί να μας απαντήσει πάνω σε αυτό. Αλλά, μια χώρα που δεν έχει εκπονήσει ακόμη δασικούς χάρτες πώς θα ενισχυθεί η  Δασική υπηρεσία και αυτό, δεν μπορεί να το καταλάβει κάποιος.

 Τώρα, σε ότι αφορά την αποθήκευση και τη διαχείριση, το έχουμε επισημάνει από την πρώτη στιγμή. Έχουμε καταργήσει λιγνίτες γιατί κοπτόμεθα για το περιβάλλον, για το μείγμα, για το περιβαλλοντικό αποτύπωμα, για την κλιματική κρίση, για τη μετάβαση, στο νέο κλιματικό περιβάλλον και δεν έχουμε αυτή τη στιγμή αποθηκευτικούς χώρους για να μπορέσει επιτέλους αυτό, να πάει προς όφελος του πολίτη. 

Τώρα, για τις περιοχές «Natura»,  μπαίνει το ερώτημα και από τις περιβαλλοντικές οργανώσεις όσες είναι εδώ. Δηλαδή, για παράδειγμα η κυρία  Γραμματικάκη, που εκπροσωπεί την Ελληνική Ορνιθολογική Εταιρεία, που οι άνθρωποι έχουν κάνει μια σημαντική δουλειά γύρω από την ισορροπία βλέπε για παράδειγμα δάσος Δαδιάς και κάποιες άλλες περιοχές, πώς μπορεί να αλλάξει την ισορροπία αυτών των πραγμάτων με αυτό το 20% σε προστατευόμενες περιοχές;

 
Ξέρετε, σήμερα ανοίγεται κύριε Υπουργέ, το θέμα του ασκού του Αιόλου με τις «Natura»,  έχουμε κι άλλες περιοχές προστατευόμενες με άλλες συνθήκες, «Συνθήκη Ραμσάρ». Μήπως ανοίγουμε την κερκόπορτα και για άλλες προστατευόμενες περιοχές υπό άλλες συνθήκες ύψιστου κάλλους και ευαίσθητης οικολογικής σημασίας και αποτυπώματος που έχουν;

  Υπάρχουν και άλλες ερωτήσεις που αφορά βεβαίως τη μεταφορά ενέργειας, την ανταλλαγή υπαλλήλων,   το πόσο θα ενισχυθεί η ΔΕΔΔΗΕ, ο κίνδυνος να πάει σε ιδιώτες, αυτό που εμείς στην «Ελληνική Λύση» λέμε ότι πάει η ενέργεια σε ιδιώτες. Από τη στιγμή εν κατακλείδι, από τη στιγμή που η ενέργεια έχει γίνει ένα εμπορικό χρηματιστηριακό προϊόν με μετόχους και με συγκεκριμένη κάστα ανθρώπων με παρόχους, δεν μπορεί να ελπίζει και πολλά για μια δίκαιη μετάβαση και δίκαιη κατανομή ενέργειας και από πλευράς τιμής ο  πολίτης και το έχει αισθανθεί στο πετσί του. Δεν υπάρχει άλλη λύση από το δημόσιο αγαθό αυτό όπως είναι η ενέργεια,  είτε είναι από ΑΠΕ, είτε είναι από τις παραδοσιακές μεθόδους που είχαμε τόσα χρόνια. Το ηλεκτρικό ρεύμα έχει γίνει χρηματιστήριο και από τη στιγμή που έχει γίνει χρηματιστήριο, έχει χάσει κάθε κοινωνική του μορφή και υπόσταση.

 Αυτές είναι οι ερωτήσεις που υποβάλλω κύριε Πρόεδρε, όπως είπα στους συγκεκριμένους  εκλεκτούς καλεσμένους, αλλά έπρεπε σήμερα να ακούσουμε και τους Παριανούς, γιατί και στην Πάρο οι άνθρωποι έχουν την αγωνία τους απέναντι στο περιβάλλον και στην αρχιτεκτονική, την καλαίσθητη αρχιτεκτονική από το νησί των Κυκλάδων.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Μία διευκρίνιση προς το Προεδρείο. Από τις τελευταίες αναφορές που κάνατε, απευθύνετε κάποια ερώτηση στον ίδιο ΔΕΔΔΗΕ, στον ΑΔΜΗΕ, σε κάποιο φορέα συγκεκριμένο, γιατί ζητήσαμε από την αρχή το Προεδρείο να λέτε και σε ποιον απευθύνεται η ερώτηση και ζητώ και από τους φορείς να σημειώνουν τις ερωτήσεις.

ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ. Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Είναι στον κ. Τσαλέμη η ερώτηση, όπως και ο κ. Σιγάλας θα μπορούσε να απαντήσει.  Στους υπόλοιπους το είπα.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Τον λόγο έχει ο κ. Τσιρώνης.

ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘ΝΙΚΗ’»): Ευχαριστώ, κύριε Πρόεδρε. Θα ήθελα να κάνω την πρώτη ερώτηση στον κ. Μπόκαρη, σχετικά με το άρθρο 94 παράγραφος 4 του σχεδίου νόμου ή το 96 πριν τη διαβούλευση. Την άποψή του για την υποχρεωτική ανάκληση του χαρακτηρισμού δασικών εκτάσεων ως αναδασωτέων εκτάσεων μετά την πυρκαγιά. Τι αυτό συνεπάγεται. Επίσης, στον ίδιο, εάν υπάρχει υποστελέχωση στην υπηρεσία σας και σε τι ποσοστό και τι δυσχέρειες, εάν υπάρχουν, αυτό προκαλεί στην εφαρμογή και του σχεδίου νόμου. 

Προς τον κ. Μπλέτσα, τον Αντιπεριφερειάρχη δυτικής Ελλάδας, για να γίνουν αυτές οι ενεργειακές κοινότητες σας έδωσε το Υπουργείο 1.400 στρέμματα, εάν δεν κάνω λάθος, έχετε κάνει υπολογισμούς τι σημαίνει αυτό σε απώλεια αγροτικών εκτάσεων και κατ’ επέκταση διατροφική ασφάλεια ή και επάρκεια σε τοπικό, αλλά και σε πανελλήνιο επίπεδο; Ευχαριστώ πολύ. 

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Τον λόγο έχει η κυρία Κεφαλά.

ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ, κύριε Πρόεδρε. Να σας καλωσορίσουμε όσοι βρίσκεστε εδώ στο Κοινοβούλιο και όσους και όσες είσαστε διαδικτυακά συνδεδεμένοι. Είναι πολύ σημαντικό θέμα αυτό που συζητάμε. Θα ήθελα να ξεκινήσω από το εξής, ίσως σταματήσουμε να έχουμε και κάποιες ας το πούμε μία εκτός διαδικασίας αντίληψη που υπάρχει για το περιβάλλον. Δηλαδή, νομίζω ότι μιλάμε για το περιβάλλον, αλλά δεν μιλάμε για το περιβάλλον. Μιλάμε για την οικονομία και την ενεργειακή ανάπτυξη. 
Το περιβάλλον είναι σίγουρο ακόμα και να ρωτήσετε ένα μικρό παιδί, που ξέρει από την επαφή του από το αστικό περιβάλλον ακόμα, ξέρουμε πάρα πολύ καλά ότι υποχωρεί και το βλέπουμε και μέσα στις πόλεις με τον τρόπο που έχουμε φερθεί και στα ποτάμια μας και στα βουνά μας και το βλέπουμε βέβαια και περιφερειακά. Οπότε δεν έχουμε παραισθήσεις πάνω σ’ αυτό το θέμα. Είναι σίγουρο ότι δεν φροντίζουμε το περιβάλλον και η πρώτη, γιατί δεν θέλω να κάνω σαφώς τοποθέτηση, αλλά η πρώτη ερώτηση για να αναλογιστούμε κάτι τέτοιο, και την απευθύνω σε όλους, ακόμα και στους ανθρώπους που μας παρακολουθούν, αν τα τελευταία 20 χρόνια το περιβάλλον ευημερεί ή υποχωρεί. 
Ποια είναι η απάντηση ότι υποχωρεί;

Ευχαριστώ, κύριε Πρόεδρε, για το νεύμα σας και να συνεχίσω αφού έχουμε αυτή την παραδοχή που βάζει τα πράγματα στη θέση τους. Προς τον ΟΦΥΠΕΚΑ, που η πλειοψηφία μεσολάβησε να έρθει στην Επιτροπή μας και καλώς ήρθατε, οι άνθρωποι φαντάζομαι ότι πάντα θέλουν να κάνουν τη δουλειά τους από όποια θέση κι αν βρίσκονται. 

Παρόλα αυτά ξέρουμε, ότι είναι ένα αποτέλεσμα του νόμου Χατζηδάκη ο ΟΦΥΠΕΚΑ και φυσικά, ότι έχει ακούσει αρκετή κριτική για όλη αυτή του την υπόσταση, ας το πούμε έτσι, όχι για τη λειτουργία, πιστεύω ότι οι άνθρωποι προσπαθούν να κάνουν το καλύτερο που μπορούν. Θα ήθελα να κάνω την εξής ερώτηση: Πώς διασφαλίζεται η συνταγματική επιταγή του άρθρου 117, για την υποχρεωτική αναδάσωση των καμένων, όταν το νομοσχέδιο επιτρέπει την ανάκληση αναδάσωσης για επενδύσεις ΑΠΕ και αν έχουν κάποια ανησυχία μήπως αυτό δημιουργεί ηθικό κίνδυνο για εμπρησμούς, γιατί υπάρχει ένας προβληματισμός πάνω σε αυτό. 

Επίσης, προς τον κ. Τριάντη,  ο οποίος είπε ότι είναι, ας το πούμε, συμβατή η ύπαρξη πόλεων σε περιοχές Natura, συμβαίνει δηλαδή, όμως, κ. Τριάντη, το σωστό θα ήταν να μη συμβαίνει. Βέβαια το ότι τα Γιάννενα είναι μια πολύ παλιά πόλη είναι γεγονός. Δεν υπήρχαν αυτές οι ανάγκες που υπάρχουν τώρα και φυσικά υφίσταται η πόλη και καλώς κάνει και υφίσταται, αλλά ο τρόπος που θα αναπτυχθεί πρέπει να είναι πάρα πολύ συγκεκριμένος, φυσικά με οικολογικές μελέτες πολύ πολύ σοβαρές και φυσικά με ελέγχους και με συγκεκριμένες δικλείδες ασφαλείας. Όταν δεν υπάρχουν αυτά, δεν μπορούμε να επιτρέψουμε αυτό να συμβεί χωρίς όρους.

Θέλω να ρωτήσω, επίσης, τον κ. Τριάντη, η οριζόντια πολεοδόμηση του 20% των ζωνών Natura βασίζεται σε κάποια οικολογική μελέτη, όπως λέγαμε πριν; Όπως ζήτησε η κυρία Γραμματικάκη από την Ορνιθολογική Εταιρεία, που είπε ότι υπάρχει πολύ μεγάλο πρόβλημα, ότι δεν υπάρχουν χάρτες ευαισθησίας ορνιθολογικής πανίδας. Δεν υπάρχουν αυτές οι οικολογικές μελέτες, πώς πιστεύει ότι θα μπορέσουμε να είμαστε εντάξει; ‘Οτι δεν αποτελεί μια αυθαίρετη παραχώρηση στην κτηματαγορά ουσιαστικά που θα οδηγήσει σε κατακερματισμό των οικοσυστημάτων;

Η ίδια βέβαια ερώτηση πηγαίνει και στον κ. Μπέγια και στον κ. Φραγκιουδάκη, που μίλησαν για λελογισμένη επέκταση, όμως, με την κατάργηση της περιβαλλοντικής αδειοδότησης στις περιοχές επιτάχυνσης, τι λόγο θα έχει πλέον η τοπική κοινωνία και ο δήμος, όταν ξαφνικά μπορούν να δουν και πολύ μεγάλα έργα που θα αρχίσουν να παίρνουν έγκριση δίπλα στις περιοχές τους και να αλλάζουν φυσικά το φυσικό περιβάλλον και τις παράκτιες περιοχές; Γιγαντιαία έργα που θα μπορούν να πάρουν έγκριση και να αλλάξουν το χαρακτήρα της περιοχής. Ποια θα είναι η αντίδραση των δήμων σε αυτή την περίπτωση;

Επίσης, θα ήθελα να απευθυνθώ προς την κυρία Γαζή, προς τη ΡΑΑΕΥ δηλαδή, προς τον ΑΔΜΗΕ και  προς τον ΔΕΔΔΗΕ. Η κυρία Γαζή  είπε για ανάπτυξη, αλλά με συμμετοχή των ΤΟΕΒ και τον ΓΟΕΒ. Μας έκανε επισήμανση δηλαδή σε αυτό, ότι θα έπρεπε να υπάρχει σαφής συμμετοχή η οποία δεν υπάρχει. 
Το άρθρο 54, θα ήθελα να τους ρωτήσω, προβλέπει αποζημιώσεις στους παραγωγούς των ΑΠΕ αν καθυστερήσει τη σύνδεσή τους,  οι οποίες θα πληρώνονται από τον ΕΛΑΠΕ, δηλαδή, από τους καταναλωτές μέσω ΕΤΜΕΑΡ. Είναι δίκαιο να κοινωνικοποιείται η ζημιά των διαχειριστών και να την πληρώνει ο πολίτης; Τι γνώμη έχουν γι’  αυτό;

Επίσης, προς τον ΑΔΜΗΕ και τον ΔΕΔΔΗΕ και τη ΡΑΑΕΥ, εφόσον υπάρχει έλλειψη ηλεκτρικού χώρου, εσείς οι ίδιοι επισημάνατε την έλλειψη τον ΤΟΕΒ, γιατί δίνετε προτεραιότητα σε μεγάλους ομίλους -όχι εσείς βέβαια, το κράτος- μέσω των περιοχών επιτάχυνσης, αντί να απελευθερωθεί χώρος για ενεργειακές κοινότητες, αγρότες και δήμους που θα μείωναν το κόστος παραγωγής για τους πολίτες; Τι γνώμη έχουν γι’  αυτό;

Τέλος, προς τον Δήμο Ιωαννιτών, επίσης, με αφορμή το παράδειγμα για το Κιρκινέζι,  που μας είχε πει ο κ. Κυριάκης, που μιλούσε για την ανάγκη της διαβίωσης του πουλιού με τις στέγες των κτισμάτων στα Ιωάννινα, το οποίο πραγματικά δεν μπορεί να αποτελεί επιχείρημα αυτό και δεν μπορεί να αντιμετωπίζεται φυσικά σαν μια σωστή θεώρηση της προστασίας της άγριας ζωής. 
Γιατί αν είναι έτσι, όπως λέγαμε, και οι αλεπούδες που έρχονται στα κάτω Πατήσια να το θεωρήσουμε σαν μια αναγκαστική συμβίωση αυτό ή σαν μια σωστή συμβίωση των πολιτών με την άγρια ζωή; Δηλαδή να πάμε να χτίσουμε και στην Πάρνηθα αν είναι έτσι να εξυπηρετήσουμε τις αλεπούδες. Άρα, πιστεύει λοιπόν ο δήμαρχος, ότι είναι υπέρ της άγριας ζωής ή είναι υπέρ της εκτόπισης της αυτή η θεώρηση;

Για τους επαγγελματικούς και επιστημονικούς φορείς, την ΕΑΓΜΕ και την ΠΟΜΙΔΑ, τον Σύνδεσμο Μαρμάρων. Υπάρχουν επαρκείς γεωλογικές μελέτες που να διασφαλίζουν ότι η επιτάχυνση των έργων σε ορεινούς όγκους δεν θα οδηγήσει σε προβλήματα ευστάθειας του εδάφους ή διάβρωσης, ειδικά σε περιοχές που έχουν πληγεί από πυρκαγιές και είναι πάρα πολύ σε όλη την Ελλάδα;

Και τέλος, μια ερώτηση για όλους. Αν ο στόχος είναι προστασία του περιβάλλοντος και η μείωση του κόστους ενέργειας, που τελικά φυσικά δεν καταλήγει αυτή η μείωση του κόστους ενέργειας στον καταναλωτή, γιατί το νομοσχέδιο επιλέγει την απορρύθμιση με λιγότερους ελέγχους και την αποσύνδεση των μεγάλων επενδυτών από την τσέπη των πολιτών αντί για τη θωράκιση των οικοσυστημάτων; Που φυσικά αυτό το φυσικό κεφάλαιο μεταφράζεται σε χρήματα. Δεν θεωρούμε ότι τα πάντα πρέπει να είναι δοσμένα στην άγρια ζωή αλλά θεωρούμε ότι πρέπει να υπάρχει μια βιώσιμη ανάπτυξη. Γιατί, λοιπόν, αντί για τη θωράκιση των οικοσυστημάτων και τη στήριξη της μικρής τοπικής παραγωγής επιλέγεται το αντίθετο; Ευχαριστώ πάρα πολύ.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Ευχαριστούμε κυρία Κεφαλά. Να δώσω ξανά το λόγο στον Ειδικό Αγορητή της Κοινοβουλευτικής Ομάδας «Νέα Αριστερά» στον κ. Ζεϊμπέκ μέσω Webex.

ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»): Ευχαριστώ πολύ κύριε Πρόεδρε. Καλησπερίζουμε και εμείς τους φορείς που είναι στην αίθουσα της Γερουσίας.

Έχουμε μια ερώτηση προς όλους τους φορείς και αυτή είναι εάν όντως αυτό το νομοσχέδιο προστατεύει το περιβάλλον και τη φύση. Θέλουμε να τοποθετηθούν οι φορείς, γιατί εμείς πιστεύουμε ότι δεν προστατεύεται η φύση με αυτό το νομοσχέδιο.

Επειδή είχαμε και αρκετούς εμπρησμούς  στον δασικό μας πλούτο, νομίζω αυτό το νομοσχέδιο θα πυροδοτήσει τέτοιες ενέργειες. Όποιος φορέας θέλει να τοποθετηθεί, να μας πει όντως αν καλύπτεται  και προστατεύει το φυσικό περιβάλλον αυτό το νομοσχέδιο. Σας ευχαριστώ.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Ολοκληρώθηκε ο κύκλος των ερωτήσεων από τους Εισηγητές και τους Ειδικούς Αγορητές. Έχει ζητήσει το λόγο ένας συνάδελφος βουλευτής, ο κ. Κόντης. Κύριε Κόντη, έχετε το λόγο και στη συνέχεια θα δοθεί στους φορείς ο λόγος για να απαντήσουν.

ΙΩΑΝΝΗΣ ΚΟΝΤΗΣ: Ευχαριστώ κύριε Πρόεδρε. Θα απευθυνθώ γενικά αρκετούς φορείς, γιατί υπάρχει τέτοια σύγχυση για το ποιος είναι υπεύθυνος - τουλάχιστον σε μένα -για επιμέρους θέματα, που ο οποίος μπορεί να απάντηση.
Απευθύνομαι δηλαδή σε κάποιον από τους κ. Καρδοματέα τον Πρόεδρο του ΚΑΠΕ, τον Διευθυντή της ΑΔΜΗΕ, τον κ. Τσαλέμη της ΔΕΔΔΗΕ, τον κ. Στεφάτο της ΕΔΕΥΕΠ.

Καταρχάς, να δεχτούμε ότι έχει γίνει λάθος η στρατηγική της τοποθέτησης των ανεμογεννητριών - δεν θα πιάσω τα φωτοβολταϊκά - στην Ελλάδα; Έχουμε γεμίσει την Ελλάδα με ανεμογεννήτριες χωρίς να έχουμε φροντίσει να έχουμε αποθηκευτικούς χώρους και το παραδεχόμαστε τώρα; Έχουμε μεγάλη απώλεια παραγόμενης ενέργειας; Και για ποιο λόγο δεν προβλέφθηκε να γίνει το αντίθετο; Εμείς, δηλαδή, αγοράζοντας αυτοκίνητο πήραμε τις ρόδες πρώτα και όχι τα βασικά απαιτούμενα που είναι η αποθήκευση. Δεν έχουμε και το παραδέχονται όλοι ότι χάνεται μεγάλη ενέργεια.

Να πω επίσης, ότι όπως έχω παρατηρήσει και ήμουν μάρτυς σε τοποθέτηση ανεμογεννήτριας, είναι αδύνατη η τοποθέτηση σε δασική περιοχή. Πρέπει να ξηλωθεί όλη η περιοχή γιατί γίνεται μια τεράστια τρύπα στο έδαφος γύρω στα 50 μέτρα διάμετρος από τη θυμάμαι έβλεπα στην Εύβοια. Πως είναι τόσο μεγάλη σύμπτωση από εκεί που υπήρχαν δασικές περιοχές έγιναν ξαφνικά ανεμογεννήτριες.
Υπήρχε σχέδιο να αποψιλωθεί η περιοχή ή από σύμπτωση μετά τοποθετήθηκαν οι ανεμογεννήτριες αυτές; Είναι πάρα πολλά τα παραδείγματα και δε μπορεί κανείς να πει το αντίθετο. 

Επίσης, έχει γίνει μελέτη - όπως έγινε στην Αμερική - για το πρόβλημα που επιφέρουν στην πανίδα; Έχουμε δει ότι το 27% των ανεμογεννητριών στην Ελλάδα βρίσκονται σε περιοχές δασικές και Natura και έχει υπάρξει μελέτη πολύ σοβαρή και από πανεπιστήμια του εξωτερικού ότι καταστρέφονται, ειδικά, τα πτηνά και τα πτηνά τα οποία είναι μορφής γερακιών και αρπακτικά, αλλά και τα οδικά πτηνά, άλλα πτηνά, όπως οι τσίχλες και οτιδήποτε άλλο υπάρχει μέσα στην περιοχή αυτή. Ακόμα και μελίσσια έχουν εξαφανιστεί. Για ποιο λόγο δε φροντίζουμε να γίνουν κάπου αλλού αυτές οι ανεμογεννήτριες και η παραγωγή αυτής της ενέργειας. Να μην πιάσω και τα αγροτικά με τα φωτοβολταϊκά. 

Θέλω να κάνω και μια ερώτηση στον κ. Μπόκαρη. Κύριε Μπόκαρη, αν είστε εδώ ακόμη, επειδή άρχισα από τα οδικά πτηνά αυτά, να σας πω, επειδή είστε στέλεχος που κινείται στα δάση και το γνωρίζω, να ξέρετε ότι επί ευκαιρία δεν είναι μόνο οι ανεμογεννήτριες που εξαφανίζονται τα οδικά πτηνά. Έρχονται τουρίστες απέξω και μαζεύουν κατά χιλιάδες καρδερίνες, τσίχλες κ.λπ., τα κάνουν κιμά και τα πηγαίνουν στην Ιταλία, κυρίως, που πουλιούνται σαν προϊόν γκουρμέ και κανείς δεν τους κυνηγάει. Έχω πλήρη γνώση του θέματος αυτού, γιατί είμαι και κυνηγός και ξέρω από κυνηγούς. Έχω πλήρη γνώση ότι έρχονται και εξαφανίζουν όλα τα οδικά πτηνά. Δεν υπάρχουν, πλέον, στην Ελλάδα καρδερίνες, δεν υπάρχει τίποτα. Δεν πρέπει να προβλέπει η Υπηρεσία σας ή το Δασαρχείο ή δεν ξέρω ποιος άλλος, να δούμε πως θα μπει ένα τέλος σε αυτή την πειρατεία που γίνεται στη χώρα, η οποία είναι, πραγματικά, απάνθρωπη και καταστρέφει και την πανίδα μας και τα πουλιά μας; Μάλιστα, μαζί με το Υπουργείο να θεσπιστούν και αυστηροί νόμοι και όχι να πιάνουν και να πληρώνουν κάποιο πρόστιμο. Υπήρχε περίπτωση - έχω ακούσει - που κάποιοι πήραν και 2.000 και 3.000 πουλιά, για να τα κάνουν κιμά και να τα πάνε στην Ιταλία. 

Δεν έχω άλλες ερωτήσεις. Καλύφθηκα από τις προηγούμενες και, γενικά, είναι τα ίδια αυτά που θέλω να ρωτήσω. Ευχαριστώ πολύ κι εγώ για την παρουσία σας. 

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Ευχαριστώ, κ. Κόντη.

Ολοκληρώθηκε ο κύκλος των βουλευτών και των Εισηγητών και Ειδικών Αγορητών για τις ερωτήσεις. 

Να πω ότι έχουμε 2 γενικές ερωτήσεις που τέθηκαν από την ΠΛΕΥΣΗ ΕΛΕΥΘΕΡΙΑΣ και από τη ΝΕΑ ΑΡΙΣΤΕΡΑ και απευθύνονται σε όλους. 

Ξεκινώ τον κατάλογο. Ελπίζω να έχετε σημειώσει τις ερωτήσεις που σας απευθύνθηκαν, για να απαντήσετε. 

Το λόγο έχει ο κ. Δημήτριος Τσαλέμης, για να απαντήσει στις ερωτήσεις που του έχουν τεθεί. 
ΔΗΜΗΤΡΙΟΣ ΤΣΑΛΕΜΗΣ (Διευθυντής της Διεύθυνσης Πελατών Δικτύου του Διαχειριστή του Ελληνικού Δικτύου Διανομής Ηλεκτρικής Ενέργειας (ΔΕΔΔΗΕ)): Κύριε Πρόεδρε είναι 5 ερωτήσεις. Θα ξεκινήσω με την πρώτη ερώτηση, του κ. Κυριάκη, όσον αφορά στις ρυθμίσεις του νομοσχεδίου σχετικά με την επιτάχυνση των διοικητικών διαδικασιών και πόσο αυτές συμβάλλουν στην ενεργειακή αυτονομία και στο συνολικό όφελος για την κοινωνία. 

Κατά την άποψή μας είναι σίγουρο ότι η επιτάχυνση των αδειοδοτικών διαδικασιών συμβάλλει πολύ ουσιαστικά στην ενίσχυση της ενεργειακής αυτονομίας της χώρας, καθώς συντελεί στη μείωση του συνολικού χρόνου ωρίμανσης και υλοποίησης των έργων και μειώνει τον κίνδυνο αναβολής επενδυτικών αποφάσεων. Η επιτάχυνση αυτή για την ωρίμανση και υλοποίηση των έργων, τόσο των σταθμών ΑΠΕ όσο και σταθμών αποθήκευσης, οδηγεί, από την άλλη πλευρά,  στην ταχύτερη υποκατάσταση του εισαγόμενου φυσικού αερίου - προφανώς, με εγχώριους ανανεώσιμους πόρους - και άρα ενισχύεται η ασφάλεια εφοδιασμού και η συνολική ανθεκτικότητα του ενεργειακού συστήματος σε περιόδους κρίσης. 

Τώρα, το συνολικό όφελος για την κοινωνία είναι κι αυτό πολυεπίπεδο. Επιταχύνονται οι επενδύσεις και, άρα, δημιουργούνται θέσεις εργασίας, επιτυγχάνονται ταχύτερα οι περιβαλλοντικοί και κλιματικοί στόχοι και το σημαντικότερο από όλα περιορίζεται η μακροπρόθεσμα με τα έργα απε το ενεργειακό κόστος καθώς και με την αύξηση της διείσδυσης στο ενεργειακό μείγμα σταθμών ΑΠΕ δημιουργείται ένα ενεργειακό μίγμα, το οποίο έχει σχεδόν μηδενικό μεταβλητό κόστος.
Τώρα, να συνδυάσω αυτή την ερώτηση,  για τον ειρμό της σκέψης, με την πέμπτη ερώτηση του κ. Κυριάκη, η οποία έχει αντίστοιχο περιεχόμενο με την ερώτηση που έκανε ο κ.  Παρασύρης και αφορούν οι  δύο ερωτήσεις τις προθεσμίες του νομοσχεδίου και αν οι φορείς μπορούν να ανταποκριθούν σε αυτές τις προθεσμίες και πως στην πράξη θα μπορέσουν αυτές οι προθεσμίες να υλοποιηθούν. 
Κοιτάξτε, είναι σίγουρο ότι καμία υπηρεσία, με κανένα προσωπικό, δεν μπορεί αυτομάτως να ανταποκριθεί σε όλες τις αυστηρές προθεσμίες, ανεξαρτήτως του όγκου που έχει μπροστά της να ικανοποιήσει. Για μας, για τον ΔΕΔΔΗΕ, το θέμα δεν τίθεται σε αυτή τη βάση όμως. Τίθεται στη βάση ότι υπάρχει μια κατεύθυνση από την πολιτεία, μέσω του  νομοσχεδίου, να προετοιμαστεί κατάλληλα για συγκεκριμένη περίοδο αδειοδότησης και γι’ αυτό είπα και στην αρχή της τοποθέτησής μου ότι αντιμετωπίζει αυτές τις νέες υποχρεώσεις ως μέρος του στρατηγικού του ρόλου ο ΔΕΔΔΗΕ, προκειμένου να συμβάλει στην ενεργειακή μετάβαση ως θεσμικός εταίρος της πολιτείας.

Σίγουρα πρέπει να υπάρξουν προϋποθέσεις για να επιταχυνθούν οι διαδικασίες. Για μας απαιτείται, για να μπορέσουν οι προθεσμίες αυτές να τηρηθούν, μια συνολική μετάβαση σε ένα πιο ψηφιοποιημένο, αυτοματοποιημένο και τυποποιημένο μοντέλο αδειοδότησης. Αυτό ήταν από την αρχή που σκεφτήκαμε όταν είδαμε το νομοσχέδιο. Κρίσιμα στοιχεία είναι η πλήρης ψηφιακή διαχείριση των αιτημάτων. Είναι η διαλειτουργικότητα με τους άλλους φορείς. Ήδη, δουλεύουμε πάνω σε αυτό τόσο με τον με τον ΔΑΠΕΠ καθώς και τις υπηρεσίες του Υπουργείου, σχετικά με το πληροφοριακό σύστημα για τις ΑΠΕ. Επίσης, η σαφής τυποποίηση των ελέγχων και των απαιτούμενων δικαιολογητικών. 

Σημειώνω σε αυτό το σημείο ότι αυτή η προσέγγιση, της πλήρους αυτοματοποίησης, απαιτεί την αποδοχή από όλους τους φορείς, από όλες τις πλευρές της αγοράς, ότι θα περιοριστεί αναγκαστικά η δυνατότητα για εξειδικευμένες λύσεις. Ξέρετε, οι εξειδικευμένες περιπτώσεις είναι αυτές που καταναλώνουν τον περισσότερο χρόνο στις υπηρεσίες, σχετικά με την αδειοδότηση, γιατί χρειάζονται εξειδικευμένες απαντήσεις. 

Σημαντικό, επίσης, στοιχείο είναι η ενίσχυση της σαφήνειας του θεσμικού πλαισίου, ούτως ώστε οι αδειοδοτικές υπηρεσίες να μπορούν εύκολα να διεκπεραιώνουν τις αιτήσεις. Είναι κάτι το οποίο επιδιώκεται, θεωρώ με σημαντική επιτυχία με το μέρος Β΄ του νομοσχεδίου. Επίσης, επειδή δεν είναι μόνο η αδειοδοτική διαδικασία, από πλευράς ΔΕΔΔΗΕ θα ήθελα να τονίσω ότι μεγάλη σημασία έχει η καλύτερη αξιοποίηση των δεδομένων δικτύου και ο έγκαιρος προγραμματισμός και η έγκριση από τη ΡΑΕ των απαραίτητων έργων, έτσι ώστε τα αδειοδοτούμενα έργα με σωστό χρονισμό να εντάσσονται στο δίκτυο, χωρίς εκπτώσεις στη λειτουργική ασφάλεια του συστήματος και του δικτύου. 

Θα συνδυάσω τη δεύτερη και την τρίτη ερώτηση του κ. Κυριάκη,  που αφορούν το αν το νομοσχέδιο ενισχύει τη συμμετοχή αποκεντρωμένων και ευέλικτων ενεργειακών συστημάτων και πώς αξιολογεί ο ΔΕΔΔΗΕ τη συμβολή αυτών των ρυθμίσεων στη βελτίωση της ευστάθειας και της ασφαλούς λειτουργίας του δικτύου και πώς συνάδει με τον προγραμματισμό του ΔΕΔΔΗΕ. Θέλω, επειδή υπάρχει αναφορά στον προγραμματισμό του ΔΕΔΔΗΕ, να σταθώ λίγο παραπάνω. 

Οι ρυθμίσεις αρχικά του άρθρου 27 είναι πολύ σημαντικές για την αξιοποίηση στο εγγύς μέλλον. Προφανώς δεν μπορεί να γίνει αύριο, γιατί  χρειάζεται δευτερογενές πλαίσιο. Στην αξιοποίηση, λοιπόν, στο εγγύς μέλλον, των μικροσυστημάτων και κυρίως των ηλεκτρικών οχημάτων ως πηγές ευελιξίας, δίνει έτσι αυτή η προσέγγιση τη δυνατότητα στους διαχειριστές, τόσο του διαχειριστή του δικτύου όσο και του συστήματος, να προμηθεύεται υπηρεσίες ευελιξίας από ένα πιο διευρυμένο φάσμα πηγών. 
Οι ρυθμίσεις του άρθρου, δρουν συνδυαστικά και  με τις προβλέψεις του άρθρου 30, στις οποίες προβλέπεται η υποχρέωση για αμφίδρομη φόρτιση - επαναφόρτιση. Το γνωστό για τα ηλεκτρικά οχήματα καθώς και τις προβλέψεις του ίδιου άρθρου. Και αυτό είναι πάρα πολύ σημαντικό για τις σαφείς υποχρεώσεις στους κατασκευαστές των μπαταριών να παρέχουν πρόσβαση σε σχεδόν πραγματικό χρόνο, σε κρίσιμες πληροφορίες που αφορούν στην κατάσταση υγείας τη στάθμη  φόρτισης, τη χωρητικότητα και τα σημεία ρύθμισης ισχύος των μπαταριών. Αυτά είναι πολύ σημαντικοί παράγοντες, προκειμένου για την αποτελεσματική αξιοποίηση της αποκεντρωμένης ευελιξίας και της διαχείρισης της συμφόρησης του δικτύου διανομής. 

Καταλυτικό παράγοντα όπως είπα και πριν για την επιτυχία του εγχειρήματος, αποτελεί η θέσπιση σαφών τεχνικών κανόνων, πράγμα το οποίο προβλέπεται με την Υπουργική Απόφαση που προβλέπεται στο άρθρο 30  και ο  ΔΕΔΔΗΕ είναι προφανές ότι θα συμβάλει με τις τεχνικές του γνώσεις προς αυτήν την κατεύθυνση. 

Συνολικά λοιπόν, τα άρθρα 27 και 30, αποτελούν για εμάς ένα βασικό δομικό στοιχείο για τη σύνδεση της ηλεκτροκίνησης και της αποθήκευσης ενέργειας με τη λειτουργία του έξυπνου δικτύου. Ένα τέτοιο έξυπνο δίκτυο, αναπτύσσει ο  ΔΕΔΔΗΕ και το ΔΟΜΗ  με τη μαζική ανάπτυξη των έξυπνων μετρητών ενός ευφυούς συστήματος μέτρησης καθώς και των δύο κέντρων ελέγχου ενέργειας, στο πλαίσιο διαχείρισης του δικτύου ως ένα ενιαίο σύστημα διανομής. Δηλαδή, το δίκτυο και οι πόροι του που είναι η παραγωγή και η διαχείριση της ζήτησης .

 Θα ήθελα να σημειώσω ότι μέχρι το τέλος του 2027 στα πλαίσια της ψηφιοποίησης και της δόμησης ενός έξυπνου δικτύου, έως το τέλος του χρόνου το 2027,  με  μόλις δύο έτη μετά τη σύναψη των σχετικών Συμβάσεων με τους αναδόχους μας, το 50% των καταναλωτών της χώρας θα διαθέτει έξυπνο μετρητή και αυτό αντιστοιχεί στο 70% της καταναλισκόμενης ενέργειας. Το ρολόι όλων των έξυπνων μετρητών και όλοι οι καταναλωτές, θα έχουν έξυπνο μετρητή μέχρι το τέλος του 2030. 

Τέλος, επειδή θα μιλήσουν και οι άλλοι φορείς και μπορούν να απαντήσουν στις ερωτήσεις θα μου επιτρέψετε κύριε Πρόεδρε, να απαντήσω σε μία ερώτηση του κ . Κυριάκη  στο άρθρο του νομοσχεδίου το οποίο αφορά τον περιορισμό της συμβολής των σταθμών  στο βραχυκύκλωμα και έτσι με το άρθρο αυτό δημιουργείται επιπλέον ηλεκτρικός χώρος για την παροχή προσφορών σύνδεσης σε έργα τα οποία περιμένουν στην ουρά και βρίσκονται στους σταθμούς οι οποίοι είναι κορεσμένοι. 
Είναι μια στοχευμένη τεχνική ρύθμιση η οποία επιτρέπει τη βέλτιστη αξιοποίηση του υφιστάμενου ηλεκτρικού χώρου και αν και  το πρόβλημα αυτό της στάθμης βραχυκύκλωσης είναι ένα αμιγώς τεχνικό θέμα που σχετίζεται με το επίπεδο αντοχής του εξοπλισμού του δικτύου καθώς και του εξοπλισμού των καταναλωτών και των παραγωγών μας που συνδέονται στο δίκτυο, πέραν αυτής της πρόβλεψης του άρθρου 30, σίγουρα μπορούν να ληφθούν και πρόσθετα μέτρα. Και μου δίνεται η ευκαιρία, σκέψεις οι οποίες κάνουμε στο ΔΕΔΔΗΕ να τις προτείνω στην Επιτροπή.

 Από πλευράς διαχειριστή, αυτό που μπορεί να γίνει είναι η αναβάθμιση μέρους του εξοπλισμού του δικτύου και ο συντονισμός με τους καταναλωτές, προκειμένου και εκείνοι αντίστοιχα να αυξήσουν τη στάθμη αντοχής σε βραχυκύκλωμα του εξοπλισμού τους. Και σημαντική επίσης θα ήταν η θέσπιση μιας γενικής ρυθμιστικής υποχρέωσης σε όλους τους παραγωγούς, για περιορισμό της συμβολής στο ρεύμα βραχυκύκλωσης των σταθμών τους ανάλογα με την τεχνολογία του σταθμού. Από εδώ και πέρα εννοώ, η ρύθμιση αφορά τους σταθμούς οι οποίοι είναι συνδεδεμένοι στο δίκτυο. Ευχαριστώ πολύ.

ΑΦΡΟΔΙΤΗ ΚΤΕΝΑ( Ειδική Αγορήτρια της Κ.Ο ΚΚΕ): Μία ερώτηση έχουμε απευθύνει στο ΔΕΔΔΗΕ  και δεν έχει απαντηθεί.  Κατά πόσο το(ΔΕΔΔΗΕ) είναι σε θέση να εξυπηρετήσει την αμφίδρομη φόρτιση και από άποψη στελέχωσης και από άποψη τεχνικής. Δηλαδή,  για το εάν τα δίκτυα είναι έτοιμα να υποδεχτούν αμφίδρομη φόρτιση. 
ΔΗΜΗΤΡΙΟΣ ΤΣΑΛΕΜΗΣ (Διευθυντής της Διεύθυνσης Πελατών Δικτύου του Διαχειριστή του Ελληνικού Δικτύου Διανομής Ηλεκτρικής Ενέργειας ((Δ.Ε.Δ.Δ.Η.Ε.)): Συγγνώμη, δεν αναφέρθηκα στο όνομά σας, αλλά θεωρώ ότι απάντησα την ερώτηση, γιατί είπα ότι μία από τις πιο σημαντικές προϋποθέσεις για να μπορέσουν να υλοποιηθούν στην πράξη οι προβλέψεις των άρθρων, είναι η έκδοση της υπουργικής απόφασης που προβλέπεται στο άρθρο 30, για τις τεχνικές παραμέτρους της αμφίδρομης φόρτισης. Αναφέρθηκε, ειδικά στην αμφίδρομη φόρτιση. 

ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Άρα, δεν υπάρχει αυτή τη στιγμή αυτή η δυνατότητα και δεν ξέρουμε και τι θα προβλέπει. 

ΔΗΜΗΤΡΙΟΣ ΤΣΑΛΕΜΗΣ (Διευθυντής της Διεύθυνσης Πελατών Δικτύου του Διαχειριστή του Ελληνικού Δικτύου Διανομής Ηλεκτρικής Ενέργειας ((Δ.Ε.Δ.Δ.Η.Ε.)): Η υπουργική απόφαση θα πει αρκετά πράγματα.

ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Από τη μεριά του Διαχειριστή του Ελληνικού Δικτύου Διανομής Ηλεκτρικής Ενέργειας τεχνικά είναι έτοιμος να το υποστηρίξει; Αυτό είναι απλό που λέω, δεν έχει να κάνει με υπουργική απόφαση. 

ΔΗΜΗΤΡΙΟΣ ΤΣΑΛΕΜΗΣ (Διευθυντής της Διεύθυνσης Πελατών Δικτύου του Διαχειριστή του Ελληνικού Δικτύου Διανομής Ηλεκτρικής Ενέργειας ((Δ.Ε.Δ.Δ.Η.Ε.)): Έχει γίνει με το ευφυές σύστημα που αναπτύσσει όσον αφορά τις μετρητικές διατάξεις, οι οποίες θα εγκατασταθούν στα σημεία επαναφόρτισης. Θα είναι έτοιμος ο Δ.Ε.Δ.Δ.Η.Ε. να το κάνει, γιατί τα μετρητικά δεδομένα θα είναι αμφίδρομα από τον έξυπνο μετρητή. 

ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Δεν είναι μόνο θέμα δεδομένων. Ποια είναι χρονικά η προθεσμία που διαβλέπετε γι’ αυτό; 
ΔΗΜΗΤΡΙΟΣ ΤΣΑΛΕΜΗΣ (Διευθυντής της Διεύθυνσης Πελατών Δικτύου του Διαχειριστή του Ελληνικού Δικτύου Διανομής Ηλεκτρικής Ενέργειας ((Δ.Ε.Δ.Δ.Η.Ε.)): Όταν λέτε χρονικά;

ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Πότε θεωρείτε ότι θα είναι έτοιμο το δίκτυό του Δ.Ε.Δ.Δ.Η.Ε. να υποστηρίξει αμφίδρομη φόρτιση; 

ΔΗΜΗΤΡΙΟΣ ΤΣΑΛΕΜΗΣ (Διευθυντής της Διεύθυνσης Πελατών Δικτύου του Διαχειριστή του Ελληνικού Δικτύου Διανομής Ηλεκτρικής Ενέργειας ((Δ.Ε.Δ.Δ.Η.Ε.)): Σας λέω ότι από τη στιγμή που υπάρχουν οι μετρητές και τώρα αναπτύσσεται το ευφυές σύστημα μέτρησης το οποίο θα είναι έτοιμο μέχρι τέλους του έτους να δεχθεί όλα τα δεδομένα και να κάνει τους ελέγχους αντίστοιχα στους παραγωγούς, θεωρώ ότι είναι θέμα ανάπτυξης μετά, δεν θα είναι θέμα του Δ.Ε.Δ.Δ.Η.Ε.. Σας ευχαριστώ.
ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Εξάλλου είπατε ότι θα συνδράμετε στη σύνταξη της υπουργικής απόφασης κ.λπ. με τις τεχνικές σας γνώσεις.  

ΔΗΜΗΤΡΙΟΣ ΤΣΑΛΕΜΗΣ (Διευθυντής της Διεύθυνσης Πελατών Δικτύου του Διαχειριστή του Ελληνικού Δικτύου Διανομής Ηλεκτρικής Ενέργειας ((Δ.Ε.Δ.Δ.Η.Ε.)): Ναι, βεβαίως.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Τον λόγο έχει ο Πρόεδρος του Διοικητικού Συμβουλίου και Γενικός Διευθυντής του Κέντρου Ανανεώσιμων Πηγών και Εξοικονόμησης Ενέργειας (Κ.Α.Π.Ε.), κ. Δημήτριος Καρδοματέας.

ΔΗΜΗΤΙΟΣ ΚΑΡΔΟΜΑΤΕΑΣ (Πρόεδρος του Διοικητικού Συμβουλίου και Γενικός Διευθυντής του Κέντρου Ανανεώσιμων Πηγών και Εξοικονόμησης Ενέργειας (Κ.Α.Π.Ε.)): Έχουμε μία ερώτηση από τον κ. Κυριάκη, σε ό,τι αφορά τα Προγράμματα Κατάρτισης Τεχνιτών, που έχουμε μέχρι τώρα εκτελέσει. 

Πράγματι, είχαμε ένα Πρόγραμμα σε ευρωπαϊκό επίπεδο το οποίο λεγόταν «Build Up Skills», το οποίο συνεχίζεται και έχει ως σκοπό να καθορίσει τις ανάγκες που προκύπτουν όσον αφορά τις ειδικότητες και τις εξειδικεύσεις από την υλοποίηση της ενεργειακής μετάβασης. Αυτό έχει ξεκίνησε από πλευράς Ευρωπαϊκής Επιτροπής, διότι θεωρείται ότι θα υπάρξουν μεγάλες ανάγκες σε σχετικές ειδικότητες. Μάλιστα, η έλλειψη σήμερα υπολογίζεται ότι μπορεί να αγγίζει και τις 500.000 θέσεις εργασίας που να έχουν αυτά τα εξειδικευμένα προσόντα και οι οποίες πάνε φυσικά να καλυφθούν μέσω τις εξειδικεύσεις και τις καταρτίσεις του τεχνικού κόσμου. 

Στο παρελθόν ένα άλλο Πρόγραμμα που εκτέλεσε, που έγινε πριν από δύο χρόνια περίπου, ήταν μία κατάρτιση εγκαταστατών ηλιακών συλλεκτών σε συνεργασία με την Ελληνική Βιομηχανία Ηλιακής Ενέργειας (Ε.Β.Η.Ε.) και η ανταπόκριση είχε πάει πολύ καλά.

Φυσικά, σχεδιάζουμε στο μέλλον με αντίστοιχες πρωτοβουλίες, οι οποίες απαιτούν και τη συνεργασία των αντίστοιχων οργανώσεων των τεχνικών και της βιομηχανίας, αλλά και σε συνεργασία με εκπαιδευτικά ιδρύματα, γιατί αυτοί θα είναι που θα υλοποιήσουν τελικά τις καταρτήσεις. Εμείς θα οργανώσουμε και θα ετοιμάσουμε, ίσως και εγχειρίδια κατάρτισης, δηλαδή, θα έχουμε την τεχνική υποστήριξη και την οργάνωση. Αυτό είναι όλο το (concept) και πιστεύω ότι θα πάει καλά αυτό.

Επίσης, η άλλη ερώτηση από τον Ειδικό Αγορητή του «ΣΥ.ΡΙΖ.Α.- Π.Σ.» ήταν σχετικά με τις υποδομές του Κέντρου Ανανεώσιμων Πηγών και Εξοικονόμησης Ενέργειας (Κ.Α.Π.Ε.) και αν έχουμε τη δυνατότητα (capacity) για να υλοποιήσουμε την υποστήριξη των ενεργειών που προβλέπει όλο αυτό το Πρόγραμμα της ενεργειακής μετάβασης. 

Σε ό,τι αφορά το Κέντρο Ανανεώσιμων Πηγών και Εξοικονόμησης Ενέργειας (Κ.Α.Π.Ε.), πράγματι, λοιπόν, υπάρχουν αυτές οι υποδομές. Αυτή τη στιγμή, ήδη, υποστηρίζουμε το υπουργείο. Έχουμε το κατάλληλο τεχνικό προσωπικό, αλλά δεν μπορώ να πω ότι δεν έχουμε κάποια θέματα προς επιλύσει και είμαστε σε συνεργασία με το υπουργείο. Τα θέματα αυτά, αφορούν τη στελέχωση του Κέντρου, γιατί φθίνει λόγω των συνταξιοδοτήσεων. Είμαστε σε συνεννόηση με το υπουργείο για να λυθούν αυτά τα θέματα.

Επίσης, το Κέντρο Ανανεώσιμων Πηγών και Εξοικονόμησης Ενέργειας (Κ.Α.Π.Ε.) χρειάζεται μια αναθεώρηση κανονισμού λειτουργίας. 

Επίσης, η Διοίκηση του Κέντρου Ανανεώσιμων Πηγών και Εξοικονόμησης Ενέργειας (Κ.Α.Π.Ε.) υλοποιεί ένα έργο ψηφιακού εκσυγχρονισμού. 


Ήδη έχουμε κάνει αρκετά και προχωράμε σε ένα πρόγραμμα που θα εκσυγχρονίσει όλες τις ψηφιακές υποδομές του Κέντρου για να μπορέσει να αποκριθεί, γιατί, ξέρετε, όλη αυτή η ενεργειακή μετάβαση είναι πολύ σημαντικό να υποστηρίζεται και από τα κατάλληλα πληροφοριακά συστήματα για να μπορέσει να αποδώσει. 
Δεν έχω δεχθεί ειδικά εγώ άλλες ερωτήσεις για το ΚΑΠΕ, υπάρχουν γενικές ερωτήσεις στις οποίες δεν ξέρω εάν θέλετε να αναφερθώ. 

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Υπάρχουν δύο γενικές ερωτήσεις. Εάν θέλετε την άποψή σας.
ΔΗΜΗΤΡΙΟΣ ΚΑΡΔΟΜΑΤΕΑΣ (Πρόεδρος του Δ.Σ. και Γενικός Διευθυντής του Κέντρου Ανανεώσιμων Πηγών και Εξοικονόμησης Ενέργειας (ΚΑΠΕ)): Να πω για τις ανεμογεννήτριες, για τις οποίες ετέθη το θέμα.

Εμείς, επειδή είχαμε αναλάβει και τη διαμόρφωση του ΕΣΕΚ, είμαστε της άποψης ότι η αιολική ενέργεια είναι απαραίτητη. Είναι απαραίτητες οι ανεμογεννήτριες για να συμπληρώσουν το μίγμα ΑΠΕ. Δεν αρκεί η ηλιακή ενέργεια η οποία δουλεύει 8 έως 10 ώρες συγκεκριμένες και μετά στοπ. χρειάζεται οπωσδήποτε να υπάρχει και ηλιακή ενέργεια να κάνεις ενεργειακή μετάβαση.

Σε ό,τι αφορά το θέμα των πτηνών είναι όντως ένα θέμα και σίγουρα η περιβαλλοντική αδειοδότηση πρέπει να λαμβάνει υπόψη τις μεταναστευτικές ροές των πτηνών, να μη γίνονται εκεί τέτοιες εγκαταστάσεις οι οποίες να είναι φονικές για τα πτηνά. Από την άλλη πλευρά, όταν δεν υπάρχουν μεταναστευτικές ροές, το ΚΑΠ έχει αναπτύξει ένα σύστημα έγκαιρης ειδοποίησης των πτηνών, δηλαδή με κάμερες και με ένα σύστημα λογισμικού αναγνωρίζει τα πτηνά και είτε βγάζει κάποιους ήχους που προσομοιάζουν του ς ήχους του κορακιού ούτως ώστε να αποφεύγονται τα πτηνά, είτε ακόμα και μειώνει τη λειτουργεία της ανεμογεννήτριας. Αυτά τα συστήματα έχουν εφαρμοστεί και εμπορικά και νομίζω ότι μπορούν να μειώσουν το πρόβλημα.

Όσον αφορά την τοποθέτηση ανεμογεννητριών σε δάση, αυτό που ήθελα να πω είναι ότι ας δούμε και την άλλη άποψη, δηλαδή στα δάση, όπως γνωρίζουμε, υπάρχει μεγάλος κίνδυνος πυρκαγιάς. Η τοποθέτηση μιας ανεμογεννήτριας σε δάσος δημιουργεί και μια αντιπυρική ζώνη την οποία πολλές φορές οι δασολόγοι τη θέλουν διότι έτσι μπορεί να προστατευθεί το δάσος καλύτερα. 

Τα αιολικά, επίσης, δεν μπορείς να τα βάλεις όπου θες, θα πρέπει να τα βάλεις εκεί όπου υπάρχει αιολικό δυναμικό. Άρα, πρέπει να κάνεις κάποιο σχεδιασμό βελτιστοποίησης και ελαχιστοποίησης των περιβαλλοντικών επιπτώσεων. Σε αυτό συμφωνούμε, φυσικά πρέπει να γίνεται. Δεν μπορούμε, όμως, να δεχτούμε ότι πρέπει να σταματήσουμε να βάζουμε αιολικά διότι είναι σαν να λέμε ότι είναι καλύτερα να συνεχίσουμε με τα ορυκτά καύσιμα από περιβαλλοντικής απόψεως παρά με τις ΑΠΕ. 

Επομένως, θεωρούμε ότι και η τεχνολογία έχει δώσει λύσεις και οι περιβαλλοντικές μελέτες μπορούν να διασφαλίσουν ώστε αυτά τα δύο να συμβαδίζουν και τα αιολικά να συμβαδίσουν και να προστατευθεί το περιβάλλον κατά τον καλύτερο δυνατό τρόπο. 

Όσον αφορά την άλλη ερώτηση για τους αποθηκευτικούς χώρους, προφανώς πρέπει να προχωρήσουν, ήδη είναι σε φάση υλοποίησης και οπωσδήποτε δεν μπορεί να γίνει ενεργειακή μετάβαση χωρίς τους αποθηκευτικούς χώρους. Αυτό είναι σαφές. 

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Ωραία. 

Το λόγο έχει ο κ. Στεφάτος, για να απαντήσει στις ερωτήσεις. 

ΑΡΙΣΤΟΦΑΝΗΣ ΣΤΕΦΑΤΟΣ (Διευθύνων Σύμβουλος της Ελληνικής Διαχειριστικής Εταιρείας Υδρογονανθράκων και Ενεργειακών Πόρων ΑΕ (ΕΔΕΥΕΠΑΕ): Ευχαριστώ πολύ, κύριε Πρόεδρε. 

Είχα δύο ερωτήσεις από τον κ. Κυριάκη. Η πρώτη, εν συντομία, αναφέρεται στην Εταιρεία Ειδικού Σκοπού και κατά πόσο βοηθάει στην ορθολογική αξιοποίηση του θαλάσσιου χώρου προς όφελος του δημοσίου συμφέροντος. Πολύ γρήγορα θα πω ότι η Εταιρεία Ειδικού Σκοπού έχει αποκλειστικό στόχο τη συλλογή δεδομένων. Τα δεδομένα αυτά είναι ωκεανογραφικά, είναι ανεμολογικά και είναι και δεδομένα πυθμένα, καθώς και περιβαλλοντικά. 

Αυτό σημαίνει ότι η ελληνική πολιτεία συμμετέχει και έχει πρώτη εικόνα αναφορικά με τα τεχνικά χαρακτηριστικά των έργων, της δίνει τη δυνατότητα να επιβεβαιώσει σε ποιες περιοχές έχει νόημα να κατασκευαστούν τα έργα και τι ιδιαίτερα χαρακτηριστικά έχουν.
Αυτό με τη σειρά του βοηθάει στην εκτίμηση των οικονομικών χαρακτηριστικών των έργων, συνεπώς και την ανταγωνιστικότητά τους και τις προσδοκίες αναφορικά με το κόστος λειτουργίας τους το οποίο είναι πολύ σημαντικό για να έχουμε στο μέλλον έναν ορθολογικό και ανταγωνιστικό σχεδιασμό και, τέλος, μας δίνει κρίσιμη περιβαλλοντική πληροφόρηση που μας επιτρέπει να απορρίψουμε ή να πάρουμε επιπλέον μέτρα εάν και όπου απαιτείται.
Η δεύτερη ερώτηση πάλι στο ίδιο θέμα από τον κ. Κυριάκη, ήταν κατά πόσο διασφαλίζεται ο ανταγωνισμός. Εν συντομία, θα ξεκινήσω διευκρινίζοντας ίσως εκ του περισσού το ότι δεν προβλέπεται εδώ. Δεν δίνεται κάποια προνομιακή πρόσβαση σε όσους θα συμμετέχουν ή θα πάρουν τα δεδομένα από το όχημα ειδικού σκοπού, το όχημα ειδικού σκοπού δεν είναι επενδυτής ΕΑΠ, δεν λαμβάνει μέρος στην ανταγωνιστική διαδικασία και σε καμία περίπτωση δεν αντικαθιστά τις προβλέψεις του νόμου ως προς τα χαρακτηριστικά που πρέπει να έχουν όσοι θα συμμετάσχουν. 
Αυτό που κάνει όμως και είναι πολύ σημαντικό, επιταχύνει καταρχήν τις έρευνες πεδίου, ενημερώνει την αγορά και την πολιτεία αναφορικά με το ποιες θα πρέπει να είναι οι προσδοκίες μας, εξασφαλίζει τον σχεδιασμό των μετρητικών εργασιών έτσι ώστε να έχουμε ανταγωνιστικά δεδομένα σε όλες τις περιοχές, μειώνει το κόστος μέσω οικονομίας κλίμακος το οποίο είναι πολύ σημαντικό και εξίσου σημαντικό, είναι ότι αποφεύγουμε την συμφόρηση την επιχειρησιακή, τον επιχειρησιακό κορεσμό περιοχών και ουσιαστικά μειώνουμε και το περιβαλλοντικό αποτύπωμα από τη διενέργεια τέτοιων ερευνών στο πεδίο. 
Συνεπώς, θεωρούμε ότι ενισχύει σημαντικά, θα τολμούσα να πω, τον δυνητικό ανταγωνισμό στο μέλλον για την κατασκευή τέτοιων έργων. 
Σας ευχαριστώ πολύ .
ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Ευχαριστούμε τον κ. Στεεφάτο.
Το λόγο έχει ο κ. Μπλέτσας. 
ΣΤΥΛΙΑΝΟΣ ΜΠΛΕΤΣΑΣ (Αντιπεριφερειάρχης Βιώσιμης Ανάπτυξης, Ενέργειας, Χωροταξίας και Περιβάλλοντος και Πρόεδρος της Επιτροπής Περιβάλλοντος, Χωροταξίας, Ενέργειας και Φυσικών Πόρων της Περιφέρειας Δυτικής Ελλάδας):  Ευχαριστώ, κύριε Πρόεδρε. Καταρχήν στις ερώτησης του κυρίου Ζαμπάρα, να πω το εξής. Η θεσμοθέτηση των Ενεργειακών Κοινοτήτων στη χώρα μας έγινε με το ν.4513/2018. Στη συνέχεια με την ανάγκη εναρμόνισης με το ενωσιακό δίκαιο και τις οδηγίες του, περάσαμε στο ν. 5037 και η σημαντικότερη και καθοριστική αλλαγή ήρθε με τον ν. 5106, 1/5/2024 όπου ο νόμος αυτός κατήργησε το εργαλείο του ενεργειακού συμψηφισμού met metering. Η μετάβαση αυτή υπαγορεύτηκε για λόγους ανάγκης διαχείρισης του περιορισμένου ηλεκτρικού χώρου και για την αποφυγή στρεβλώσεων στην αγορά της ενέργειας.
Από τα σημαντικότερα επιτεύγματα της Περιφερειακής Αρχής, λοιπόν, από το Νεκτάριο Φαρμάκη, ήταν η επιτυχημένη διεκδίκηση μιας ειδικής νομοθετικής παρέμβασης που έγινε με το ν. 5151/2024 (του νόμου Σκυλακάκη) που κλείδωσε το καθεστώς του ενεργειακού συμψηφισμού net metering για το συγκεκριμένο έργο, παρά την καθολική μετάβαση της χώρας στο net billing. Ήρε τους περιορισμούς στους όρους σύνδεσης για τις Ενεργειακές Κοινότητες και έδωσε τη δυνατότητα σε όλες τις Κοινότητες του σχήματος να λάβουν οριστικούς όρους σύνδεσης με προτεραιότητα. 
Σήμερα, λοιπόν, με το σημερινό άρθρο ορίζεται και σαφώς η διάρκεια των net metering έτσι ώστε να έχουμε την απαραίτητη ασφάλεια δικαίου για τη χρηματοδότηση και υλοποίηση της επένδυσης. 
Με τα νεότερα στοιχεία, όπως έχουμε μετρήσει από τις παροχές όλων των φορέων μας, το συνολικό κόστος σήμερα με το σενάριο αναφοράς που πληρώνουμε είναι 23 εκατ. κόστος ενέργειας και 4,5 εκατ. ρυθμιζόμενες χρεώσεις, δηλαδή, 27,5 εκατ. που αναφέρθηκα νωρίτερα. Την πρώτη δεκαετία η ενέργεια θα είναι μηδέν, γιατί είναι net metering, οι ρυθμιζόμενες χρεώσεις παραμένουν οι ίδιες 4,5 εκατ., το κόστος της επένδυσης του πάρκου που θα κατασκευάσουμε ανέρχεται στα 4 εκατ. και το κόστος λειτουργίας σε 870.000. Αυτό μας δίνει μία μείωση της δαπάνης για την ενέργεια κατά 66%. 
Τα επόμενα χρόνια από το …. μέχρι το ‘25 με το net billing οι ρυθμιζόμενες χρεώσεις παραμένουν οι ίδιες 4,5 εκατ. όπως και το κόστος λειτουργίας 870.000. Ο προσδιορισμός του κόστους ενέργειας με net billing μια δύσκολη άσκηση διότι απαιτεί να γνωρίζουμε στοιχεία από έξυπνους μετρητές και μάλιστα … που δεν έχουμε στις κοινότητες. Παρόλα αυτά όμως αξιοποιώντας πληροφορίες, γνώσεις και μοντέλα μαθηματικά κάναμε μια εκτίμηση του κόστους που θα πληρώνουμε ενέργεια, που είναι γύρω στα 6,5 εκατ..
Συνεπώς, θα έχουμε μια μείωση της δαπάνης της τάξης του 58%. Μεσοσταθμικά, λοιπό, για όλη την εικοσιπενταετία θα έχουμε μείωση της δαπάνης κατά 62% όπως αναφέρθηκα νωρίτερα κερδίζοντας περίπου 17 εκατ. τον χρόνο οι φορείς που συμμετέχουμε σε αυτό το πρότζεκτ. Εάν ήταν μόνον net metering τότε αυτό το 62% θα ήταν 73% θα κερδίζαμε, δηλαδή, περίπου 4 εκατ. περισσότερα [image: image1.emf]Τόσο σαν άνθρωπος όσο και σαν μηχανικός ήθελα να πω το εξής συνειδησιακό που έχω. Το  net   metering   είναι μια διαδικασία κατά την οποία παράγουμε ενέργεια την ημέρα που είναι  πολύ φθηνή, ίσως και μηδενική, ίσως και αρνητική και καταναλώνουμε ενέργεια το βράδυ  που είναι ακριβή, γιατί την παίρνουμε από τα ορυκτά καύσιμα. Ποιος την πληρώνει αυτή τη  διαφορά ; Κύριε Πρόεδρε, την πληρώνει ο πολίτης και δυστυχώς την πληρώνει ο πολίτης που  δεν έχει φωτοβολταϊκό που πολλές φορές είναι και πιο ευάλωτος πολίτης, αυτός πο υ δεν έχει  χρήματα. Όταν μιλάμε για μια πραγματική, λοιπόν, δημοκρατία και όχι μια ψευδεπίγραφη  ενεργειακή δημοκρατία, δεν πρέπει ο πολίτης να πληρώνει το κέρδος του διπλανού του. Αυτό  είναι ένα συνειδησιακό μου πρόβλημα που το έχω.   Εάν μου πείτε, σαν Αντιπεριφερειάρχης, τα παραπάνω 4 εκατομμύρια το χρόνο στα  έδινε το Υπουργείο, κάνοντας όλο το έργο  net   metering   θα τα έπαιρνα. Αλλά, εν πάση  περιπτώσει, με αίσθημα ευθύνης προς τον κόσμο της Αιτωλοακαρνανίας και της Δυτικής  Ελλάδας και προς όλο το κοινωνικό σύνολο στη χώρα πιστεύω ότι το έργο αυτό είναι  fair ,  είναι δίκαιο έργο, έτσι όπως κατασκευάζεται. Προφανώς δεν έχουμε πάρει ποτέ καμία  απόφαση για αλλαγή σε  net   billing   και δεν θα μπορούσε, γιατί με μόνο  net   billing   το έργο δεν  ήταν β ιώσιμο. Απαιτούνταν χρόνια  net   metering   για να μπορεί να είναι βιώσιμο κάτι που  ενστερνίστηκε το Υπουργείο και το ευχαριστούμε πάρα πολύ γι’ αυτό.  


Αγαπητέ, κύριε Ζαμπάρα, το συγκεκριμένο έργο γίνεται μόνο στην Περιφέρεια Δυτικής Ελλάδος. Όλα αυτά τα σημαντικά οφέλη τα παίρνει η Περιφέρεια Δυτικής Ελλάδος, οι πολίτες και οι αγρότες. Νομίζω ότι συγχαρητήρια πρέπει να δώσουμε στην Περιφέρεια, παρά κριτική. Όσον αφορά το ερώτημα της βουλευτή του ΚΚΕ για την βιωσιμότητα της αγροτικής παραγωγής. Να πω ότι για τους 140.000 κατ’ επάγγελμα αγρότες Δυτικής Ελλάδας θα υπάρξει μείωση του κόστους άρδευσης που μπορεί να φτάνει μέχρι και το 66%. Αυτό θα καταστήσει τα αγροτικά προϊόντα της περιοχής πιο ανταγωνιστικά στις διεθνείς αγορές και θα διασφαλίζει τη βιωσιμότητα των αγροτικών εκμεταλλεύσεων.

ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΑ ΕΛΛΑΔΑΣ»): Συγγνώμη, αυτό είναι εκτίμηση. Σωστά; Εκτίμηση με βάση το επιχειρηματικό σχέδιο;

ΣΤΥΛΙΑΝΟΣ ΜΠΛΕΤΣΑΣ (Αντιπεριφερειάρχης Βιώσιμης Ανάπτυξης, Ενέργειας, Χωροταξίας και Περιβάλλοντος και Πρόεδρος της Επιτροπής Περιβάλλοντος, Χωροταξίας, Ενέργειας και Φυσικών Πόρων της Περιφέρειας Δυτικής Ελλάδας): Ακριβώς, ναι, βάσει του επιχειρηματικού σχεδίου. Επίσης αναφερθήκατε για κέρδος. Να σας πω ότι δεν έχουν κέρδος αυτές οι κοινότητες. Είναι έργο αυτοπαραγωγής – αυτοκατανάλωσης, είναι το μεγαλύτερο έργο ενεργειακού συμψηφισμού στη χώρα και από τα μεγαλύτερα στην Ευρώπη, γι’ αυτό είναι τόσο καινοτόμο και γι’ αυτό και χρηματοδοτήθηκε από το ΕΣΠΑ Δυτικής Ελλάδας από την ΕΕ. Όσον αφορά για τα νοικοκυριά, υπάρχει κεντρική δέσμευση της Περιφέρειας να δώσουμε δωρεάν ενέργεια μέσω του Πάρκου σε 17.000 ευάλωτα νοικοκυριά, πέραν ενδεχομένως από τις δράσεις που θα κάνουν οι Δήμοι από το κόστος ενέργειας που θα έχουν εξοικονομήσει μέσω της συμμετοχής τους στο συγκεκριμένο έργο.

Για τον βουλευτή της Νίκης, για την απώλεια των αγροτικών εκτάσεων. Να πω ότι, εντάξει, πρόκειται για ένα πάρκο 1.300 στρεμμάτων που παραχωρήθηκε από το Υπουργείο Αγροτικής Ανάπτυξης. Ορίζει ο νόμος πόσο μπορούν οι αγροτικές εκτάσεις να έχουν φωτοβολταϊκά, είμαστε εντάξει σε αυτό. Η αρμόδια Επιτροπή της Διεύθυνσης Αγροτικής Ανάπτυξης της Περιφέρειας έδωσε την έγκρισή της για την εγκατάσταση, διότι πρόκειται για μία μεγάλη επένδυση, εμβληματική επένδυση, στην οποία συμμετέχουν ΟΤΑ με σημαντικό κοινωνικό αντίκρισμα, αλλά συμμετέχουν, βεβαίως, και οι ΤΟΕΒ, που αναφέρθηκε νωρίτερα, με τα σημαντικά πλεονεκτήματα που έχουν. Σας ευχαριστώ.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Έχω προσωπική άποψη για τους ΤΟΕΒ της Περιφέρειας Δυτικής Ελλάδας και όλης της χώρας, διότι ήμουν αρμόδιος Υφυπουργός του Υπουργείου Αγροτικής Ανάπτυξης και ξέρω το δυσβάστακτο κόστος και τα λειτουργικά προβλήματα που υπάρχουν στους ΤΟΕΒ στη συγκεκριμένη περιοχή και ελπίζω, πραγματικά, να εφαρμοστεί το έργο για  να είναι μια μεγάλη ανάσα για τον αγροτικό κόσμο της πατρίδας μας. Λοιπόν, ο κύριος Παραδιάς έχει αποχωρήσει, αν και έχουν τεθεί ερωτήσεις στον κύριο Παραδιά και δεν είναι εδώ να απαντήσει. Το λόγο έχει ο κύριος Δημήτριος Μπαρέλος. Τον έχουμε ζήσει στην Άρτα για πολλά χρόνια που ήταν εκεί στον φορέα Αμβρακικού, με τις δράσεις του και τις πρωτοβουλίες του. Έχετε το λόγο, κύριε Μπαρέλο.

ΔΗΜΗΤΡΙΟΣ ΜΠΑΡΕΛΟΣ (Αντιπρόεδρος του ΔΣ του Πανελλαδικού Συλλόγου Εργαζομένων ΟΦΥΠΕΚΑ): Ευχαριστώ πολύ, κύριε Πρόεδρε. Έχω καταγράψει δύο ερωτήματα από τον βουλευτή κύριο Παρασύρη. Το πρώτο που αφορά το άρθρο 103 για την νομοθετική ρύθμιση σχετικά με την 24μηνη παράταση των συμβάσεων. Προφανώς και δεν μπορεί να χαρακτηριστεί οριστική λύση, αλλά θα πρέπει να τονίσουμε ότι ήταν μία αναμφίβολα απαραίτητη και αναγκαία λύση προκειμένου να δοθεί κάποιο διέξοδο στους συναδέλφους που δεν είναι επιτυχόντες του διαγωνισμού 1Κ του 2025 του ΑΣΕΠ και στις προσεχείς ημέρες θα οδηγούνταν στο ταμείο ανεργίας. 

Φυσικά, βέβαια, θα πρέπει να διευκρινιστεί και να συγκεκριμενοποιηθεί η πρόβλεψη για τη δυνατότητα ανανέωσης των παρατάσεων που θα θέλαμε να γνωρίζουμε περισσότερα για τις διαδικασίες και φυσικά, ευελπιστούμε ότι αυτή η διετία, αυτό το προσεχές διάστημα θα αποτελέσει ένα μεταβατικό διάστημα, στο οποίο σε συνεργασία με τη διοίκηση του ΟΦΥΠΕΚΑ και το εποπτεύων Υπουργείο θα βρεθεί μία οριστική λύση που θα δικαιώνει, θα καθησυχάζει και θα σταθεροποιηθεί το εργασιακό κλίμα στην υπηρεσία μας. 

Όσον αφορά τη δεύτερη ερώτηση του κ. Παρασύρη, δεν είμαστε σίγουροι αν θα έπρεπε εμείς να κάνουμε την εκτίμηση για τα κενά που υπάρχουν, μετά και τα αποτελέσματα της προκήρυξης του ΑΣΕΠ ή η διοίκηση του ΟΦΥΠΕΚΑ. Εμείς, με υπευθυνότητα θα θέλαμε να δηλώσουμε ότι ως εργαζόμενοι που δεν είμαστε στο φυσικό περιβάλλον απλά για βιοποριστικούς λόγους, αλλά πρωτίστως από την ειλικρινή αγάπη μας για το ελληνικό φυσικό περιβάλλον και την καθημερινή προσπάθεια που κάνουμε για την προστασία του, θα θέλαμε να δηλώσουμε ότι σε συνεργασία πάλι με τη διοίκηση θα είμαστε συνεχώς στο πλάι και των νέων συναδέλφων, προκειμένου να καλυφθούν τα όποια κενά, οι όποιες αντιξοότητες, προκειμένου να καταφέρουμε για μια ακόμη φορά να φέρουμε τα βέλτιστα δυνατά αποτελέσματα. Ευχαριστώ. 

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Το λόγο έχει ο κ. Κοντοδήμος. 

ΚΩΝΣΤΑΝΤΙΝΟΣ ΚΟΝΤΟΔΗΜΟΣ (Γενικός Γραμματέας του Συνδικάτου Εργαζομένων ΕΑΓΜΕ): Ευχαριστώ, κ. Πρόεδρε. Θα ξεκινήσω από τις ερωτήσεις που μου έκανε η κυρία Κτενά, για τις υφιστάμενες οργανικές θέσεις της ΕΑΓΜΕ αν είναι αρκετές. Δεν είναι ούτε αυτές καλυμμένες. Αυτή τη στιγμή είμαστε περίπου 140 μόνιμοι και με προοπτική αποχώρησης, δηλαδή, εγώ στην ηλικία των 63 είμαι από τους νεότερους. Είμαστε σε ένα πεδίο που φεύγουμε από το ΕΑΓΜΕ και αποστελεχώνεται. 

Η δε εμπειρία, που είναι ένα πεδίο που χρειάζεται την εμπειρία και να κάτσεις με ένα παλιό συνάδελφο για να περπατήσεις ένα βουνό και να το μάθεις, αυτή χάνεται. Η πάγια θέση του Συνδικάτου είναι τουλάχιστον για 500 θέσεις που έχει αναφέρει το επιχειρησιακό σχέδιο του Πανεπιστημίου Πειραιώς. Τουλάχιστον αυτές. Οι 220 και ελλιπέστατες για τα παιδιά που το ΙΓΜΕ πια αναπτύσσει, όπως φυσικές καταστροφές, όπως κατολισθήσεις, όπως DANIEL, όπως πλημμύρες, όπως τα ενεργά σεισμικά ρήγματα, όπως την μεταλλευτική έρευνα της χώρας να την επικαιροποιήσει ή τον έλεγχο των υπόγειων υδάτων της χώρας. 

Είναι τόσα πολλά και πολυσχιδής η δραστηριότητα του Ινστιτούτου που είναι απαγορευτικός αυτός ο αριθμός. 

Με ρωτήσατε για πόσες θέσεις των συμβασιούχων προβλέπεται. Το Συνδικάτο δεν έχει γνώση επ’ αυτού. Ο αριθμός εξαρτάται από όσα αναφέρει και το άρθρο 100 από τα έργα και τον αριθμό των προσλήψεων που το κάθε έργο έχει αναφέρει πως είναι απαραίτητοι. Αλλά αυτοί οι συνάδελφοι θα έχουν αρχή, μέση, τέλος. Θα έρθουν, θα δώσουν από την αρχή και την εμπειρία τους θα καταθέσουν και την εμπειρία μας θα τους δώσουμε και μετά θα φύγουν και δεν μπορούν να ενταχθούν οργανικά στο Ινστιτούτο και να νιώσουν κομμάτι του. 

Επίσης, σε ερώτηση του Βουλευτή από την Ελληνική Λύση για τη γεωθερμία. Το ΙΓΜΕ έχει τόσο πολύ αποστελεχωθεί, που δεν θέλω να φαίνομαι δραματικός, αλλά είναι έτσι αυτή η κατάσταση. 

Το Τμήμα της Γεωθερμίας έχει ένα προϊστάμενο και τρεις υπαλλήλους από τους οποίους, οι δύο είναι υπό αποχώρηση, δηλαδή ένας κι ένας. Τι θα κάνουν; Από γεωτρήσεις που το ΙΓΜΕ είχε οργώσει όλη την Ελλάδα, δεν κάνει τίποτα πια, επειδή δεν έχουμε και μηχανικό γεωτρήσεων και τεχνικό προσωπικό που να τις υλοποιήσει. Τα δικά μας γεωτρύπανα είναι πια στην άκρη και σκουριάζουν. 

Σας ευχαριστώ πολύ.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Ευχαριστούμε τον κύριο Κοντοδήμο.

Το λόγο έχει ο κ. Στυλιανός Λουμάκης, Πρόεδρος του Δ.Σ. του Συνδέσμου Παραγωγών Ενέργειας με Φωτοβολταϊκά. 

ΣΤΥΛΙΑΝΟΣ ΛΟΥΜΑΚΗΣ (Πρόεδρος του Δ.Σ. του Συνδέσμου Παραγωγών Ενέργειας με Φωτοβολταϊκά (ΣΠΕΦ)): Ευχαριστώ κύριε Πρόεδρε. Δέχτηκα τρεις ερωτήσεις, μία από τον κ. Κυριάκη, τον Εισηγητή της Πλειοψηφίας και δύο από τον κ. Παρασύρη εκ του ΠΑΣΟΚ. 

 Σε ό,τι αφορά την ερώτηση του κ. Κυριάκη σχετικά με την ανάγκη επιτάχυνσης αδειοδότησης, η ερώτηση αφορούσε και τον ΣΠΕΦ και τον ΕΣΜΥΕ, αν άκουσα καλά, που αφορά τα  μικρά υδροηλεκτρικά. Είναι τελείως διαφορετικά πράγματα. Στα φωτοβολταϊκά δεν υπάρχει καμία ανάγκη για επιτάχυνση. Επιβράδυνση υπάρχει και φρένο. Και, μάλιστα, το πρόβλημα της πλημμυρίδας αδειών προέκυψε με τον ν. 4685/2020, όπου έργα που ήταν αδειοδοτούμενα από ΡΑΕ, καταργήθηκε η άδεια παραγωγής και έγινε βεβαίωση παραγωγού, μια πολύ πιο τυπική διαδικασία κι έτσι πλημμυρίσαμε με πάρα -πάρα πολλά μεγάλα έργα και είμαστε σήμερα στο σημείο αυτό.

Εδώ να πω ότι τα υδροηλεκτρικά είναι κάτι τελείως διαφορετικό. Είναι έργα τα οποία δίνονται από ΡΑΕ, έχουν πολύ δύσκολη περιβαλλοντική αδειοδότηση, συνολικά δεν αθροίζουν παραπάνω από 300 μεγαβάτ στη χώρα, όταν φωτοβολταϊκά είμαστε 12.000 μεγαβάτ, άρα δεν υπάρχει σχέση το ένα με το άλλο. 

Σε ό,τι αφορά τώρα την αδειοδότηση, αν μιλάμε για όρους σύνδεσης, οι όροι σύνδεσης, ναι, τυπικά, είναι αδειοδότηση, αλλά πρακτικά είναι ουσία. Είναι πρόσβαση σε ηλεκτρικό χώρο. Άρα, τι να λέμε; Έχουμε δώσει ήδη πάρα πολλά. Έχουμε πάρα πολλά φωτοβολταϊκά στη χώρα, μικρά, μεσαία, μεγάλα, τα πάντα. Το έχουμε πει και δημόσια, λοιπόν, ότι αυτό που χρειάζεται είναι παύση, φρένο στα φωτοβολταϊκά. 

Περνάω τώρα στις ερωτήσεις του κ. Παρασύρη. Η  μία αφορά το τι έχουμε να πούμε ως Σύνδεσμος για το άρθρο 18, διαδικασία και διάρκεια αδειοδότησης, υπό ριζική ανανέωση. Αυτό αφορά ακριβώς το υπόμνημα μας  - ίσως ο κ. Παρασύρης δεν με παρακολουθούσε όταν μίλαγα -  και ζητάμε στο άρθρο αυτό μέσα να καταργηθεί η παράγραφος 7 του άρθρου 42 του ν. 4951, το οποίο αφαιρεί το δικαίωμα πρακτικά από ένα φωτοβολταϊκό σταθμό, ο οποίος χρειάζεται να αλλάξει τον εξοπλισμό του ριζικά, δηλαδή, εννοώ, τουλάχιστον, πάνελ και inverters, χωρίς να χάνει τη λειτουργική του ενίσχυση. 

Αυτό ήταν μια ρύθμιση, η οποία μπήκε τον Νοέμβριο του 2024. Ποτέ δεν καταλάβαμε γιατί. Αφορά την προηγούμενη πολιτική ηγεσία του Υπουργείου. Είναι μια τιμωρητική διάταξη, η οποία έρχεται και αντιβαίνει, κατ’ αρχήν, στη λογική των συμβάσεων που έχουν οι παραγωγοί. Δεν πρόκειται να βάλει κανείς παραπάνω ισχύ εγκατεστημένη. Θα παράγει το ίδιο. Το αν βάλει πιο καινούργια πάνελ και πάλι, αυτά θα παράγουν το ίδιο. Είναι με κοσμογραφικά δεδομένα αυτό. Τώρα αν τα πάνελ του είναι παλιά και πρέπει να κάνει μια αντικατάσταση λόγω εγγύησης, αυτό είναι και παράλογο να του το αφαιρεί ο νόμος. 
Άρα, προφανώς, είμαστε υπέρ της δυνατότητας να μπορεί να γίνουν ριζικές ανακαινίσεις στα πάρκα και να ισχύουν κανονικά οι συμβάσεις λειτουργικής ενίσχυσης που έχουν τα πάρκα. Άρα, ζητάμε, λοιπόν, την κατάργηση της παραγράφου 7, του άρθρου 42 του ν. 4951. 

Τώρα, στη δεύτερη ερώτηση του κ. Παρασύρη που ήταν περισσότερο ευρεία, είχε να κάνει με το πώς βλέπουμε σήμερα την κατάσταση με τις περικοπές και τις μηδενικές τιμές. Κοιτάξτε να δείτε. Καταρχήν, να πούμε το εξής. Άγνοια νόμου  δεν υπάρχει, ούτε υπήρχε. Οι συμβάσεις οι οποίες έχουν να κάνουν με ΣΕΒ, είναι κατ’ αρχήν, χρηματιστηριακές. Όποιος έκανε πάρκα τέτοια, σύναψε μια σύμβαση με το Χρηματιστήριο. Όταν δεν πουλάς πρώτα στο Χρηματιστήριο, δεν μπορείς να ζητάς να πληρώνεσαι. Είναι σαν να λες, δεν θέλω να πουλάω πετρέλαιο, αλλά θέλω να πληρώνομαι. Το ρεύμα είναι ……. Η λειτουργική λύση που ήταν από το ΔΑΠΕΕΠ, ερχόταν υπό προϋποθέσεις συγκεκριμένες, οι οποίες, επίσης, ήταν γνωστές. Kαι πάλι, λοιπόν, άγνοια νόμου δεν υπήρχε. 

Αυτό που πρέπει να γίνει, κατά την άποψή μας και το έχουμε πει και δημόσια, είναι ότι πρέπει να μπει αποθήκευση στο σύστημα. Τα φωτοβολταϊκά μπαλκονιού δεν βοηθάνε, και θα επιδεινώσουν το πρόβλημα. Προσωπικά, ως μηχανικός και μελετητής, αμφιβάλλω κατά πόσο θα εξοικονομήσει κάτι ο καταναλωτής απ’ αυτό. Διότι, ξέρετε κάτι;  Όταν έχουμε στο δίκτυο υπερτάσεις που δεν μπορεί να ελέγξει - εννοώ στον πυρήνα του δικτύου των πόλεων - ο ΔΕΔΔΗΕ, απλά, οι μικρο inverters των συστημάτων, θα κάνουν απόζευξη. Άρα, θα πετάξει ο καταναλωτής ένα χιλιάρικο, δεν παρέχεται καμία θέση εργασίας, απλά επιδοτούμε τα πάνελ που παράγονται στην Κίνα, ενώ θα μπορούσαν να είναι πολύ πιο χρήσιμα, να του πούμε, κοίταξε να δεις, βάλε μπαταρίες στα μπαλκόνια.

Τώρα σε επίπεδο αγοράς, λοιπόν, συνολικά, νομίζουμε ότι η λύση είναι η αποθήκευση υπό προϋποθέσεις ότι δεν θα μπουν άλλα φωτοβολταϊκά και έμπαιναν 4, 5, 6 Giga αποθήκευση, η απώλεια εισοδήματος θα μειώνονταν σε μονοψήφιο ποσοστό το οποίο είναι εντός των πλαισίων των χρηματιστηριακών συμβάσεων που έχουν υπογράψει τα έργα με ΣΕΒ και πάνω από όλα πρέπει να λέμε το εξής. Επειδή ακούστηκαν και διάφορες φωνές από τους υπόλοιπους Βουλευτές, δεν είναι προς εμάς οι ερωτήσεις. Δεν μπορούμε να ζητάμε στον καταναλωτή να έρθει να αποζημιώσει ρεύμα το οποίο δεν χρειάστηκε να παραχθεί καν, γιατί αυτό κάποιος θα πρέπει να το πληρώσει και όχι μόνο αυτό. 

Αν το κάναμε που δεν μπορούμε να το κάνουμε, γιατί αυτά είναι ευρωπαϊκοί μηχανισμοί, θα έπρεπε να δούμε μετά ποιο  θα ήταν το θέμα της αγοράς. Δηλαδή, θα κάναμε τα ροδάκινα της δεκαετίας του 80 να τα φυτεύουμε, να τα καλλιεργούμε για να τα πετάμε και να πληρώνει ποιος;

 Είμαι πολλά χρόνια στην αγορά - επιτρέψτε μου - και δεν μιλάω φυσικά ως Βουλευτής, μιλάω όμως ως αιρετός εκπρόσωπος του Κλάδου Φωτοβολταϊκών πραγματικού από τη βάση ότι πραγματικά δεν υπάρχει άλλο φρένο, γιατί όταν πηγαίναμε στις συσκέψεις στα Υπουργεία και ήταν και από άλλους φορείς - κάποιους ονοματίσατε εδώ - στο περιθώριο ζητούσαν όρους σύνδεσης. Ενώ ήξεραν το πρόβλημα, ζητούσαν όρους σύνδεσης, γιατί πολύ απλά μέσα από τις ενεργειακές κοινότητες που είχε ψηφίσει ο ΣΥΡΙΖΑ, μετατράπηκε το σχήμα των ενεργειακών κοινοτήτων σε επιχειρηματικό σχήμα. Δόθηκαν υπερβολικά κίνητρα. Θυμίζω 18 μεγαβάτ μπορούσε να κάνει ο άλλος χωρίς να υπάρχει ο περιορισμός των δύο έργων ανά φυσικό πρόσωπο. Στους άλλους τους απλούς ιδιώτες τους μικρούς ήταν δύο έργα, δηλαδή, 18 μεγαβάτ. 

Δεύτερον, προτεραιότητα στους όρους σύνδεσης. Γεμίσαμε ενεργειακές κοινότητες επιχειρηματικά σχήματα, ναι, πολυσυμμετοχικά, αλλά, πολυσυμμετοχικά, όμως, κερδοσκοπικά.

Δηλαδή, τι πάμε να λέμε τώρα; 

Συν 5% στην τιμή αναφοράς. 

Και όλοι αυτοί κυνηγώντας οικονομίες κλίμακος – γιατί εγώ τους τα είχα πει και τα είχα δείξει – και  δεν υπάρχει ότι δεν κατάλαβε κανένας. Τα ξέρουν πάρα πολύ καλά, γιατί υπέγραφαν Σύμβαση με το Χρηματιστήριο  και ο νόμος είναι εκεί από των ημερών σας, ο ν.4414 που έλεγε για τις δύο ώρες μηδενικές τιμές, αναστέλλεται αποζημίωση.

Αυτά, λοιπόν,  ήταν γνωστά πάρα πολλά χρόνια από το 2016 και σήμερα δεν μπορούμε να ζητάμε από τον καταναλωτή να πληρώνει για ρεύμα - επαναλαμβάνω - το οποίο δεν χρειάστηκε να παραχθεί και πάνω από όλα πρέπει να μπορεί να λειτουργεί το φρένο της αγοράς. 

Αν σήμερα, παρόλα αυτά που συμβαίνουν, είμαστε σε σημείο στο οποίο βλέπουμε ότι η αγορά συνεχίζει και βάζει Giga watt κάθε χρόνο, φανταστείτε τι θα συνέβαινε, εάν δεν είχαμε αυτούς τους μηχανισμούς του φυσικού φρένου της αγοράς. 

Αυτά ήθελα να πω προς τον κύριο Παρασύρη που μου έκανε την ερώτηση και ευχαριστώ πάρα πολύ. 

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής):  Το λόγο έχει η κυρία  Γαζή για να απαντήσει στις ερωτήσεις.

ΕΥΑΓΓΕΛΙΑ ΓΑΖΗ (Προϊσταμένη της Διεύθυνσης Ρύθμισης Ενεργειακών Υποδομών της Ρυθμιστικής Αρχής Αποβλήτων, Ενέργειας και Υδάτων (ΡΑΑΕΥ)): Ευχαριστώ, κύριε Πρόεδρε.

Πρώτα ρώτησε ο κ. Τζαβάρας για το θέμα των ΥΚΩ,  αν έχουμε κάνει σχετική εισήγηση για το θέμα των ΥΚΩ και τι κάνουμε για την μείωση των ΥΚΩ. θα ήθελα να πω ότι σχετικά με τις αλλαγές που εισάγει ο νόμος, για την πρώτη αλλαγή η ΡΑΑΕΥ είχε επισημάνει όντως την ανάγκη αλλαγής των χρεώσεων ΥΚΩ, ώστε να προσαρμοστεί στην μηνιαία καταμέτρηση για να μπορούν να εφαρμόζονται οι χρεώσεις αναλογικά σε όλους τους καταναλωτές. Ο τρόπος με τον οποίο ενσωματώθηκε από την πρόταση του ΥΠΕΒ στο παρόν νομοσχέδιο θεωρούμε ότι είναι με τρόπο δίκαιο προς όλους τους καταναλωτές, γιατί μπορεί να εφαρμοστεί αναλογικά ανεξαρτήτως διαστήματος καταμέτρησης.

 Σχετικά με τη δεύτερη διάταξη ως προς την ελάφρυνση των ευάλωτων καταναλωτών δεν έχει γνωμοδοτήσει η ΡΑΑΕΥ σχετικά, γιατί εκφεύγει των αρμοδιοτήτων της, αφορά κοινωνική πολιτική. Η ΡΑΑΕΥ γνωμοδοτεί κάθε χρόνο σχετικά με το ύψος του λογαριασμού των ΥΚΩ και τον τρόπο με τον οποίο αυτό μπορεί να καλυφθεί.

 Ως προς τη μείωση να επισημάνω ότι ο λογαριασμός ΥΚΩ έχει δύο βασικές συνιστώσες που η μία είναι η κάλυψη των χαμηλότερων τιμολογίων των ευάλωτων καταναλωτών και των πολυτέκνων, αλλά και το πιο σημαντικό που είναι τα ποσά, ώστε οι κάτοικοι των μη διασυνδεδεμένων νησιών να πληρώνουν τις ίδιες τιμές ηλεκτρικής ενέργειας με αυτούς του διασυνδεδεμένου συστήματος. Σε αυτό το δεύτερο που είναι και το πολύ μεγάλο ποσό, θεωρούμε ότι με τη διασύνδεση και της Κρήτης στο τέλος του 2025, φέτος πλέον θα δούμε αρκετά μειωμένα ποσά. Προφανώς τα ποσά των ΥΚΩ καθορίζονται και εξωγενώς, γιατί έχουν να κάνουν με τη σχέση μεταξύ της τιμής του πετρελαίου, γιατί αυτό πληρώνουμε στα νησιά για την ηλεκτροπαραπαραγωγή, έναντι της τιμής, διασυνδεδεμένο σύστημα, που είναι συνήθως η οριακή τιμή φυσικού αερίου κλπ. 
Να προχωρήσω στην ερώτηση της κυρίας Κεφαλά, σχετικά με το άρθρο 54 για τον ΕΛΑΠΕ. Όπως διαβάζω εγώ το άρθρο, το οποίο πράγματι είχε ξεκινήσει από την πρωτοβουλία της ΡΑΑΕΥ, αυτό που συμβαίνει είναι το εξής. Οι παραγωγοί που έχουν υπογράψει συμβάσεις λειτουργικής ενίσχυσης ωριμάζουν το έργο τους, το κατασκευάζουν κλπ. και όταν είναι πλήρως έτοιμοι, έχει μια προθεσμία ο ΔΕΔΔΗΕ και ο ΔΑΠΕΕΠ, να τον συνδέσουν και να αρχίσει να παράγει και να  πληρώνεται ο παραγωγός. 

Είχαμε αρκετές καταγγελίες ότι αυτό κάποιες φορές καθυστερούσε και καθυστερούσε και αρκετά, το μόνο που μπορούσε να κάνει η ΡΑΑΕΥ, βάσει του νομοθετικού πλαισίου, ήταν απλά να βάλει ένα πρόστιμο στους διαχειριστές. Τώρα με αυτό το νόμο, αυτό που γίνεται είναι ότι και πάλι βάζουμε το πρόστιμο όταν βλέπουμε μια παράβαση, αυτό το πρόστιμο πηγαίνει στον ΕΛΑΠΕ, άρα αυξάνει το λογαριασμό του ΕΛΑΠΕ και ο ίδιος ο παραγωγός αποζημιώνονται από αυτό το ποσό του ΕΛΑΠΕ. Ο λόγος που γίνεται μέσω του ΕΛΑΠΕ είναι αν υπάρχουν τυχόν δικαστικές διαφορές κλπ.. Άρα, δεν επιβαρύνεται ο ΕΛΑΠΕ, είναι το πρόστιμο προς τους διαχειριστές που καλύπτει αυτό το ποσό. 

Σχετικά με την ερώτηση της κυρίας Κτενά για το άρθρο 51, ήδη το κάλυψε ο κύριος από την Περιφέρεια Δυτικής Ελλάδας, αλλά και εγώ έτσι διαβάζω το άρθρο ακριβώς. Δεν είναι ότι μειώνονται τα 25 έτη, αλλά στα πρώτα δέκα ο συμψηφισμός γίνεται μέσω net metering, άρα συμψηφίζεται ενέργεια και όχι ευρώ, όχι κόστος. Επομένως, ο ΤΟΕΒ που συνδέεται με ένα φωτοβολταϊκό πάρκο, που παράγει ένα μεγαβάτ το μεσημέρι που η τιμή είναι πολύ χαμηλή, μπορεί να τη συμψηφίσει με ένα μεγαβάτ που καταναλώνει το βράδυ, υπέρ του ΤΟΕΒ και όχι... .

Σχετικά με την ερώτηση της κυρίας Κτενά προς τον ΑΔΜΗΕ, τον ΔΕΔΔΗΕ και τη ΡΑΑΕΥ, κατά πόσο μπορούν να υπάρχει η υποδομή και η στελέχωση και στους τρεις φορείς για να δεχτούν την αμφίδρομη επιφόρτιση των αυτοκινήτων και εν γένει τη συμμετοχή των μικρών κινητών στοιχείων στην αγορά. 

Θα ήθελα να πω από την πλευρά της ΡΑΑΕΥ, ότι ήδη από το 2023 έχουμε εντάξει στο πρόγραμμα για την εξέλιξη της αγοράς το Market Reform Plan, την ανάγκη για την συνεργασία του διαχειριστή στα θέματα αυτά, είναι το γνωστό TSO – DSO COORDINATION, που υπάρχει στους ευρωπαϊκούς κανονισμούς και έχουμε ήδη προχωρήσει με τους διαχειριστές σ’ αυτά. 

Να διευκρινίσω ότι για να επιτευχθεί η συμμετοχή των μικρών συστημάτων στην αγορά πρέπει να υπάρχουν δύο πράγματα. Το ένα είναι αυτό που ανέφερε ο κ. Τσαλέμης από τον ΔΕΔΔΗΕ, δηλαδή η ικανότητα των μετρητικών συστήματος και του back office του ΔΕΔΔΗΕ να τα επεξεργάζεται. Συνεργαζόμαστε στενά με τον ΔΕΔΔΗΕ, έχουμε παράσχει κίνητρα, ώστε αυτά να υλοποιηθούν το συντομότερο δυνατό. 

Το δεύτερο στοιχείο είναι το κανονιστικό πλαίσιο, στο οποίο έχουμε ήδη σε μεγάλο βαθμό προχωρήσει, γιατί η συμμετοχή όλων αυτών και των μικρών στοιχείων γίνεται μέσω της σωρευτικής εκπροσώπησης. Ήδη υπάρχει όλο το κανονιστικό πλαίσιο για τη συμμετοχή των φορέων σωρευτικής εκπροσώπησης και ΑΠΕ, και αποθήκευση, και της απόκρισης ζήτησης, που είναι εδώ το δεδομένο. 

Οπότε, θεωρώ ότι, παρά τη στενότητα στην στελέχωση της ΡΑΑΕΥ, ιδίως λόγω του πολλαπλασιασμού του αντικειμένου της με όλα αυτά, θεωρώ ότι μπορούμε να ανταποκριθούμε με την καλή συνεργασία με τους διαχειριστές, γιατί ήδη έχουν γίνει πολλά βήματα προς την κατεύθυνση αυτή. 

Σχετικά με τις υπόλοιπες ερωτήσεις που αφορούν την επιτάχυνση των ….. θα συμπληρώσει ο κ. Χαραλαμπίδης, Διευθυντής των ΑΠΕ.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Ευχαριστούμε, κυρία Γαζή.

Να διευκρινίσουμε ότι η προηγούμενη ερώτηση σάς τέθηκε από την κυρία Κεφαλά και όχι από την κυρία Κτενά.

ΙΩΑΝΝΗΣ ΧΑΡΑΛΑΜΠΙΔΗΣ (Προϊστάμενος της Διεύθυνσης Ανανεώσιμων Πηγών Ενέργειας και Αποθήκευσης της ΡΑΑΕΥ):  Σχετικά με την ερώτηση που αφορά την μείωση του χρόνου αδειοδότησης, αναφέρθηκε και ο κ. Τσαλέμης. 

Είναι πράγματι ένα δύσκολο σημείο για να μπορέσει να γίνει η μείωση του χρόνου της αδειοδοτικής διαδικασίας, αλλά αυτό πιστεύουμε ότι θα επιτευχθεί μέσα από το πληροφοριακό σύστημα των ΑΠΕ, το οποίο αναπτύσσεται σε συνεργασία με το Υπουργείο Περιβάλλοντος και Ενέργειας και με όλους τους φορείς που εμπλέκονται, με το ΔΑΠΕΕΠ, τον ΔΕΔΔΗΕ και τον ΑΔΜΗΕ, έτσι ώστε να έχουμε ένα σημείο, το οποίο θα είναι ο άλλος τρόπος,  το οποίο θα είναι ψηφιακό και όλοι οι φορείς των ΑΠΕ θα μπορούν να επικοινωνούν μ’ αυτή την πύλη. Αυτό πιστεύουμε ότι είναι και σε καλό σημείο και πιστεύουμε ότι το επόμενο χρονικό διάστημα, να ολοκληρωθεί και να μπορέσουμε να το λειτουργήσουμε. 
Σχετικά με τις περιοχές επιτάχυνσης που αναφέρετε μια ερώτηση, σχετικά με το κατά πόσο μπορούμε τις περιοχές αυτές να τις εντάξουμε στην περιβαλλοντική αποτύπωση των έργων. Αυτό, κρίνουμε ότι στα πλαίσια με την στρατηγική μελέτη περιβαλλοντικών επιπτώσεων η οποία θα γίνει για τις περιοχές αυτές και θα ελεγχθούν περιβαλλοντικά, όταν έχουμε μία περιοχή η οποία έχει ξεκαθαριστεί από τα βασικά προβλήματα τα περιβαλλοντικά, δηλαδή, όταν έχουμε μία περιοχή η οποία είναι εύκολο να προχωρήσει η διαδικασία για οποιαδήποτε έργο που θα υποβάλετε την περιοχή αυτή, θεωρητικά, θα μπορεί να προχωρήσει πιο γρήγορα την περιβαλλοντική αδειοδότηση, έτσι ώστε να έχουμε μια γρήγορη αξιολόγηση του έργου αυτού και να μπορέσει να προχωρήσει στο επόμενο στάδιο, που είναι οι όροι σύνδεσης, που με τις ευέλικτες συμβάσεις αυτοί πιστεύουμε ότι θα προσχωρήσουνε πολύ πιο γρήγορα. 
Οπότε, επί της ουσίας, πιστεύουμε, ότι επειδή και η Κοινοτική Οδηγία  -ΡΕΝΤ3" ή- RED III  αναφέρεται σε επιτάχυνση διαδικασιών και για την ενεργειακή ασφάλεια μέσω των Α.Π.Ε., είναι απαραίτητο να προχωρήσουμε στην διαδικασία των περιοχών επιτάχυνσης. 
Σχετικά με το χωροταξικό, να πούμε ότι είναι μία ερώτηση που δεν έχει δοθεί ακόμα και προχωράμε σε διαδικασία περιοχών επιτάχυνσης, χωρίς να υπάρχει το χωροταξικό. Θα ήθελα να πω εδώ, ότι το χωροταξικό αναμένεται να εκδοθεί σύντομα, σύμφωνα με πληροφορίες που έχουμε από το Υπουργείο Ενέργειας, αλλά και πάλι σημαντικό είναι ότι για -τις περιοχές επιτάχυνσης για- να μπορούμε να πούμε ότι έχουμε τις περιοχές επιτάχυνσης, θα πρέπει μόνον να εκπονηθεί η στρατηγική μελέτη περιοχών επιπτώσεων.
Θα πρέπει επίσης αφού ελεγχθεί αυτή η περιβαλλοντική μελέτη, θα μπορέσει να γίνει απόφαση από την Υπουργική Απόφαση και στη συνέχεια οι περιοχές αυτές, θα μπορούν να ελέγχονται από το μέγεθος κάθε περιοχής πόσο είναι, τι ισχύ Α.Π.Ε. μπορεί να πέσει σε κάθε περιοχή και οι κανόνες και οι συνθήκες ανάπτυξης των έργων των ΑΠΕ στις περιοχές αυτές. 
Οπότε, ο συνδυασμός του υποχρεωτικού χωροταξικού σε συνδυασμό με την στρατηγική μελέτη περιβαλλοντολογικών εκπτώσεων, πιστεύω, ότι θα προχωρήσει παράλληλα και θα έχουμε μια σωστότερη βάση για την ανάπτυξη των έργων ΑΠΕ που είναι επιτακτική στην περιοχή μας. 
ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Ευχαριστούμε. 

Το λόγο έχει ο κ. Φρατζής Σιγάλας, Διευθυντής της Νομικής Διευθύνσεως του Ανεξάρτητου Διαχειριστή Μεταφοράς Ηλεκτρικής Ενέργειας, του ΑΔΜΗΕ. 

Κύριε Σιγάλα, είσαστε συνδεδεμένος; 

ΦΡΑΤΖΗΣ ΣΙΓΑΛΑΣ (Διευθυντής της Νομικής Διευθύνσεως του Ανεξάρτητου Διαχειριστή Μεταφοράς Ηλεκτρικής Ενέργειας (ΑΔΜΗΕ)): Ναι, δεν ξέρω αν έχετε εικόνα.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Σας ακούμε, έχετε τον λόγο για τρία λεπτά, με ανοχή. 

ΦΡΑΤΖΗΣ ΣΙΓΑΛΑΣ (Διευθυντής της Νομικής Διευθύνσεως του Ανεξάρτητου Διαχειριστή Μεταφοράς Ηλεκτρικής Ενέργειας (ΑΔΜΗΕ)) (Webex): Καλησπέρα και πάλι.
Για την ερώτηση που έθεσε ο κύριος Παρασύρης και αφορούσε κυρίως τα θέματα των προθεσμιών. Έχουμε να επισημάνουμε ότι το νομοσχέδιο μετά την διαβούλευση έχει γίνει μια λεπτή ενσωμάτωση μιας πρότασης που συνδέει ποια, την έκδοση των ….(δεν ακούγεται, κακή σύνδεση Webex).….όρων σήμανσης σε βάση την…(δεν ακούγεται, κακή σύνδεση Webex).. που ισχύει εδώ και πολλά χρόνια, οπότε θεωρούμε ότι όλο αυτό καλύπτει, μπορεί να είναι και μια ασφάλεια δικαίου για το πώς θα προχωρήσουνε από δω και στο εξής. Οπότε σε αυτό είμαστε σε θετική κατεύθυνση και νομίζουμε ότι επιλύει όλο το ζήτημα που τέθηκε. 

Για τα πιο τεχνικά ζητήματα που τέθηκαν από τις υπόλοιπες ερωτήσεις των Βουλευτών, θα τα απαντήσει ο κύριος Τσιρέκης, που είναι και πιο τεχνικά και μπορεί να τα καλύψει.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Το λόγο έχει ο κ. Τσιρέκης, για να απαντήσει στις ερωτήσεις που τον αφορούν και είναι στο αντικείμενό του.
ΚΩΝΣΤΑΝΤΙΝΟΣ ΤΣΙΡΕΚΗΣ (Διευθυντής Στρατηγικής & Σχεδιασμού Ανάπτυξης Συστήματος): Καλησπέρα και από εμένα.

Σας ευχαριστώ πολύ, κύριε Πρόεδρε και ευχαριστώ πολύ για το βήμα που μας δίνετε για να αναλύσουμε τις θέσεις μας. 

Θα ξεκινήσω από τις ερωτήσεις από αυτές που εγώ έχω τουλάχιστον καταγράψει, του κυρίου Κυριάκη, που λέει η πρώτη ερώτηση, το κατά πόσο βοηθάει το υπόψιν νομοσχέδιο την αποθήκευση. Προφανώς και την βοηθάει, δεδομένου ότι συμπληρώνεται το νομοθετικό πλαίσιο που αφορά την λειτουργία και των σταθμών αποθήκευσης, με την προσθήκη και για τους κατόχους σταθμών αποθήκευσης, της δυνατότητας υποβολής δήλωσης ετοιμότητας κατ’ αντιστοιχία με τα έως σήμερα εφαρμοζόμενα για τους σταθμούς Α.Π.Ε.. 

Μια άλλη ερώτηση που υπέβαλε ο κύριος Κυριάκης, αφορά, την κατά πόσο το υπόψιν νομοσχέδιο συμβάλλει στην επίλυση των ζητημάτων παραγωγών σε επίπεδο μέσης τάσης. Και εδώ η απάντηση είναι θετική, δεδομένου ότι στο υπόψιν νομοσχέδιο, ρυθμίζονται τα θέματα της εκπροσώπησης των σταθμών Α.Π.Ε. που συνδέονται -στο δίκτυο μέσης τάσης- μέσω του δικτύου μέσης τάσης σε έναν υποσταθμό (Κέντρων Υψηλής Τάσης) ή ΚΥΤ. 

Ήταν ένα φλέγον ζήτημα και αυτό επιλύεται. Επομένως, υπάρχει και εδώ μία πρόοδος. Αναφορικά με το ερωτήματα του κ. Παρασύρη, απαντήθηκε από τον κ. Σιγάλα.

Με το ερώτημα του κ. Ζαμπάρα, που αφορά στο κατά πόσον ο ΑΔΜΗΕ προχωράει σε ενίσχυση του συστήματος μεταφοράς ηλεκτρικής ενέργειας, χωρίς την προσθήκη νέων γραμμών στο σύστημα, αυτό είναι ένα μεγάλο ζήτημα.
Εξυπακούεται ότι ο ΑΔΜΗΕ, όπως και όλοι οι διαχειριστές συστημάτων δεν αρκούνται στην ενίσχυση του συστήματος που αφορά μόνο στην κατασκευή νέων γραμμών μεταφοράς, δεδομένου ότι η κατασκευή νέων γραμμών μεταφοράς είναι μια πολύπλοκη και εξαιρετικά χρονοβόρα αδειοδοτική διαδικασία. Χρησιμοποιούμε και άλλες μεθόδους και άλλες τεχνικές, ήδη έχουμε ξεκινήσει να εφαρμόζουμε μεθόδους οι οποίες υπολογίζουν σε πραγματικό χρόνο, το περιθώριο το οποίο υπάρχει σε κάθε κύκλωμα του συστήματος μεταφοράς. Αυτό μπορεί να χρησιμοποιηθεί και για το σχεδιασμό σύνδεσης νέων σταθμών Α.Π.Ε. στο δίκτυο, χωρίς να υπάρχει ανάγκη να κατασκευάσουμε νέες ραδιομεταφορές.

 Από την άλλη πλευρά όμως, δεν εξαλείφεται πλήρως η ανάγκη κατασκευής νέων γραμμών μεταφοράς, υπάρχουν περιπτώσεις όπως είναι η διασύνδεση των νησιωτικών συστημάτων στο ηπειρωτικό σύστημα, υπάρχουν διασυνδέσεις υπεράκτιων αιολικών πάρκων, υπάρχουν θέματα ενίσχυσης της αξιοπιστίας για την τροφοδότηση συγκεκριμένων περιοχών του συστήματος και αυτά όλα επιβάλλουν την ανάγκη κατασκευής νέων γραμμών μεταφοράς.

 Οι ερωτήσεις της κυρίας Κτενά, για το θέμα της αμφίδρομης φόρτισης νομίζω ότι τα θέματα αυτά καλύφθηκαν από την κυρία Γαζή και από τον κ. Τσαλέμη. Κατά κύριο λόγο, αφορά βέβαια, τον ΔΕΔΔΗΕ. 

Όσο αφορά την ερώτηση για τα κοινά προγράμματα με άλλες χώρες που αναφέρονται στο νομοσχέδιο, αυτά τα κοινά προγράμματα αφορούν κυρίως, σε σταθμούς παραγωγής, δεν αφορούν σε δίκτυα μεταφοράς ηλεκτρικής ενέργειας. Κατά κύριο λόγο, αφορούσε σε κοινά έργα υπεράκτιων αιολικών πάρκων, σύμφωνα με την Οδηγία RED III.  Αυτά ρυθμίζονται. Αυτή τη στιγμή είναι υποχρέωση της Πολιτείας, να ενσωματώσει στο εθνικό δίκαιο αυτήν την Οδηγία και αυτή την πρόβλεψη βέβαια, που περιλαμβάνει η Οδηγία. Προς το παρόν δεν εφαρμόζεται, δεν βλέπουμε να υπάρχει πεδίο εφαρμογής, συγκεκριμένα.

 Αναφορικά για το ερώτημα, γενικότερα για τις λιγνιτικές μονάδες, αυτό είναι ένα γενικότερο θέμα πολιτικής, δεν αφορά στο συγκεκριμένο νομοσχέδιο. Μπορούμε να κάνουμε άλλη συζήτηση για το θέμα της απολιγνιτοποίησης, προφανώς. Αυτό που μπορούμε να τονίσουμε από την πλευρά του διαχειριστή συστήματος μεταφοράς, είναι προφανώς, ότι όσο ενισχύεται η ένταξη νέων μονάδων Α.Π.Ε. στο σύστημα, σε συνδυασμό με την ένταξη νέων σταθμών αποθήκευσης, προφανώς θα προχωρούμε, αυτά  θα συνιστούν  βήματα προς την σταδιακή απόσυρση μονάδων άνθρακα, από το ενεργειακό μείγμα της χώρας.

Επίσης, θέματα που έχουν να κάνουν με προτεραιότητες, αναλύθηκαν από τους προηγούμενους ομιλητές μας. Εδώ, υπάρχει σαφές πλαίσιο, θεσμικό πλαίσιο που έχει καταρτιστεί από την Πολιτεία. Εδώ και ο ΑΔΜΗΕ, ακολουθεί αυτό το πλαίσιο για τις προτεραιότητες που ανέφερε και η κυρία Κεφαλά, για την προτεραιότητα εξέτασης των αιτημάτων για την έκδοση …. προσφορών σύνδεσης και την πρόσβαση στο σύστημα από νέους σταθμούς ΑΠΕ και όσο αναφορά στο γενικότερο ερώτημα,  το έχει θέσει ο κ. Κόντης και γενικότερα, τέθηκε για το θέμα της χωροθέτησης. Νομίζω, ότι ο κ. ……  το απάντησε πολύ καλά.

 Επομένως, νομίζω ότι έχουν καλυφτεί οι ερωτήσεις. Συγχωρέστε με, αν υπάρχει κάποια ερώτηση για  την οποία αφορούσε τον ΑΔΜΗΕ και δεν θα την καλύψαμε. Είμαστε στη διάθεση σας. Ευχαριστώ πολύ.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Ευχαριστούμε, κύριε Τσιρέκη.
Προχωρούμε στον επόμενο ομιλητή. Τον λόγο έχει η κυρία Χαΐδα, Πρόεδρος του Διοικητικού Συμβουλίου του Πανελλήνιου Συνδέσμου Μαρμάρων (ΠΣΜ).
Δέχτηκε ερωτήσεις από τη Νέα Δημοκρατία και από την «Πλεύση». Κυρία Χαΐδα, έχετε τον λόγο. 

ΙΟΥΛΙΑ ΧΑΪΔΑ (Πρόεδρος του ΔΣ του Πανελλήνιου Συνδέσμου Μαρμάρων (ΠΣΜ)): Η πρώτη ερώτηση που δέχτηκα ήταν από τον κύριο Κυριάκη, ποιες είναι οι διοικητικές δυσλειτουργίες που αντιμετωπίζει σήμερα κλάδος μας; Οι βασικές λοιπόν αυτές δυσλειτουργίες είναι η πολυπλοκότητα των αδειοδοτήσεων και η έντονη γραφειοκρατία. Οι οποίες δημιουργούν μεγάλες καθυστερήσεις και αβεβαιότητα περιορίζοντας την επενδυτική δραστηριότητα και δυσχεραίνουν το μακροπρόθεσμο σχεδιασμό των επιχειρήσεων. Ρυθμίσεις όμως όπως αυτές που συζητάμε σήμερα για την αντιμετώπιση των συγκεκριμένων προκλήσεων. 

Απλοποιούνται οι διαδικασίες, ενισχύεται η λειτουργικότητα του πλαισίου ενώ παράλληλα διευκολύνουν την αποτελεσματική αξιοποίηση των κοιτασμάτων. Οι παρεμβάσεις αυτές είναι απαραίτητες καθώς ο διεθνής ανταγωνισμός στον κλάδο μας είναι ιδιαίτερα έντονος και η μείωση της γραφειοκρατίας αποτελεί βασική προϋπόθεση για τη διαχείριση και την ενίσχυση της ανταγωνιστικότητας των ελληνικών επιχειρήσεων. 
Σχετικά με την ερώτηση της κυρίας Κεφαλά για το περιβάλλον και του κυρίου Ζεϊμπέκ, που ήταν γενική. Θα ήθελα να διευκρινίσω ότι από το συγκεκριμένο νομοσχέδιο δεν προκύπτει καμία πρόσθετη περιβαλλοντική επιβάρυνση από τις ρυθμίσεις αυτές. Αντιθέτως η ενιαία διαχείριση μειώνει τον κατακερματισμό, επιτρέπει πιο ορθολογική αξιοποίηση του ίδιου κοιτάσματος και περιορίζει την ανάγκη για νέες παρεμβάσεις σε άλλες περιοχές. 
Οι περιβαλλοντικοί όροι όχι μόνο δεν χαλαρώνουν, αλλά συνεχίζουν να ισχύουν πλήρως και να ελέγχονται. Παράλληλα η αποκατάσταση των χώρων είναι ήδη θεσμικά κατοχυρωμένη με συγκεκριμένες υποχρεώσεις και εγγυήσεις. Συνεπώς μιλάμε για καλύτερη οργάνωση στις ίδιες δραστηριότητες με όρους βιωσιμότητας, όχι αύξηση της επιβάρυνσης. Ευχαριστώ. 
ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Ευχαριστούμε. Επόμενος ομιλητής είναι ο κύριος Κωνσταντίνος Τριάντης, διευθύνων σύμβουλος του ΟΦΥΠΕΚΑ. 
ΚΩΝΣΤΑΝΤΙΝΟΣ ΤΡΙΑΝΤΗΣ (Διευθύνων Σύμβουλος του Οργανισμού Φυσικού Περιβάλλοντος & Κλιματικής Αλλαγής (ΟΦΥΠΕΚΑ)): Ευχαριστώ κύριε Πρόεδρε και να ευχαριστήσω και την κυρία Κτενά και την κυρία Κεφαλά για τις ερωτήσεις. Σε σχέση με το άρθρο 96 και τη δυνατότητα πολεοδόμηση σε περιοχές NATURA. Επαναλαμβάνω ότι πρόκειται για ένα υπαρκτό πρόβλημα. Νομίζω ότι και οι εκπρόσωποι των δήμων και των τοπικών φορέων το περιέγραψε πολύ αναλυτικά. Χαρακτηριστικότερη περίπτωση είναι το λεκανοπέδιο των Ιωαννίνων. 
Το δεύτερο είναι ότι η δυνατότητα πολεοδόμησης αφορά αποκλειστικά και μόνο τη ζώνη 4 των περιοχών NATURA, δηλαδή τη ζώνη βιώσιμης διαχείρισης φυσικών πόρων και όχι το σύνολο των περιοχών NATURA. 
Το τρίτο σημείο είναι ότι το 20% δεν αποτελεί ένα οριζόντιο μέτρο. Αντιθέτως το τελικό ποσοστό εξαρτάται από μια σειρά παραμέτρων που περιγράφει αναλυτικά το νομοσχέδιο και συνδέεται άμεσα και με τις ειδικές περιβαλλοντικές μελέτες και με τα τοπικά πολεοδομικά σχέδια. Έτσι εξασφαλίζεται και η επιστημονική προσέγγιση του τελικού ποσοστού που ήταν και αντικείμενο της ερώτησης της Κυρίας Κτενά. 
Να υπογραμμίσουμε και πάλι με την ευκαιρία που μου δίνεται ότι προσωπικά θεωρώ πως το βασικό στοίχημα σε σχέση με την προστασία του φυσικού περιβάλλοντος, ιδίως στο χερσαίο κομμάτι, είναι η επέκταση του δικτύου NATURA. Να εντάξουμε και νέες περιοχές ώστε να ξεπεράσουν το 30%. Και όχι απλώς να ξεπεράσουν το 30%, αλλά να ενισχύσουμε και τη συνεκτικότητα του υφιστάμενου αλλά και την αποτελεσματικότητα του υφιστάμενου δικτύου. 
Και τέλος να κλείσω με το τελευταίο. Καταλαβαίνω πως η παράγραφος 4 του άρθρου 94, υπήρξε μια σχετική ερώτηση. Δεν αποτελεί αντικείμενο του παρόντος νομοσχεδίου. Ευχαριστώ πολύ. 
ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Ο Δήμαρχος Ιωαννιτών, ο κύριος Μπέγκας, έχει δημοτικό σύμβουλο και αποχώρησε από την σύνδεση. Του έχουμε ζητήσει όμως να μας στείλει υπόμνημα για να απαντήσει στις ερωτήσεις που απεύθυνε η κυρία Κεφαλά, από την Πλεύση. 
Τον λόγο έχει ο επόμενος ομιλητής για να απαντήσει στην ερώτηση. Ο κύριος Γκούτης, ο γενικός διευθυντής της ελληνικής αρχής γεωλογικών και μεταλλευτικών ερευνών ΕΑΓΜΕ. 
ΔΙΟΝΥΣΙΟΣ ΓΚΟΥΤΗΣ (Γενικός Διευθυντής της Ελληνικής Αρχής Γεωλογικών και Μεταλλευτικών Ερευνών (ΕΑΓΜΕ) (τ. ΙΓΜΕ)): Ευχαριστώ πολύ κύριε Πρόεδρε. Στην ερώτηση του κύριου Κυριάκη, γίνεται ερευνητική προσπάθεια και το έργο της ΕΑΓΜΕ με βάση το άρθρο 100 που αναφέρει ότι έχουμε τη δυνατότητα πλέον να μπορούμε να απασχολούμε έτσι όπως κάναμε δεκάδες χρόνια τώρα, χωρίς ωστόσο να υπολείπεται η διαδικασία πρόσληψης τακτικού προϋπολογισμού που πραγματοποιείται μέσω ΑΣΕΠ.
Έχουμε τη δυνατότητα επομένως να προσλαμβάνουμε χρησιμοποιώντας όλα τα χρηματοδοτικά εργαλείο που μας δίνουν το δικαίωμα. Ανθρώπους ιδιωτικού δικαίου ορισμένου χρόνου, όπως τα υπόλοιπα ερευνητικά ινστιτούτα και φορείς της χώρας.
Επομένως, θα έχουμε τη δυνατότητα να προσλαμβάνουμε, χρησιμοποιώντας όλα τα χρηματοδοτικά  εργαλεία που μας δίνει το δικαίωμα. Ανθρώπους ιδιωτικού δικαίου ορισμένου χρόνου, όπως όλα τα υπόλοιπα ερευνητικά ινστιτούτα και φορείς της χώρας.
Επομένως, θα μπορούμε να καλύψουμε τις θέσεις μας τόσο σε γεωλόγους, σε μεταλλειολόγους, σε χημικούς, σε χημικούς μηχανικούς και όλες τις άλλες εξειδικευμένες επιστημονικές ειδικότητες, τις οποίες χρειαζόμαστε για να επιτελέσουμε το έργο μας, αλλά ακόμα και σε τεχνικό προσωπικό, ώστε να μπορούμε να ανταπεξέλθουμε και στις εργασίες υπαίθρου κυρίως, τις οποίες κάνουμε με τη διαδικασία της αυτεπιστασίας.
Για όσους δεν το  γνωρίζουν  το έργο το οποίο επιτελείται πραγματοποιείται με ιδία μέσα, δηλαδή με τους ίδιους ανθρώπους και τα ίδια τα οποία διαθέτουμε. 
Επομένως, μέσω αυτής της νομοθετικής διάταξης η οποία εισάγεται στη Βουλή των Ελλήνων θα έχουμε την ευκαιρία, όπως όλοι οι ερευνητικοί φορείς να έχουμε μια ευελιξία και μια συντόμευση του χρόνου που απαιτούν αυτές οι διαδικασίες στο να προσλάβεις εξειδικευμένους ανθρώπους οι οποίοι θα προσδώσουν στην ΕΑΓΜΕ, όπως και στο παρελθόν, ένα επαυξημένο ερευνητικό έργο. 
Αυτή η αναγκαιότητα ήταν ακόμη περισσότερη, απατώντας στην ερώτηση της κυρίας Κτενά, διότι τα τελευταία χρόνια όλο το  ερευνητικό της ΕΑΓΜΕ χρηματοδοτείται από ιδίους πόρους. Ουσιαστικά ίδιοι πόροι θεωρούνται τα χρήματα τα οποία μας δίνει το Υπουργείο Περιβάλλοντος και Ενέργειας, για  πρώτη φορά το 2024 και για το 2025 έχουν προβλεφθεί 17 εκατομμύρια ευρώ από την κατανομή εσόδων από πλειστηριασμούς δικαιωμάτων εκπομπών αερίων θερμοκηπίου. Είναι ένα νέο χρηματοδοτικό εργαλείο το οποίο εντάχθηκε για πρώτη φορά … πάρα πολύ μεγάλο προϋπολογισμού, οπότε έπρεπε να γίνει και η προσαρμογή του άρθρου 100, για να μπορέσουμε να ανταπεξέλθουμε και να έχουμε το δικαίωμα και με αυτό το χρηματοδοτικό  εργαλείο να προσλαμβάνουμε συμβασιούχους. 

Όσον αφορά στην ερώτηση του κ. Μπούμπα, για την έλλειψη μηχανικών γεωτρήσεων στην ΕΑΓΜΕ, η οποία δεν είναι συναφής με την σημερινή πρόταση του σχεδίου νόμου, ωστόσο ακόμα και μέσω αυτού του εργαλείου θα προσπαθήσουμε να βρούμε μηχανικούς γεωτρήσεων, όπως και στο παρελθόν, για  να καλύψουμε οποιαδήποτε κενά. Να υπενθυμίσω, όμως ότι μιλάμε για πάρα πολύ εξειδικευμένο προσωπικό το οποίο δεν το βρίσκεις εύκολα ούτε στον δημόσιο ούτε ακόμα και στον ιδιωτικό τομέα. 
Σε κάθε περίπτωση η πρόσληψη μόνιμου προσωπικού ως νομικό πρόσωπο δημοσίου δικαίου, αλλά και παλαιότερα στο ΙΓΜΕ ως νομικό πρόσωπο ιδιωτικού δικαίου διέπονταν από το ΑΣΕΠ και από τις διαδικασίες τις οποίες παρέχει το ΑΣΕΠ.

Κλείνω, με την ερώτηση της κυρίας Κεφαλά, αν στις ορεινές περιοχές έχουν πραγματοποιηθεί γεωλογικές μελέτες οι οποίες να διασφαλίζουν την ορθή  λειτουργία έργων και η ΕΑΓΜΕ  έχει σαν αντικείμενό της να παρέχει όλη την πληροφορία σε όλους τους φορείς,  τους ΟΤΑ, την Περιφέρεια,   αλλά και τους μελετητές, ώστε να μπορέσουμε να εκπονούμε αυτές τις μελέτες, όπως αυτές άλλωστε προβλέπονται από τις κείμενες νομοθεσίες. 
Γι’ αυτό και έχουμε πολύ συχνά διαδικασία που όλα τα δεδομένα μας είναι ανοιχτά, είναι ψηφιοποιημένα  για να υπάρχει απρόσκοπτη πρόσβαση σε αυτά για να μπορέσουν και οι υπόλοιποι ερευνητικοί φορείς, αλλά και οι μελετητές των δημόσιων και των ιδιωτικών έργων να κάνουν όλες τις απαραίτητες γεωλογικές μελέτες. Σας ευχαριστώ.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Τον λόγο έχει ο κ. Γεώργιος Μελισσουργός, υπεύθυνος πολιτικής για το φυσικό περιβάλλον της WWF Ελλάδας, μέσω webex. 

ΓΕΩΡΓΙΟΣ ΜΕΛΙΣΣΟΥΡΓΟΣ (Υπεύθυνος πολιτικής για το φυσικό περιβάλλον της WWF Ελλάς): Ευχαριστώ, κύριε Πρόεδρε. Θα μου επιτρέψετε να εστιάσω και πάλι στα θέματα του άρθρου 96 και τις δυνατότητες πολεοδόμησης εντός συγκεκριμένης κατηγορίας ζωνών στις προστατευόμενες περιοχές. Ακούσαμε  διάφορα ζητήματα τόσο σε επίπεδο διατύπωσης ερωτήσεων όσο και αποκρίσεων ως τώρα και από μία άποψη είμαστε ικανοποιημένοι που τα περιβαλλοντικά ζητήματα έρχονται στο προσκήνιο με αφορμή και το συγκεκριμένο νομοσχέδιο και τις διατάξεις. Θα συμφωνήσω οπωσδήποτε με τον κύριο Εισηγητή της Πλειοψηφίας που έθεσε πρώτος νομίζω κατά σειρά έναν προβληματισμό πολύ γόνιμο, πράγματι  κανείς δεν αρνείται και σίγουρα όχι εμείς, ότι οι ανάγκες υπάρχουν. Οι ανάγκες συμβατότητας, λοιπόν, ανάμεσα στον πολεοδομικό σχεδιασμό και τον περιβαλλοντικό σχεδιασμό είναι πραγματικές και πρέπει να επιλυθούν. Όμως πραγματικά πρέπει να γίνουν με τον δέοντα τρόπο να μην προκύψει αυτό που προανέφερα στην αρχική μου τοποθέτηση ότι υπάρχει κίνδυνος  de facto αποχαρακτηρισμού περιοχών  Natura. 

Επίσης, αναρωτιέμαι κατά πόσο αυτή η οριζόντιου χαρακτήρα διάταξη με το 20% δυνατότητα πολεοδόμησης, που προωθείται από το νομοσχέδιο, αν πραγματικά έχει και αυτόν τον εθνικού χαρακτήρα, ας το πούμε έτσι,  επιτακτικό λόγο ή αν έχει -όπως αναφέρθηκε από πολλά μέλη της Επιτροπής- ειδικότερες … και αφορά τα Ιωάννινα, το Ναύπλιο και άλλες πόλεις, όπου πραγματικά μπορεί κανείς να κατανοήσει ότι πρέπει να δοθεί μια λύση σε αυτά τα ζητήματα συμβατότητας.
Όμως, συγχρόνως, δεν έχουμε δει κάποια μελέτη που να μας τεκμηριώνει και να βοηθά και σας βέβαια το νομοθετικό σας έργο. Γιατί μιλάμε γι’ αυτό το οριζόντιο 20% και όχι για 5% ή 10% ή από την άλλη μεριά για 30%; Σε κάθε περίπτωση, λοιπόν, πρέπει να ληφθεί ιδιαίτερη πρόνοια για να μην έχουμε εκπτώσεις στην εφαρμογή από το Ενωσιακό Δίκαιο και την Οδηγία για τους οικοτόπους, που μας λέει, που μας δίνει τις βασικές κατευθύνσεις και τις υποχρεώσεις για το δίκτυο NATURA. 
Σε κάθε περίπτωση, πρέπει να λάβουμε τα απαραίτητα μέτρα προστασίας και όχι να συνεχίζουμε να καθυστερούμε για να εκπληρώσουμε αυτή την πολύ βασική υποχρέωση και μαζί με αυτήν και μια άλλη υποχρέωση, εκτιμώ, της διενέργειας δέουσας εκτίμησης για όλα τα έργα και για όλα τα σχέδια στις περιοχές NATURA και όχι κάποια οριζόντια ρύθμιση, που ουσιαστικά εξαιρεί περιοχές οικιστικών επεκτάσεων από την εφαρμογή της ίδιας της Οδηγίας. 
Έχουμε μια υποχρέωση,  ειπώθηκε και αυτό πριν νομίζω, για την επίτευξη του λεγόμενου στόχου 30 30, 30% προστασία λοιπόν μέχρι το 2030 μέσω αυτού του πολύ σημαντικού θεσμού των προστατευόμενων περιοχών. Εμείς, αντί να οδεύουμε σαν χώρα προς αυτό το 30%, ουσιαστικά λέμε ότι θα αφαιρέσουμε μικρά κομμάτια από τις περιοχές που ήδη έχουν χαρακτηρίσει. Πως μπορούμε, λοιπόν, να πηγαίνουν προς την αντίθετη κατεύθυνση, χωρίς να λαμβάνουμε το οποιοδήποτε αντιστάθμισμα, προκειμένου και να επιτύχουμε τους διεθνείς και εθνικούς στόχους, αλλά και να λύσουμε αυτά τα προβλήματα, που ξαναλέω πραγματικά υφίστανται; 
Τελευταία μου παρατήρηση, αν μου επιτρέπετε, κύριε Πρόεδρε, αυτή τη στιγμή επιχειρούμε να συνδυάσουμε τα ζητήματα της περιβαλλοντικής προστασίας με έμφαση στην αιχμή του δόρατος των περιβαλλοντικών πολιτικών, που είναι οι προστατευόμενες περιοχές NATURA και συγχρόνως να επιλύσουμε ασυμβατότητα με τον πολεοδομικό σχεδιασμό, για προβλήματα, που ξαναλέω, είναι πραγματικά και υπάρχουν εκεί πέρα. 
Έξι χρόνια, όμως, που εκπονούμε τις ειδικές περιβαλλοντικές μελέτες και σχεδόν 4 χρόνια πια που εκπονούμε τα τοπικά πολεοδομικά σχέδια, αυτά τα ζητήματα ήταν γνωστά σίγουρα στην κοινότητα των εμπλεκομένων και σίγουρα στις αρμόδιες αρχές και εθνικού επιπέδου και περιφερειακού και τοπικού. 
Αντί λοιπόν να έχει ληφθεί μια κατάλληλη μέριμνα για την επίλυση αυτών και άλλων πολλών ζητημάτων που ξέρουμε ότι υφίστανται, στη πραγματικότητα ερχόμαστε την τελευταία στιγμή, ενώ οι μελέτες και τα του ποσού έχουν σχεδόν ολοκληρωθεί, να κάνουμε μία πολύ σημαντική αλλαγή του περιεχομένου, με πολύ σημαντικές νομικές προεκτάσεις, τις συνέπειες των οποίων δεν είμαι σίγουρος ότι έχουμε σταθμίσει με τον δέοντα τρόπο. Ευχαριστώ πολύ. 
ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Το λόγο έχει η κυρία Γραμματικάκη.
ΜΑΡΙΑ ΓΡΑΜΜΑΤΙΚΑΚΗ (Υπεύθυνη Περιβαλλοντικής Πολιτικής της Ελληνικής Ορνιθολογικής Εταιρείας): Θα είμαι σύντομη, καθώς καλύφθηκα σε μεγάλο βαθμό από τον προηγούμενο ομιλητή, τον κ. Μελισσουργό, να απαντήσω αρχικά στην ερώτηση που μας έγινε από τον κ. Κυριάκη σχετικά με το άρθρο 98, πιστεύουμε, λοιπόν, ότι η πρόβλεψη οριζόντιας δυνατότητας πολεοδόμησης στις ζώνες βιώσιμης διαχείρισης των φυσικών πόρων στις προστατευόμενες περιοχές ενέχει τον κίνδυνο μιας γενικευμένης εφαρμογής χωρίς επαρκή τεκμηρίωση και αυτό φυσικά καταλαβαίνουμε όλοι ότι μπορεί να έχει ως αποτέλεσμα πιθανές καταχρήσεις. Κάποιες πραγματικές ανάγκες επέκτασης οικισμών, όπως αυτοί που αναφέρθηκαν, φυσικά θα πρέπει να εξετάζονται κατά περίπτωση, αλλά πάντα με κάποιες σαφείς και τεκμηριωμένα κριτήρια και όχι μέσω μιας οριζόντιας ρύθμισης για το σύνολο των περιοχών NATURA. 
Σχετικά, επίσης, με τη δεύτερη παρατήρηση που ακούστηκε από τον κ. Κυριάκη, θα ήθελα να διευκρινίσω, ότι η Ελληνική Ορνιθολογική Εταιρεία δραστηριοποιείται σε όλη την Επικράτεια, με μακροχρόνια παρουσία στο πεδίο και έτσι υπάρχει άμεση γνώση των τοπικών οικοσυστημάτων και των πιέσεων που δέχονται. 
Παρόλα αυτά, σε κάθε περίπτωση, η περιβαλλοντική πολιτική και ιδίως του πλαισίου προστασίας των περιοχών NATURA δεν είναι ένα ζήτημα τοπικό ή  αθηνοκεντρικό όπως ακούστηκε, αλλά διέπεται από την ενωσιακή περιβαλλοντική νομοθεσία. Έχουμε κάποιες κοινές ευρωπαϊκές υποχρεώσεις με όλα τα υπόλοιπα κράτη μέλη. Κατά συνέπεια, τα σχόλια που κάνουμε και η κριτική μας αναφέρονται στην ορθή ή μη εφαρμογή της ευρωπαϊκής νομοθεσίας.
 
Σε σχέση με την ερώτηση παρατήρηση, ειπώθηκε νομίζω και από τον κ. Ζαμπάρα, σχετικά με το αν το υπό συζήτηση νομοσχέδιο θα βελτιώσει την κατάσταση του περιβάλλοντος και ειδικότερα των περιοχών NATURA, θα ήθελα και εγώ να κάνω μια μικρή παρατήρηση. 
Κατά τη γνώμη μας είναι τουλάχιστον οξύμωρο ότι η χώρα εδώ και πάνω από μια δεκαετία βρίσκεται αντιμέτωπη με διαδικασίες παράβασης από την Ευρωπαϊκή Επιτροπή, όσον αφορά στον αναγκαίο χωροταξικό σχεδιασμό και ταυτόχρονα προχωράει στην εφαρμογή των περιοχών επιτάχυνσης ΑΠΕ. 
Η ενσωμάτωση της Οδηγίας που συζητάμε σήμερα είναι φυσικά αναγκαία και υποχρεωτική, αλλά ο βασικός χωροταξικός σχεδιασμός θα έπρεπε να είχε προηγηθεί αυτής, γιατί μόνο έτσι θα μπορούμε να διασφαλίσουμε την επιτάχυνση της ενεργειακής μετάβασης ταυτόχρονα με την ουσιαστική προστασία του περιβάλλοντος και των περιοχών NATURA. Ευχαριστώ. 
ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Τον λόγο έχει ο κ. Μπόκαρης.
ΝΙΚΟΛΑΟΣ ΜΠΟΚΑΡΗΣ (Προέδρος του ΔΣ της Πανελλήνιας Ένωσης Δασολόγων Δημοσίων Υπαλλήλων (ΠΕΔΔΥ)): Τις έχω κωδικοποιήσει και επειδή συμπίπτει ο ρυθμιστής θα πω για τη σχέση με την κινητικότητα, ότι η Ένωση Δασολόγων με επιστολή της ηλεκτροδότησης στον Γενικό Γραμματέα Δασών και στον υπηρεσιακό Γραμματέα του ΥΠΕΝ, ζήτησε να σταματήσει η κινητικότητα. 
Δηλαδή, το να φεύγει κόσμος από τις δασικές υπηρεσίες προς άλλους τομείς της, γιατί ο τομέας μας τον επέτρεπε να προστατευτεί από αυτή την αφαίμαξη προσωπικού και ειδικοτήτων που ήταν απαραίτητες για την λειτουργία του. 
Δεν μιλάω για δασολόγους, δασοκόμους και δασοφύλακες που εκ των πραγμάτων πρέπει κρατήσουμε στη δασική υπηρεσία, αλλά για προσωπικό διοικητικής υποστήριξης και κοινωνικούς υπαλλήλους που για διάφορους λόγους ήθελαν να φύγουν.Να τονίσω ότι όταν έγινε η μεταρρύθμιση αυτή και … ο δασικός τομέας στο ΥΠΕΝ δεν μεταφέρθηκε το απαραίτητο διοικητικό και κοινωνικό προσωπικό στις αποκεντρωμένες διοικήσεις του Υπουργείου Περιβάλλοντος για να υποστηρίξει τις δασικές υπηρεσίες ούτε έχουν γίνει οι απαραίτητες προσλήψεις. 
Αν, λοιπόν, πρέπει μέχρι ο τομέας να σταθεί στα πόδια του και να μπορέσει να λειτουργήσει με τρόπο αυτόνομο, να προστατευτεί από την κάθε είδους αφαίμαξη, απομάκρυνση προσωπικού που είναι απαραίτητη για την εταιρεία του. Η προσπάθεια της Ένωσης Δασολόγων δεν σταματάει μόνο σε αυτό. Κάναμε πρόταση στον Υπουργό Περιβάλλοντος και στον Γενικό Γραμματέα Δασών και στον Υπηρεσιακό Γραμματέα του Υπουργείου Περιβάλλοντος να προχωρήσει σε πρόταση για κατ’ εξαίρεση προσλήψεις μέσα από το ΑΣΕΠ προσωπικού με κάποια συγκεκριμένα κριτήρια για να στελεχώσει κάποιες περιοχές ορεινές, δυσπρόσιτες και μειονεκτικές. Διότι, παρατηρείται το φαινόμενο να βγαίνουν προκηρύξεις του ΑΣΕΠ, οι γνωστοί διαγωνισμοί, αλλά μεγάλος αριθμός των προσλαμβανόμενων είτε δεν πάει στις υπηρεσίες είτε παραιτείται, ξανακάνει τα χαρτιά του στον επόμενο διαγωνισμό, περνάει και στον επόμενο διαγωνισμό και επιλέγει να κρατήσει αυτό που είναι περισσότερο για αυτόν. 
Αποτέλεσμα: πάρα πολλές θέσεις από τους διαγωνισμούς του ΑΣΕΠ παραμένουν κενές. Αυτό είναι το πρόβλημα στις δασικές υπηρεσίες και πρέπει με κάποιον τρόπο να το λύσουμε. 

Η δικιά μας πρόταση είναι βγει ένας διαγωνισμός με ειδικά κριτήρια μέσω από το ΑΣΕΠ που θα αφορά ορεινές και δυσπρόσιτες περιοχές στις οποίες μπορούν να δοθούν και κίνητρα για τους ανθρώπους αυτούς να παραμείνουν στις περιοχές αυτές. Μιλάμε για περιοχές [….] Δεν είναι καθόλου ελκυστικές ένα νέο επιστήμονα να πάει εκεί. Το  ίδιο πρότυπο το εφάρμοσε το Υπουργείο Υγείας για τους γιατρούς, για τους νοσηλευτές με αρκετά επιτυχημένο τρόπο. Να βοηθήσουν λοιπόν το Υπουργείο Περιβάλλοντος να προχωρήσει σε μία τέτοια πρόταση αυτού του επιπέδου, ώστε να μπορέσουν οι δασικές υπηρεσίες να λειτουργήσουν με ένα σύνολο και αποτελεσματικό τρόπο.

   Να πάω τώρα στη δεύτερη ερώτηση της κυρίας Κτενά. Για να στηρίξεις φροντίδα των δασών ή την δασοπροστασία, αν κατάλαβα καλά την ερώτηση. Αυτή είναι ερώτηση κρίσεως και δεν μπορώ να υποδείξω γενικά τον αποτελεσματικό τρόπο. Σήμερα οι δασικές υπηρεσίας είναι υποστελεχωμένες σε πολύ μεγάλο βαθμό. Αν δεν είχε υπαχθεί το προσωπικό της πρώην αγροφυλακής στις δασικές υπηρεσίες το 2011, σήμερα δεν θα υπήρχε δασοφύλακας για να υποστηρίξει τις δασικές δραστηριότητες στο ΠΕΔΔΥ. 
Τώρα λοιπόν, μιλάμε για έναν νευραλγικό τομέα που θα πρέπει η πολιτεία να σταθεί δίπλα του, να στηρίξει με τρόπο δίνοντάς του όχι μόνο τους οικονομικούς αλλά και τους ανθρώπινους πόρους για να μπορέσει να επιτελέσει τις αρμοδιότητες του.

Για την ερώτηση της κυρίας Κτενά για το άρθρο 32 για την αλυσιδωτή επίπτωση βιομάζας. Συνδέεται με την λειτουργία της υπηρεσίας, γιατί αυτοί οι έλεγχοι της αλυσιδωτής χρήσης της βιομάζας, μπορεί να βάζουμε τις προϋποθέσεις αλλά βάζει ας τα πούμε και «κωλύματα». Όσο πιο ασαφείς είναι αυτές διατάξεις τόσο δύσκολα εφαρμόζονται, τόσο πιο εύκολα παρερμηνεύονται. 
Επομένως λοιπόν, η δικιά μου η άποψη είναι ότι για να μπορέσουμε να μιλάμε για πραγματικές μεταρρυθμίσεις και επί της ουσίας των αρμοδιοτήτων των τομέων θα πρέπει να μιλάμε για μια καλά οργανωμένη και σύγχρονη υπηρεσία που να λειτουργεί με εντεταλμένο προσωπικό.
Επίσης, για το κομμάτι της αναστολής. Η διάταξη του νόμου δεν δίνει αναστολή στο διηνεκές, στο μέλλον δηλαδή. Δεν χρησιμοποιεί μελλοντικό χρόνο. Και επειδή αυτή η διάταξη ήρθε το 2014 με τότε συγκυβέρνησης ΠΑΣΟΚ και Νέας Δημοκρατίας αλλά και το 2015 με τον ΣΥΡΙΖΑ δύο φορές, νομίζω, ότι προφανώς αφορά περιορισμένο αριθμό υποθέσεων που κάποια στιγμή θα κλείσουν και θα πρέπει να σταματήσει αυτή η αναπαραγωγή των ίδιων διατάξεων από διαφορετικές κυβερνήσεις.
Εμείς πιστεύουμε στη σταθερότητα του νομικού πλαισίου και στην πιστή εφαρμογή του από καλά οργανωμένες υπηρεσίες. Σας ευχαριστώ πολύ.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Ευχαριστούμε κύριε Μπόκαρη. Επειδή πιθανόν να υπάρχει κάποιο θέμα με τον ήχο, δεν ξέρω αν η απομαγνητοφώνηση θα μπορεί ακριβώς να μεταφέρει όλα όσα είπατε, καλό θα είναι αν θέλετε να μας στείλετε και ένα υπόμνημα με τις απαντήσεις σας για να το καταχωρήσουμε στα πρακτικά.

Το λόγο έχει ο Υφυπουργός, ο κύριος Τσάφος.

ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Θέλω να ευχαριστήσω όλους τους φορείς που ανταποκρίθηκαν στην πρόσκληση να συμμετέχουν σε αυτή τη διαδικασία και για την παρουσία τους σήμερα εδώ πέρα είτε διά ζώσης είτε διαδικτυακά. 
Είχαμε έναν πολύ μεγάλο αριθμό φορέων που αντιπροσωπεύουν πολύ διαφορετικές οπτικές γωνίες και κυρίως, εγώ, άκουσα σχόλια που θίξαμε θέματα σε όλο το εύρος του νομοσχεδίου που έχει και τα ενεργειακά και τα πολεοδομικά και τα περιβαλλοντικά θέματα. 
Οπότε θέλω να ευχαριστήσω όσους έκαναν αυτή την προσπάθεια να συμμετέχουν στον διάλογο ο οποίος ξεκίνησε την προηγούμενη Παρασκευή και θα συνεχιστεί έτσι ώστε να μπορέσουμε να προχωρήσουμε την ενσωμάτωση της οδηγίας των λοιπών διατάξεων. Σας ευχαριστώ πολύ.

ΓΕΩΡΓΙΟΣ ΣΤΥΛΙΟΣ (Προεδρεύων της Επιτροπής): Ευχαριστούμε τον Υπουργό. Ολοκληρώθηκε η συνεδρίαση της Επιτροπής μας, η ακρόαση των εξωκοινοβουλευτικών φορέων. 
Η τρίτη συνεδρίασης της Επιτροπής μας θα ξεκινήσει σε 15 λεπτά.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ.: Αθανασίου Χαράλαμπος, Αλεξοπούλου Χριστίνα, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριάκης Σπυρίδων, Κεφαλογιάννης Ιωάννης, Λεονταρίδης Θεόφιλος, Μαρκόπουλος Δημήτριος, Παναγιωτόπουλος Νικόλαος,), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη - Βιλιάλη Μαρία - Ελένη (Μαριλένα), Σταϊκούρας Χρήστος, Σταμενίτης Διονύσιος, Στύλιος Γεώργιος, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βατσινά Ελένη, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Πουλάς Ανδρέας, Χνάρης Εμμανουήλ, Χριστοδουλάκης Εμμανουήλ (Μανώλης), Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Στολτίδης Λεωνίδας, Κτενά Αφροδίτη, Μανωλάκου Διαμάντω, Μεταξάς Κωνσταντίνος Βασίλειος, Ζεϊμπέκ Χουσεΐν, Χαρίτσης Αλέξανδρος (Αλέξης), Παπαδάκης Παράσχος, Χήτας Κωνσταντίνος, Δελβερούδης Κομνηνός, Τσιρώνης Σπυρίδων, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Πούλου Παναγιού (Γιώτα), Τζάκρη Θεοδώρα και Χαλκιάς Αθανάσιος.
Τέλος και περί ώρα 17.00’ λύθηκε η συνεδρίαση.

Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ



Η ΓΡΑΜΜΑΤΕΑΣ

       ΓΕΩΡΓΙΟΣ ΣΤΥΛΙΟΣ         
                         ΜΑΡΙΑ-ΕΛΕΝΗ(ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ


